Nabee Beykalunge Vaahaka: Nuh Alaihihsalaam (Part 4) | Dhiislam\nނަބީބޭކަލުންގެ ވާހަކަ: ނޫޙު ޢަލައިހިއްސަލާމް (4 ވަނަ ބައި)\nޑރ. މޫސާ އަންވަރު ހަސަން ޖޫން 9, 2020\n﴿ إِنِّي لَكُمْ رَسُولٌ أَمِينٌ ﴾ ހަމަކަށަވަރުން، އަހުރެންނީ ތިޔަބައިމީހުންގެ ގާތަށް ފޮނުއްވާފައިވާ أمانة ތެރި رسول އަކީމެވެ.\n﴿فَاتَّقُوا اللَّـهَ وَأَطِيعُونِ﴾ ފަހެ، ތިޔަބައިމީހުން اللَّه އަށް تقوى ވެރިވާށެވެ! އަދި ތިޔަބައިމީހުން އަހުރެންނަށް ކިޔަމަންތެރިވާށެވެ! ﴿ وَمَا أَسْأَلُكُمْ عَلَيْهِ مِنْ أَجْرٍ إِنْ أَجْرِيَ إِلَّا عَلَىٰ رَبِّ الْعَالَمِينَ ﴾ އަދި އަހުރެން އެ رسول ކަން އިއްވުމަކަށް ތިޔަބައިމީހުންގެ ކިބައިން އުޖޫރައަކަށް ނޭދެމެވެ. عالم ތަކުގެ ވެރިރަސްކަލާނގެ حضرة ން މެނުވީ، އަހުރެންނަށް ثواب ދެއްވުމެއްނުވެއެވެ.\n﴿ فَاتَّقُوا اللَّـهَ وَأَطِيعُونِ﴾ ފަހެ، ތިޔަބައިމީހުން اللَّه އަށް تقوى ވެރިވާށެވެ! އަދި ތިޔަބައިމީހުން އަހުރެންނަށް ކިޔަމަންތެރިވާށެވެ! ﴿ قَالُوا أَنُؤْمِنُ لَكَ وَاتَّبَعَكَ الْأَرْذَلُونَ ﴾ އެއުރެން ދެންނެވޫއެވެ. ކަލޭގެފާނަށް تبع ވެގެންތިބީ، ދެރަ ނިކަމެތިން ކަމުގައިވާއިރު، ތިމަންމެން ކަލޭގެފާނަށް إيمان ވާނެތޯއެވެ؟ ﴿ قَالَ وَمَا عِلْمِي بِمَا كَانُوا يَعْمَلُونَ ﴾ އެކަލޭގެފާނު ވިދާޅުވިއެވެ. އެއުރެން ކޮށްއުޅުނު عمل އާމެދު ތިމަންކަލޭގެފާނަށް އެނގިގެންވަނީ ކޮންއެއްޗެއް ހެއްޔެވެ؟ ﴿ إِنْ حِسَابُهُمْ إِلَّا عَلَىٰ رَبِّي لَوْ تَشْعُرُونَ﴾ ތިމަންކަލޭގެފާނުގެ ވެރިރަސްކަލާނގެއަށް މެނުވީ، އެއުރެންގެ حساب ބެއްލެވުމެއް ނުވެއެވެ. ތިޔަބައިމީހުންނަށް (އެކަން) އެނގޭނަމައެވެ. ﴿ وَمَا أَنَا بِطَارِدِ الْمُؤْمِنِينَ ﴾ އަދި إيمان ވެގެންތިބި މީހުން ފަހައި ދުރަށްލާމީހަކު ކަމުގައި ތިމަންކަލޭގެފާނު ނުވަމެވެ. ﴿ إِنْ أَنَا إِلَّا نَذِيرٌ مُّبِينٌ ﴾ بيان ވެގެންހުރި إنذار ކުރައްވާ ބޭކަލަކު ކަމުގައި މެނުވީ ތިމަންކަލޭގެފާނު ނުވަމެވެ. ﴿ قَالُوا لَئِن لَّمْ تَنتَهِ يَا نُوحُ لَتَكُونَنَّ مِنَ الْمَرْجُومِينَ ﴾ އެއުރެން ދެންނެވޫއެވެ. އޭ نوح ގެފާނެވެ! ކަލޭގެފާނު (ތިޔަކަންތައް) ހުށްޓައިނުލެއްވިނަމަ، ހަމަކަށަވަރުން، ގަލުންތަޅައި މަރައިލެވޭ މީހުންގެ ތެރޭގައި، ކަލޭގެފާނު ވާހުށްޓެވެ. ﴿ قَالَ رَبِّ إِنَّ قَوْمِي كَذَّبُونِ ﴾ އެކަލޭގެފާނު ވިދާޅުވިއެވެ. އަޅުގެ ވެރިރަސްކަލާކޮ! ހަމަކަށަވަރުން، މިއަޅާގެ قوم ގެމީހުން މިއަޅާ ދޮގުކޮށްފޫއެވެ.﴿ فَافْتَحْ بَيْنِي وَبَيْنَهُمْ فَتْحًا وَنَجِّنِي وَمَن مَّعِيَ مِنَ الْمُؤْمِنِينَ ﴾ ފަހެ، މިއަޅާއާއި، އެއުރެންނާ ދެމެދުގައި إنصاف ކުރައްވައި، މިއަޅާއާއި، މިއަޅާއާ އެކުގައިވާ مؤمن ތަކުން ސަލާމަތް ކުރައްވާނދޭވެ! ﴿ فَأَنجَيْنَاهُ وَمَن مَّعَهُ فِي الْفُلْكِ الْمَشْحُونِ ﴾ ފަހެ، ބަރާވެވިފައިވާ ނާކޮޅުގައި ތިމަންރަސްކަލާނގެ އެކަލޭގެފާނާއި، އެކަލޭގެފާނުގެ އަރިހުގައިވާ މީހުން ސަލާމަތް ކުރެއްވީމެވެ. ﴿ ثُمَّ أَغْرَقْنَا بَعْدُ الْبَاقِينَ ﴾ ދެން ތިމަންރަސްކަލާނގެ އެއަށްފަހު ތިބި އެންމެން غرق ކުރެއްވީމެވެ. ﴿ إِنَّ فِي ذَٰلِكَ لَآيَةً وَمَا كَانَ أَكْثَرُهُم مُّؤْمِنِينَ﴾ ހަމަކަށަވަރުން، އެކަންތަކުގައި (اللَّه ގެ ކުޅަދުންވަންތަކަމުގެ) ހެތްކެއް ވާކަން ކަށަވަރެވެ. އަދި އެއުރެންކުރެ ގިނަމީހުން إيمان ވާ ބަޔަކު ކަމުގައި ނުވެއެވެ. ﴿وَإِنَّ رَبَّكَ لَهُوَ الْعَزِيزُ الرَّحِيمُ ﴾ އަދި ހަމަކަށަވަރުން، ކަލޭގެފާނުގެ ވެރިރަސްކަލާނގެއީ عزيز ވަންތަ، رحيم ވަންތަ ރަސްކަލާނގެކަން ކަށަވަރެވެ."\nسورة الصافات ގައި މާތް الله ވަޙީ ކުރައްވަފައިވަނީ ﴿ وَلَقَدْ نَادَانَا نُوحٌ فَلَنِعْمَ الْمُجِيبُون ﴾ ހަމަކަށަވަރުން، نوح ގެފާނު ތިމަންރަސްކަލާނގެއަށް (އެހީއަށްއެދި) ގޮވައިލެއްވިއެވެ. ފަހެ (އެކަލޭގެފާނަށް) އިޖާބަދެއްވި ރަސްކަލާނގެ މޮޅުކަމާއެވެ! ﴿ وَنَجَّيْنَاهُ وَأَهْلَهُ مِنَ الْكَرْبِ الْعَظِيمِ ﴾ އަދި ތިމަންރަސްކަލާނގެ އެކަލޭގެފާނާއި، އެކަލޭގެފާނުގެ أهل ވެރިން ބޮޑުވެގެންވާ ހިތާމައިން (އެބަހީ: غرق ން) ސަލާމަތްކުރެއްވީމެވެ. ﴿ وَجَعَلْنَا ذُرِّيَّتَهُ هُمُ الْبَاقِينَ ﴾ އަދި ދެންތިބި ބަޔަކީ، އެކަލޭގެފާނުގެ ދަރިކޮޅުކަމުގައި ތިމަންރަސްކަލާނގެ ލެއްވީމެވެ. ﴿ وَتَرَكْنَا عَلَيْهِ فِي الْآخِرِينَ ﴾ އަދި ފަހުން އަންނަނިވި أمّة ތަކުގެ މެދުގައި އެކަލޭގެފާނަށް ރިވެތި ثناء ލެހެއްޓެވީމެވެ. ﴿سَلَامٌ عَلَىٰ نُوحٍ فِي الْعَالَمِينَ ﴾ عالم ތަކުގައި نوح ގެފާނުގެ މައްޗަށް سلام ހުށްޓެވެ. ﴿ إِنَّا كَذَٰلِكَ نَجْزِي الْمُحْسِنِينَ ﴾ إحسان ތެރިންނަށް ހަމަކަށަވަރުން، ތިމަންރަސްކަލާނގެ ޖަޒާދެއްވަނީ އެފަދައިންނެވެ. ﴿ إِنَّهُ مِنْ عِبَادِنَا الْمُؤْمِنِينَ ﴾ ހަމަކަށަވަރުން، އެކަލޭގެފާނުވަނީ، ތިމަންރަސްކަލާނގެ مؤمن އަޅުންގެ ތެރެއިންނެވެ. ﴿ ثُمَّ أَغْرَقْنَا الْآخَرِينَ ﴾ ދެން ތިމަންރަސްކަލާނގެ އެހެންމީހުން (އެބަހީ: كافر ން) غرق ކުރެއްވީމެވެ."\nسورة القمر ގައި މާތް الله ވަޙީ ކުރައްވަފައިވަނީ ﴿ كَذَّبَتْ قَبْلَهُمْ قَوْمُ نُوحٍ فَكَذَّبُوا عَبْدَنَا وَقَالُوا مَجْنُونٌ وَازْدُجِرَ ﴾ އެއުރެންގެ ކުރިން نوح ގެފާނުގެ قوم ގެމީހުންވެސް ދޮގުކުރޫއެވެ. ފަހެ، އެއުރެން ތިމަންރަސްކަލާނގެ އަޅާ ދޮގުކުރޫއެވެ. އަދި އެއުރެން ބުނޫއެވެ. މޮޔައެކެވެ. އަދި އެއުރެން އެކަލޭގެފާނަށް ބިރުދައްކައި ހެދިއެވެ. ﴿ فَدَعَا رَبَّهُ أَنِّي مَغْلُوبٌ فَانتَصِرْ ﴾ ފަހެ، އެކަލޭގެފާނުގެ ވެރިރަސްކަލާނގެއަށް، އެކަލާގެފާނު دعاء ކުރައްވައި ވިދާޅުވިއެވެ. ހަމަކަށަވަރުން، މިއަޅާވަނީ، ދެރަކޮށްލައިފައެވެ. ފަހެ، (މިއަޅާޔަށް) نصر ދެއްވާނދޭވެ! ﴿ فَفَتَحْنَا أَبْوَابَ السَّمَاءِ بِمَاءٍ مُّنْهَمِرٍ ﴾ ފަހެ، ބޯކޮށް އޮހިގަންނަ ފެނަކަށް ތިމަންރަސްކަލާނގެ އުޑުގެ ދޮރުތައް ހުޅުއްވެވީމެވެ. ﴿ وَفَجَّرْنَا الْأَرْضَ عُيُونًا فَالْتَقَى الْمَاءُ عَلَىٰ أَمْرٍ قَدْ قُدِرَ ﴾ އަދި ތިމަންރަސްކަލާނގެ ފެންއާރުތަކަކަށް ބިންގަނޑު ފެޅުއްވީމެވެ. ފަހެ، ނިޔާކުރައްވާފައިވާ ކަމެއްގެ މައްޗަށް އެ ފެން (އެބަހީ: އުޑުން އޮހުނު ފެނާއި، ބިމުންއެރި ފެން) ބައްދަލުވިއެވެ. ﴿ وَحَمَلْنَاهُ عَلَىٰ ذَاتِ أَلْوَاحٍ وَدُسُرٍ ﴾ އަދި ފިލާތަކަކާއި، މޮހޮރުތަކަކުން ހަދާފައިވާ ނަވެއްގައި، ތިމަންރަސްކަލާނގެ އެކަލޭގެފާނު އުފުއްލެވީމެވެ. ﴿ تَجْرِي بِأَعْيُنِنَا جَزَاءً لِّمَن كَانَ كُفِرَ ﴾ ތިމަންރަސްކަލާނގެ ބައްލަވާވޮޑިގަތުމާއެކު، އެ ނައު، ދުވަމުންދެތެވެ. (އެއުރެން) ދޮގުކުރި ކަލޭގެފާނަށް (އެބަހީ: نوح ގެފާނަށް) ހެޔޮ ޖަޒާއެއްކަމުގައެވެ. ﴿ وَلَقَد تَّرَكْنَاهَا آيَةً فَهَلْ مِن مُّدَّكِرٍ ﴾ އަދި ހަމަކަށަވަރުން، އެކަންތައްއެއީ، ހެތްކެއްކަމުގައި ތިމަންރަސްކަލާނގެ ލެހެއްޓެވީމެވެ. ފަހެ، ހަނދުމަކުރާ މީހަކުވޭހެއްޔެވެ؟ ﴿ فَكَيْفَ كَانَ عَذَابِي وَنُذُرِ ﴾ ފަހެ، ތިމަންރަސްކަލާނގެ عذاب އާއި، ތިމަންރަސްކަލާނގެ إنذار ތައްވީ ކޮންފަދައަކުން ހެއްޔެވެ؟ ﴿ وَلَقَدْ يَسَّرْنَا الْقُرْآنَ لِلذِّكْرِ فَهَلْ مِن مُّدَّكِرٍ ﴾ ހަމަކަށަވަރުން، ތިމަންރަސްކަލާނގެ قرآن ހަނދުމަކުޅައުމަށް ފަސޭހަކޮށް ދެއްވީމެވެ. ފަހެ، ހަނދުމަކުރާ މީހަކު ވޭހެއްޔެވެ؟"


Mohamed Abdulla Shafeeg: މީޑިއާއަށް ހުރަސްއަޅާ ވެރިއަކު އިސްކުރުމުގައި އެންމެ އިސްރޯލެއް ކުޅުނީ ޕީޕީއެމް\nމީޑިއާއަށް ހުރަސްއަޅާ ވެރިއަކު އިސްކުރުމުގައި އެންމެ އިސްރޯލެއް ކުޅުނީ ޕީޕީއެމް\n16 އޮގަސްޓް 2013 ދުވަހުގެރޭ ޓީވީއެމުން ގެނެސްދިން "ސިޔާސަތު" ޕްރޮގްރާމްގައި، ޖުމްހޫރީ ޕާޓީގެ ރިޔާސީ ކެންޑިޑޭޓް ޤާސިމް އިބްރާހީމް އާ ސުވާލުކުރެއްވުމުގައާއި ޓީވީއެމް ސްޓޫޑިއޯގައި ހޭދަކުރެއްވި ވަގުތުގައި އަމަލުކުރީ ވަރަށް ދަށުދަރަޖައިގެ ގޮތަކަށް ކަމަށް ޖުމްހޫރީޕާޓީގެ ފަރާތުން މީޑިއާގައި ހާމަކުރިއެވެ. މިކަމަށް ޚާއްސަކޮށް އެޕާޓީން ބޭއްވި ނޫސްކޮންފަރެންސްގައި ޓީވީއެމަށް ވަރަށްބޮޑަށް ފާޑުކިޔައި އިންޒާރު ދިނެވެ. އަދި ޓީވީއެމްގެ ސިޔާސަތު ޕްރޮގްރާމަށާއި އެ ޕްރޮގްރާމް ހުށަހަޅައިދިން އައިޝަތު ލީޒާއަށްވެސް ފާޑުކިޔައި ރިޕޯޓެއް ތައްޔާރުކުރިއެވެ. ވީމީޑިއާއިން އާންމުވެސް ކުރިއެވެ.\nމިއީ ރާއްޖޭގެ މީޑިއާ މިހާރު ބައްޓަންވެފައި އޮތްގޮތުން ކޮންމެވެސް ވަރަކަށް ކަންހިނގަމުންދާ ގޮތެކެވެ. އެއް ޓީވީ ޗެނަލަކުން ކުރާ ކަމަކަށް ނުވަތަ ދައްކާ ޕްރޮގްރާމަކަށް އަނެއްޓީވީ ޗެނަލަކުން ނުވަތަ ޗެނަލެއް ބޭނުންކޮށްގެން ރައްދު ދިނުމެވެ. ފާޑުކިއުމެވެ.\nއަޅުގަނޑު ފާހަގަކޮށްލަން މިއުޅެނީ، ޖުމްހޫރީ ޕާޓީން ނުވަތަ ވީމީޑިއާ އިން ޓީވީއެމްއަށް ފާޑުކިއީމަ އެވާހަކައެއް ނޫނެވެ. އަޅުގަނޑަށް އަޅައިގަތީ ޖުމްހޫރީޕާޓީން ކަންކުރިގޮތާ ގުޅޭގޮތުން "މީޑިއާއަށް ހުރަސްއެޅުމުގެ ވިސްނުންގެންގުޅޭ ވެރިއަކު އައުމަކީ ނުރައްކަލެއް" ކަމަށް ބުނުމުންނެވެ. މިއީ ހަތް ގުދު އޮތް މީހާ، އެއް ގުދު އޮތް މީހާއާ ދިމާއަށް ގުދޯގުދޯ ގޮވުން ކަހަލަ ކަމެކެވެ.\nކުރީގެ ރައީސް އަދި ޕީޕީއެމްގެވެސް ރައީސް މައުމޫން އަބްދުލްޤައްޔޫމްގެ ތިރީސްއަހަރުގެ ދިގު ވެރިކަމުގައި މީޑިއާއަށް ވަރަށްބޮޑަށް ހުރަސް އެޅިއެވެ. ނޫސްވެރިކަން އޮތީ ވަރަށްބޮޑަށް ފިއްތާލާފައެވެ. ނޫސްވެރިންނަށް އޮތީ ބިރު ދައްކާފައެވެ. މީޑިއާގެ ގިނަ ފަރާތްތަކަށް އަނިޔާއާއި އަދަބު ދިނެވެ.\nމިއަދު ޕީޕީއެމް ކިޔަސް، ޑީއާރުޕީގެ ގޮތުގައި ޕީޕީއެމް އޮތް ދުވަސްވަރު، ޑީއާރުޕީން އެމްއެންބީސީވަން (މިހާރުގެ ޓީވީއެމް) ބޯއިކޮޓް ކުރިއެވެ. މިހާރުވެސް ޕީޕީއެމުން ރާއްޖެޓީވީއަށް އެއްބާރުލުމެއް ނުދެއެވެ. ޕީޕީއެމްގެ ނޫސްކޮންފަރެންސްތަކަށް ދައުވަތެއް ނުދެއެވެ. ދައުވަތު ނުދިނަސް ބައެއް އިވެންޓްތައް ކަވަރުކުރަން ދިއުމުން، އެ ސަރަހައްދުން ފަހާ ދުރަށް ލާފައިވެސް އެބަހުއްޓެވެ. މީޑިއާއަށް ހުރަސްއެޅުމުގެ ވިސްނުން ގެންގުޅޭ ވެރިއަކު އައުމަކީ ނުރައްކަލެއް ކަމަށް ބުނާއިރު 2012 ފެބްރުއަރީ7ގައި ހިންގި ބަގާވާތަށްފަހު، ޕީޕީއެމްވެސް ބޮޑުބައެއް ހިއްސާކުރާ ސަރުކާރަށް ފާޑުކިޔާ ފަރާތްތަކަށް ސަރުކާރުން އެއްވެސް އެއްބާރުލުމެއް ނުދެއެވެ. ރައީސުލްޖުމްހޫރިއްޔާ އޮފީހާއި ފުލުސް އޮފީހުގެ ނޫސްކޮންފަރެންސްތަކުން ރާއްޖެޓީވީ ބާކީކުރިއެވެ. ފުލުހުންގެ ފަރާތުން ހިމާޔަތް ދިނުމުގައިވެސް ރާއްޖެޓީވީގެ މުވައްޒަފުންނާއި އިކްއިޕްމަންޓް ބާކީކުރިއެވެ. އެދުވަސްތަކުގައި އެ ޗެނަލްގެ ބައެއް ތަކެއްޗަށް ވަނީ ބޮޑެތި ގެއްލުންތަކެއް ދީފައެވެ. އެ ޗެނަލްގެ ނޫސްވެރިންނަށްވަނީ ބޮޑެތި އަނިޔާތަކެއް ދީފައެވެ.\nފުލުހުންނާ ދެކޮޅަށް ރާއްޖެ ޓީވީން ކޯޓަށް ހުށަހެޅި މައްސަލަ ރާއްޖެޓީވީއާ އެއްކޮޅަށް ނިމުމުން ފުލުހުން ގެންގުޅުނު އުސޫލު ބަދަލުކުރިއެވެ. އެހެނަސް ކޯޓުން އަމުރުކުރުމުންވެސް ރައީސް އޮފީހުން ކޯޓް އަމުރަކަށްވެސް ތަބައެއް ނުވެއެވެ. މިކަން މިހެންވެފައި އޮވެމެ އެތައް ދުވަހެއް ފާއިތުވެގެން ދާއިރުވެސް ޕީޕީއެމަށް އެކަން ފާހަގައެއް ނުކުރެވެއެވެ. ޕީޕީއެމްވެސް ބައިވެރިވެގެން ހިންގި ބަގާވާތަކަށްފަހު، ވެރިކަމަށް އިސްކުރި ޑރ.ވަހީދުގެ އަމަލުތަކުން ޔަގީންކޮށްދެނީ އޭނާއަކީ މީޑިއާއާ ދެކޮޅު ވެރިއެއް ކަމެވެ. ޕީޕީއެމްގެ ބަހުރުވައިންނަމަ، އެއީ ގައުމަށް އޮތް ނުރައްކަލެކެވެ. އެ ނުރައްކާ ދިވެހި ރައްޔިތުންނާ ކުރިމަތިކުރުމުގައި އެންމެ އިސްރޯލެއް އަދާކުރީ ޕީޕީއެމެވެ.\nLabels: JP, media, PPM, TV


SunOnline: UCL: Bayern 11 vana faharah champions league semi ah\nބަޔާން 11 ވަނަ ފަހަރަށް ޗެމްޕިއަންސް ލީގު ސެމީއަށް\nމުޙައްމަދު ޝަމްޢޫން 12 Apr 2018, 08:52\nބަޔާންއާއި ސެވިއްޔާ ކުޅުނު ކުއާޓާ ފައިނަލްގެ ދެވަނަ ލެގު މެޗުގެ ތެރެއިން --- ފޮޓޯ/ އޭޕީ\nހޯމް ލެގު އެއްވަރުކޮށް، ޖަރުމަނުގެ ބަޔާން މިއުނިކުން 11 ވަަނަ ފަހަރަށް ޗެމްޕިއަންސް ލީގު ސެމީ ފައިނަލަށް ދަތުރުކޮށްފިއެވެ.\nމިހާތަނަށް ފަސް ފަހަރު ޗެމްޕިއަންސް ލީގު ތަށި އުފުލައިލާފައިވާ ބަޔާނުން 11 ވަނަ ފަހަރަށް ސެމީއަށް ދަތުރު ކޮށްފައިވާ އިރު، ޔޫރަޕްގެ ޓީމުތަކުގެ ތެރެއިން އެޓީމަށްވުރެ އިތުރަށް ދެން ސެމީ ކުޅެފައިވާ ޓީމަކީ ރެއާލް މެޑްރިޑެވެ. ރެއާލް ވަނީ 13 ފަހަރު ސެމީ ކުޅެފައެވެ.\nބަޔާނުން އެންމެ ފަހުން އެޓީމު ކުޅުނު 20 މެޗުންވެސް ބަލިވެފައި ނުވާ އިރު، ރޭގެ މެޗަށް ބަޔާން ނުކުތީ ސެވިއްޔާއާ ދެކޮޅަށް ކުޅުނު ކުއާޓާ ފައިނަލް ފުރަތަމަ ލެގު 2-1ގެ ނަތީޖާއަކުން ކާމިޔާބުކޮށްފައި އޮވެގެންނެވެ. ރޭގެ މެޗު އެއްވަރުވެފައިވަނީ 0-0ގެ ނަތީޖާއަކުންނެވެ.\nމެޗުގެ ފަހު މިނެޓުގައި ސެވިއްޔާގެ ޑިފެންޑަރު ހޮކީން ކޮރެއާއަށް ރަތް ކާޑު ދައްކާފައިވާ އިރު، އޭނާއަށް ވަނީ މެޗުގައި ގޯލް ޖަހާނެ ރަނގަޅު ފުރުސަތެއްވެސް ލިބިފައެވެ. ބަޔާން އޭރިއާ ތެރޭގައި ހުރެ ކޮރެއާ ބޮލުން ފޮނުވާލި ހަމަލާ އަމާޒުވީ ގޯލްގެ ދަނޑިއަށެވެ.\nމީގެ އިތުރުންވެސް މެޗުގެ ފުރަތަމަ ހާފްގައި ސެވިއްޔާގެ މިޑްފީލްޑަރު ޕްބްލޯ ސަރާބިއާއަށް ހުސް ފުރުސަތެއް ލިބިފައިވެއެވެ. ބަޔާންއާއި ސެވިއްޔާ ކުޅުނު ފުރަތަމަ ލެގުގެ މެޗުގައި ސަރާބިއާ ވަނީ ގޯލް ވެސް ޖަހައިފައެވެ.\nރޭގެ މެޗުގައި ބަޔާންއަށް ލިބުނު ފުރުސަތުތަކަށް ބަލާލާ އިރު، ޕޮލެންޑް ފޯވަޑް ރޮބާޓް ލެވަންޑޮސްކީ އަދި ފްރޭންކް ރިބެރީއަށް ލިބުނު ފުރުސަތުތައް ފާހަގަކޮށްލެވުނެވެ.\nލެވަންޑޮސްކޯ ބޮލުން ފޮނުވާލި ހަމަލާ ސެވިއްޔާގެ ކީޕަރު ޑޭވިޑް ސޮރެއާ ހުޝިޔާރުކަމާއެކު ދިފާއުކޮށްފައިވާ އިރު، ރިބެރީއަށް ލިބުނު ހުސް ފުރުސަތު އޭނާ ފޮނުވާލި ނަމަވެސް ސެވިއްޔާގެ ޖީސަސް ނަވާސް ވަނީ އެ ބޯޅައަށް ހުރަސް އަޅައި ބޭރު ކޮށްލައިފައެވެ.\nދެވަނަ ހާފްގައިވެސް ބަޔާންގެ ފަރާތުން ޑޮމިނޭޓް ކުޅުމެއް ފެނިފައިވާ އިރު، ބަޔާންގެ ފަރާތުން މަދުވީ ގޯލެކެވެ. އާންމުކޮށް އެޓޭކިން ޓީމެއްގެ ގޮތުގައި ފެނިގެންދާ ބަޔާންގެ ފަރާތުން ރޭގެ މެޗުގައި އެންމެ އެކަށޭނެ އެޓޭކްތަކެއް ފެނިފައެއް ނުވެއެވެ.\nމިއަހަރުގެ ޗެމްޕިއަންސް ލީގުގެ ސެމީ ފައިނަލަށް ދަތުރު ކުރި ޓީމުތައް މިހާރު ވަނީ ޔަގީންވެފައެވެ. ބަޔާންގެ އިތުރުން ޗެމްޕިއަންސް ލީގުގެ ސެމީން ޖާގަ ހޯދާފައިވަނީ ރެއާލް މެޑްރިޑާއި ލިވަޕޫލް އަދި ރޯމާއެވެ.


Kulhudhuffushi Online - Naumaaah eheevumah “cheritee ran” eh baahvanee\nނައުމާއަށް އެހީވުމަށް “ޗެރިޓީ ރަން” އެއް ބާއްވަނީ\nލެއަށް ކެންސަރު ޖެހި އިންޑިޔާގައި ފަރުވާ ހޯދަމުންދާ ކުޅުދުއްފުށީ، ރިހިވެލި ނައުމާ މުހައްމަދު (18އ) އެހީތެރިވުމުގެ ގޮތުން “ޗެރިޓީ ރަން” އެއް ބާއްވަން ހަމަޖެހިއްޖެ އެވެ.\n“ރަން ފޯ ނައުމާ” ގެ ނަމުގައި ކުރިއަށްގެންދާ މި ދުވުން ކުރިއަށްދާނީ މިމަހު 21 ވަނަ ދުވަހު ހަވީރު 4:00 ކުޅުދުއްފުއްޓާއި ހުޅުމާލޭގަ އެވެ.\nއާއިލާއަށް ބޮޑު ޝޮކެއް، ލެއަށް ކެންސަރު ޖެހި އެހީތެރިކަމަށް ބޭނުންވެފަ\nމި ހަރަކާތް އިންތިޒާމް ކުރާ މޭޑް ރަނާސްގެ ފަރާތުން ވާހަކަދައްކަމުން ތައުފީގް ބުނީ ނައުމާގެ ބައްޔަށް ފަންޑް ހޯދުމަށް ބާއްވާ މިދުވުމުގައި ބައިވެރިވެވޭނީ ބިބް ގަނެގެން ކަމަށެވެ. 200ރ އަށް ބިބް ވިއްކަން ހަމަޖެހިފައިވާއިރު ކުޅުދުއްފުށިން ބިބް ލިބެން ހުންނާނީ މޯވާ ފިހާރައިންނާއި ޔޫޔޫ ފިހާރައިން އެވެ. މާލެއިން ބިބް ގަންނަށް ލިބެންހުންނާނީ އޯޝަން ސްޕްލެޝް ކަމަށް އެފަރާތުން މައުލޫމާތުދެ އެެވެ.\nތައުފީގް ބުނީ ބިބްސް ވިއްކުމަށްވެސް ތަފާތު ހަރަކާތް ރޭވިފައިވާކަމަށެވެ. އެގޮތުން އޮފީސްތަކަށް ގޮސްގެންވެސް ބިބްސް ވިއްކުމަށް ހަމަޖެހިފައިވެ އެވެ. އަދި މިދުވުން ކުރިއަށްދާ ވަގުތުގައި ފަންޑް ފޮށިތައް އެސަރަހައްދުތަކުގައި ބެހެއްޓުމަށްވެސް ހަމަޖެހިފައިވެ އެވެ.\nމިހަރަކާތުން ލިބޭ ހުރިހާ ފައިސާއެއް ހަދިޔާކުރުމަށް ހަމަޖެހިފައިވަނީ ނައުމާއަށް ކަމަށާއި މިހަރަކާތުގައި ވީހާވެސް ގިނަ ފަރާތްތަކުން ބައިވެރިވުމަކީ އެފަރާތުން ވަރަށް ބޮޑު އެދުމެއް ކަމަށް ތައުފީގް ބުންޏެވެ.\nއުމުރުން އެންމެ 30 އަހަރުގައި2ކިޑްނީ ފެއިލްވެ އެހީތެރިކަމަށް ބޭނުންވެފަ\nމާއިންއަށް އެހީވުމަށް މާލެއިން ބޮޑު ތަރުހީބެއް، އެއްދުވަހުން2ލައްކައެއްހާ ރުފިޔާ !\nސްޓްރޯކެއް ޖެހި އެއް ފަރާތް ޕެރަލައިޒްވެފައި، ބޭނުންވަނީ އެހީއެއް !\nއައިޝް9months ago\nއަޅުގަނޑު އަޑުއެހިން ނައުމާއަށް އެހީގެ ގޮތުގައި4ލައްކަ ރުފިޔާ ހަމަ ވެއްޖެކަމަކށް، އެހެން ކަމަށް ވާނަމަ އެއީ2އަހަރުގެ ފަރުވާ ކުރުމަށް ނަމަ މަހަކު 16 ހާސް ރިފިޔާ ހަމަ ވެފައި އެހުރީ. އަނެއްކޮޅުން ބަޔައް ފަރުވާ ވަނީ އާސަންދައިން ހަމަ ޖެހިފައި. ދެން ބޭނުންނވަނީ އެހެނިހެން ހަރަދު ތަކުގެ ފައިސާ، އިންޑިޔާގަ ތިބެވޭނެ އާއިލާގެ3ނޫނީ4މީހަކަށް މަހަކު 16 ހާސް ރުފިޔާއަށް ވުރެ ކުޑަ ޙަރަދަކުން. މިހެން ވީއިރު ބޭނުން ޖެހިފައި ތިބޭ އެހެން ކުދިން މަތިން ފުދޭވަރު ވެއްޖެ ކަމަށް ވާނަ ހަދުނމަ ކޮށްލުން ކިހިނެތް ވާނެ ތޯ؟ އަޅުގަނޑަށް ލިބިފައި ހުރި މައުލޫމާތުގެ މައްޗަށް ބުނި ހިޔާލެއް މިއީ، ދުއާއަކީ ނައުމާއަށް މާތްﷲ އަވަސް ސިފާއެއް މިންވަރު ކޮށްދެއްވުން. އަދި އާއިލާއަށް ކެތްތެރިކަން ދެއްވުން


Theleseemiaa kudhinnaa dheytherey mujuthamaugai gengulhey thafaathu kurunthah badhaluvumakee hushaage uhmeedhu\nތެލެސީމިއާ ކުދިންނާ ދޭތެރޭ މުޖުތަމައުގައި ގެންގުޅޭ ތަފާތު ކުރުންތައް ބަދަލުވުމަކީ ހުޝާގެ އުއްމީދު\nލޭ އަޅާ ކުދިންނަށް ދެވޭ ހިދުމަތް ރަގަޅު ކުރުމަށްޓަކައި އެފަދަ ކުދިންނާ ދޭތެރެ މުޖުތަމައު ދެކޭގޮތް ވަނީ ބަދަލު ކުރަންޖެހިފަ އެވެ. މީހުންގެ މަލާމަތް އެފަދަ ކުދިންނަށް ރައްދު ވަނީ މަދު ފަހަރަކު ނޫނެވެ. އަދި އެފަދަ ކުދިންނަކީ އެހެން ކުދިން ފަދައިން އުޅެވޭނެ ބައެއްނޫން ކަމަށް މިހާރުވެސް ގިނަ ބަޔަކު ދެކެއެވެ. އެހެން ނަމަވެސް އުމުރުން 22 އަހަރުގެ ހުޝާމަތު އަބްދުﷲ (ހުޝާ) މި ވާހަކަތަކަށް އެއްބަހެއް ނޫނެވެ. ލޭ އަޅާކުއްޖަކަށް ވެ ހުރެ ހުޝާ ދަނީ އެފަދަ ކުދިންނަކީ ވެސް އެހެން ކުދިން ފަދައިން ކަންކަން ކުރެވޭނެ ބެއެއްކަން ސާބިތު ކޮށްދެމުންނެވެ.\nކުޅުދުއްފުށީ ޖަލާލުއްދީން ސްކޫލުން އޯ ލެވެލް ހެދުމަށް ފަހު މިތުރު ކޮންޕެނީއާ ހުޝާ ގުޅުނީ 2008 ވަނަ އަހަރު އެވެ. ވަޒީފާ އަދާކުރާތާ5އަހަރުވެފައިވާ އިރު މަސައްކަތުގެ މާހައުލާ ދޭތެރޭ ވަރަށް ހިތްހަމަ ޖެހޭކަމަށް ހުޝާ ބުންޏެވެ\n“ވަރަށް އުފާވި މިތުރު ކޮންޕެނީން އަޅުގަނޑަށް ވަޒީފާ ލިބުނު ދުވަހު. އެމީހުން ވަރަށް ކެއާރ ކުރޭ. ލޭ އަޅަން ދާން ޖެހޭ ދުވަސްތަކަށް މުސާރަ ނުކަނޑާ ގޮތަށް ފޮނުވައިދޭ. އެކަމަށްޓަކައި މިތުރު ކޮންޕެނީގެ އިސްވެރިންނަށް ޝުކުރު އަދާކުރަން..” ކުޅުދުއްފުށި އޮންލައިނާ ވާހަކަ ދައްކަމުން ހުޝާ ބުންޏެވެ.\nޕްރީ ސްކޫލްގެ ދާއިރާއިން ކުރިޔަށްދާ ހިތްވާ ހުޝާ އެންމެ ދެކެން ބޭނުންވަނީ ލޭއަޅާ ކުދިންނަކީވެސް ހަމަ އެހެން މީހުންނެކޭ އެއްގޮތަށް މުޖުތަމައުގެ ތެރޭގައި އުޅެވޭނެ ބައެއްކަން މީހުން ގަބޫލުކުރާނެ ދުވަހެކެވެ. އަދި ވަޒީފާގެ މައިދާނުގައި ވެސް ޒަވާޖީ ހަޔާތުގައި ވެސް އެހެން ކުދިން ފަދައިން ފައިތިލަ ސާބިތު ކުރެވޭނެ ބައެއްކަމަށް މުޖުތަމައު ގަބޫލް ކުރާނެ ދުވަހެކެވެ.\nހުސްވަގުތު ތަކުގައި ކުރެހުމާއި ރިބަނުން މާ ޖެހުން އަދި ފޭސް ބުކްގައި ވަގުތު ހެދާ ކުރާ ހުޝާ ބުނީ ލޭ އަޅާބައްޔަކީ ކޮބައިކަން ނެނގޭ މީހުން ފާޑު ފާޑު ގެ ވާހަކަ ދައްކާތީ ވަރަށް ދެރަވާ ކަމަށާއި އާންމުންގެ ތެރޭގައި މި ބައްޔާ މެދު ހޭލުންތެރިކަން ވަރަށް ކުޑަކަމަށެވެ.\nހުޝާ ބުނިގޮތުގައި ވަޒީފާގައި އެކުގައި މަސައްކަތްކުރާ ކުދިންގެ އިތުރުން އާއިލާގެ މީހުންގެ ފަރާތުން ކޮންމެ ކަމެއްގައި ވެސް އެހީތެރިކަމާ އެއްބާރުލުން ލިބެއެވެ.\n“ހާއްސަކޮށް ފާހަގަ ކޮށްލަން މިތުރު ހާރޑްވެއާރ ގައި މަސައްކަތްކުރި އިރު އެތަނުގެ ސްޓާފުންގެ ފަރާތުން ލިބުނު އެއްބާރުލުން އޭގެ އިތުރުން މިތުރު ޓިކެޓް އޮފީސް އަދި މިތުރު ހޯމް ވެއާރގަ އެކުގައި އުޅުނު އެންމެން ވެސް އަޅުގަނޑަށް ވަރަށް ގާތްކޮށް ދެކެނީ. ކުރުކޮށް ބުނަންޏާ ތަނުގެ ހުރިހާ ސްޓާފުން ވެސް ވަރަށް ކެއަރިން” މިހާރު މިތުރު ކުންފުނީގެ މައި އޮފީހުގައި މަސައްކަތް ކުރާ ހުޝާ ބުންޏެވެ.\nއެހެންނަމަވެސް އެއިރުވެސް ކަސްޓަމަރުންގެ ފަރާތުން މަލާމާތުގެ ބަސްތައް ރައްދުވާ ކަމަށް ބުންޏެވެ.\nހުޝާ އެންމެ އުފާ ވަނީ ރަހުމަތްތެރިންނާއި އާއިލާ މެންބަރުން އަބަދުވެސް ހިތްވަރު ދިނުމުގައި ދެމިތިބޭތީ އެވެ. އަދި އެގޮތުގައި ދެމިތިބުމަށް އެމީހުންގެ ފަރާތުން ހުޝާ އެދެ އެވެ.\nސްކޫލްގައި އުޅުނުއިރު އެންމެ ފުރަތަމަ ދުވަސްކޮޅު ކުދިންގެ ފަރާތުން އެކިކަހަލަ ނުރުހުމުގެ ބަސްތައްރައްދުވި ކަމަށާއި ނަމަވެސް ފަހުން ލޭ އަޅާކުއްޖެއްކަން އެނގުމުން ބައެއްކުދިން ވަރަށް އެހީތެރިވި ކަމަށް ހުޝާ ބުންޏެވެ.\n“ތެލްސީމިޔާ ކުއްޖެއްކަން ކުދިންނަށް ފުރަތަމަ ނޭނގޭ އިރު މަންމަ ދަބަސް ހިފައިގެން ސްކޫލަށް ވަންނާތީ ކުދިން ވަރަށް މަލާމަތް ކުރި. އެކަމަކު ފަހުން އެގުނީމާ ވަރަށް ކެއަރިން” ހުޝާ ކިޔައިދިނެވެ. ނަމަވެސް ކުޅިވަރުތަކުގެ ބައިވެރިވާން ފެށުމުން ހުޝާއަށް ނުކުޅެވޭނެ ކަމަށް މީހުންބުނާތީ އޭނާ ވަަރަށް ދެރަވިއެވެ.\nހުޝާގެ ރަހުމަތް ތެރިންނާ ބެހޭ ގޮތުން ސުވާލު ކުރުމުން ހުޝާ ބުނީ މިހާރުވެސް ލޭ އަޅާކުއްޖެއްކަން އެގުމުން ބައެއް ކުދިން ދުރުވާ ކަމަށާއި އަދި ބައެއް ކުދިން ތަންކޮޅެއް ބޮޑަށް އެހީތެރިވެ ކެއަރ ކުރާކަމަށެވެ.\nހުޝާ ބުނިގޮތުގައި މިހާރު މަހަކު އެއް ފަހަރު ލޭ އަޅަންޖެހޭ ނަމަވެސް ކުރިން މަހަކު ދެ ފަހަރު ވެސް ލޭ އަޅަންޖެހޭ ކަމަށެވެ. އަދި ލޭ އަޅަން ދާއިރު ޖެހޭ އެންމެ ބޮޑު މައްސަލައަކީ ލޭ އަޅަން ބޭނުންވާ ފިލްޓާރ އަދި ދަގަނޑުގެބައި މަދުކުރަން ޖަހާ އިންޖެކްޝަން ރަށުން ނުލިބޭތީ ދިމާވާ އުނދަގޫ ތަކެވެ.\n2005 ވަނަ އަހަރު ހުންކޮށިނަގަން އޮޕްރޭޝަން ކުރުމުގެ ކުރިން މަހަކު2ފަހަރު ވެސް ލޭ އަޅަން ޖެހެއެވެ. އޯ ޕްޒްޓިވް ލޭ ހުންނަ ހުޝާ އެންމެ ހަދާނުން ނުފިލާ ދުވަހަކީ ހުންކޮށި އޮޕްރޭޝަން ކުރިދުވަސް ކަމަށް އެދުވަހުގެ ކަންތައްތައް ހަނދާން އައު ކުރަމުން ކިޔައިދިނެވެ.\nލޭ ދޭން އިންކާރު ކުރާމީހުންނަށް ހުޝާ ބުނެލަން ބޭނުން ވަނީ ކީކޭތޯ ސުވާލުކުރުމުން ހުޝާ ބުނީ ލޭ ދިނުމަކީ ވަރަށް މާތް ކަމެއް ކަމަށާއި އެއީ ލޭ އަޅާ ހުރިހާ ކުދިންނަށްވެސް ވަރަށް މުހިންމު އެއްޗެއް ކަމަށެވެ. އަދި ލޭ ދިނުމަކީ ލޭ ދޭފަރާތަށް ގެއްލުންވާނެ ކަމެއް ނޫން ކަމަށާއި މިހާރުވެސް ތެލެސީމިއާ ކުއްޖެއްކަން އެނގުމުން ލޭ ދިނުމަށް މީހުން އިންކާރު ކުރާކަމަށް ހުޝާ ބުންޏެވެ. މުޖުތަމައު ތެރޭގައި ގެންގުޅޭ މިފަދަ ތަފާތު ކުރުންތައް ނައްތާލައި ލޭ އަޅާ ކުދިންވެސް އެހެންކުދިންނެކޭ އެއްފަދައިން އުޅެވޭނެ ދުވަހެއް ދެކެން ބޭނުންވާ ކަމަށް ހުޝާ ބުންޏެވެ.\n“އެންމެން ވެސް ރިލޭޝަންޝިޕަކަށް ނުވަތަ މެރީޑް ލައިފަކަށް ދިއުމުގެ ކުރިން ތެލަސީމިއާ ޓެސްޓްކުރާށޭ ބުނެލަން ބޭންވަނީ”. ނިންމާލަމުން ހުޝާ އެންމެނަށް ތެލަސީމިޔާ ޓެސްޓް ކުރުމަށް ނަސޭހަތްތެރިވި އެވެ.\nއޭނާ ދިރިހުރުމުގެ އަސްލުކަމަށްވާ އޭނާގެ މަންމަ އާއި ބައްޕައަށް އެމީހުން ހުޝާއަށްޓަކައި އެކުރާ ބުރަ މަސައްކަތްތަކަށް ވަރަށް ބޮޑަށް ޝުކުރުވެރި ވެއެވެ.\nމިތުރު ހެޑް އޮފީހުގައި އޮފީސް އެސިސްޓެންޓެއްގެ ވަޒީފާ އަދާކުރާ ހުޝާ އަކީ ތެލެސީމިއާ އެހެން ކުދިންނަށް ނަމޫނަ ދައްކަމުން ޒިންމާ ދާރު މަގާމެއްގައި ހިތްވަރާއެކު މަސައްކަތްކުރަމުން އަންނަ މުރާލި ކުއްޖެކެވެ.\nލޭ އަޅާކުދިންނަށް ދޭންޖެހޭ ސަމާލުކަން ކަމާ ގުޅުންހުރި މުއައްސަސާތަކުން އެންމެ އެދެވޭ ގޮތުގައި ދޭތަނެއް ނުފެނެއެވެ. މިފަދަ ކުދިންނަކީ މި މުޖުތަމައުތެރޭގައި އެތަކެއް ގޮންޖެހުމަކާ ކުރިމަތިލާން ޖެހިފައިވަ ބަޔަކަށް ވާއިރު މިފަދަ ކުދިންގެ އިހުސާސްތައް ދެނެގަނެ އެފަދަ ކުދިންނަށް އެހީތެރިވެ މިފަދަ ބަލިތަކަށް ހޭލުންތެރިންކަން އިތުރުކުރުމަކީ ވަރަށް މުހިއްމު ކަމެކެވެ.


Male' jaluge COVID adhadhu mahchah – Iru\nމޯލްޑިވްސް ކަރެކްޝަނަލް ސާވިސް އިން ބަލަހައްޓަމުންދާ ހިންމަފުށި އައްސޭރި ޖަލުގައި ކޮވިޑް 19ގެ ކޭސްތައް މަދުވެ، މާލެ ޖަލުގައި ކޮވިޑްގެ ކޭސްތައް އިތުރުވެއްޖެ އެވެ.\nކަރެކްޝަންސްގެ މީޑިއާ އޮފިޝަަލް ޔުސްރީން އަހްމަދު ވިދާޅުވީ ހިންމަފުށި ޖަލުގައި މިހާތަނަށް 169 ގައިދީ އަކު ކޮވިޑް 19 އަށް ޕޮޒިޓިވް ވެފައިވާ ކަމަށެވެ. މީގެތެރެއިން އެންމެ ގައިދީއެއް ފިޔަވާ ހުރިހާ ގައިދީން މިހާރު ބަލިން ރަނގަޅުވެފައިވާ ކަމަށެވެ.\nކަރެކްޝަންސްގެ އައްސޭރި ޖަލަކީ މިހާތަނަށް އެންމެ ގިނަ ގައިދީން ޕޮޒިޓިވްވި ޖަލެވެ. އައްސޭރި ޖަލުގެ ނުވަ ގައިދީ އަކު ސާމްޕަލް ދިނުމަށް ދެކޮޅު ހަދާފައިވާ ކަމަށްވެސް ޔުސްރީން މައުލޫމާތު ދެއްވާފައިވެ އެވެ.\nޔުސްރީން ވިދާޅުވީ އައްސޭރި ޖަލުގެ ގައިދީން ކޮވިޑުން ސަލާމަތްވި ނަމަވެސް އައްސޭރި ޖަލުގެ ތިން މުވައްޒަފުން ކޮވިޑަށް ޕޮޒިޓިވްވެ ފަރުވާ ހޯދަމުންދާ ކަމަށެވެ. އެ ތިން މުވައްޒަފުންނާއި އަދި ޖަލުގެ އިތުރު މުވައްޒަފަކާ އެކު އައްސޭރި ޖަލުގެ ހަތަރު މުވައްޒަފުން މިވަގުތު ތިބީ ކަރަންޓީނުގައި ކަމަށްވެސް ވިދާޅުވި އެވެ.\nމާލެ ޖަލުގެ 109 ގައިދީ އަކު ކޮވިޑަށް ޕޮޒިޓިވްވީ ނަމަވެސް 54 ގައިދީ އަކު ވަނީ ބަލިން ރަނގަޅުވެފަ އެވެ. އެކަމަކު އަދިވެސް 55 ގައިދީ އަކު ގެންދަނީ ކޮވިޑަށް ފަރުވާ ހޯދަމުންނެވެ. އަދި 121 ގައިދީން ވަނީ އެހެން ގައިދީންނާ އެކަހެރިކޮށް، ޖަލުގެ ތެރޭގައި ކަރަންޓީނު ކޮށްފަ އެވެ.\nމާލެ ޖަލުގެ ނުވަ މުވައްޒަފުން ކަރަންޓީނުގައި ތިބިއިރު މީގެތެރެއިން ހަތަރު މުވައްޒަފުން ގެންދަނީ ކޮވިޑް 19 އަށް ޕޮޒިޓިވްވެ ފަރުވާ ހޯދަމުންނެވެ.\nކަރެކްޝަންސް އިން ބަލަހައްޓަމުން ގެންދާ އެންމެ ބޮޑު ޖަލު ކަމަށްވާ މާފުށި ޖަލާއި ހުޅުމާލެ ޖަލުގައި ކޮވިޑަށް ޕޮޒިޓިވް އެއްވެސް ގައިދީއެއް މިވަގުތަކު ނެތެވެ.


'Paltan' ge furathama poster dhakkalaifi\n'ޕަލްތާން'ގެ ފުރަތަމަ ޕޯސްޓަރު ދައްކާލައިފި\nޓްރޭޑް އެނަލިސްޓް ތަރަން ވަނީ އެ ފިލްމްގެ ޕޯސްޓަރުތައް ޓްވީޓް ކޮށްފައި\nމި ފިލްމް ރިލީޒް ކުރުމަށް ހަމަޖެހިފައިވަނީ ސެޕްޓެމްބަރު7ގައި\nކ. މާލެ 1 އޯގަސްޓު 2018 | ބުދަ 12:41 1,881\nޕަލްތާންގެ ޕޯސްޓަރުގައި ޖެކީ ޝްރޯފް - ގޫގުލް\nބޮލީވުޑް ފިލްމްތަކުގެ ތެރެއިން ދެން އެންމެ އަވަހަށް ރިލީޒް ކުރުމަށް ހަމަޖެހިފައިވާ އެއް ފިލްމް "ޕަލްތާން" ގެ ފުތަރަމަ ޕޯސްޓަރު ދައްކާލައިފިއެވެ.\nޓްރޭޑް އެނަލިސްޓް ތަރަން އާދާޝް ވަނީ މިދިޔަ އަންގާރަ ދުވަހު މި ފިލްމްގެ ފުރަތަމަ ޕޯސްޓަރު ޓްވީޓް ކޮށްފައެވެ.\nއޭނާ ޓްވީޓްކޮށްފައިވާ ޕޯސްޓަރުތަކުން ފެނިގެން ދަނީ އެ ފިލްމްގެ މުހިއްމު ރޯލަކުން ފެނިގެންދާ ޖެކީ ޝްރޯފް، ސޯނޫ ސޫދް، އަރުޖުން ރަމްޕާލް, ހަރްޝް ވަރުދަން ރަނޭ، ސިދާންތު ކަޕޫރުގެ އަދި ސަތްރުގަން ސިންހާގެ ފިރިހެން ދަރިފުޅު ލަވް ސިންހާގެ އިތުރުން މަޝްހޫރު ޓީވީ ތަރި ގުރުމީތް ޗައުދްރީއެވެ.\nޖޭޕީ ދައްތާ ޑައިރެކްޓް ކުރާ މި ފިލްމް ރިލީޒް ކުރުމަށް ހަމަޖެހިފައި ވަނީ މިއަހަރުގެ ސެޕްޓެމްބަރު މަހުގެ7ގައެވެ.\nމި ފިލްމްގެ ވާހަކަ ބިނާކޮށްފައި ވަނީ 1967 ވަނަ އަހަރު ހިނގި ނަތު ލާ އަސްކަރީ ކުރިމަތިލުންތަކުގެ މައްޗަށެވެ. ފިލްމުގައި ދައްކުވައިދެނީ ސިއްކިމް ބޯޑަރުގައި ހިނގި ކުރިމަތިލުންތަކުގައި ޗައިނާގެ ފައުޖުތަކުން އިންޑިއާގެ ތެރެއަށް ވަނުން ހުއްޓުވުމަށް ކުރި މަސައްކަތުގައި އިންޑިއާގެ ފައުޖުތަކަށް ކުރިމަތިވި ގޮންޖެހުންތަކުގެ ތެރެއިން ކިޔާ ނުދީ އޮތް ވާހަކައެކެވެ.\nމި ފިލްމް ވެގެންދާނީ 12 އަހަރުގެ މެދުކެނޑުމަކަށް ޖޭޕީ ދައްތާ ޑައިރެކްޓްކުރާ ފުރަތަމަ ފިލްމަށެވެ.\nގައުމީ އެވޯޑް ވެސް ހާސިލްކޮށްފައިވާ ޖޭޕީ ދައްތާ ވަނީ "ބޯޑާ", "އެލްއޯސީ ކަރްގިލް" އަދި "ރެފިއުޖީ" ގެ އިތުރުން ވެސް ގިނަ ފިލްމްތަކެއް ޑައިރެކްޓް ކޮށްފައެވެ. އޭނާއަކީ ހަނގުރަމަތަކާއި އިންޑިއާގެ ސިފައިންނާ ބެހޭ ފިލްމުތައް ހެދުމުގައި ތަޖުރިބާކާރެކެވެ.


މާދަމާ ވެސް ތިބާ މަރު ނުވާނެކަން ތިބާއަށް އެނގޭނީ ކިހިނެއް ހެއްޔެވެ؟ – Dhen.mv\nމާދަމާ ވެސް ތިބާ މަރު ނުވާނެކަން ތިބާއަށް އެނގޭނީ ކިހިނެއް ހެއްޔެވެ؟\nމުޙައްމަދު ޝިފާއު November 1, 2020 - 6:57 pm\nމަރަކީ އޭގެ ވަގުތު އައުމުން ތިމާގެ ރުހުމާއި ނުރުހުމުގައި ވިޔަސް ގެންދާ އެއްޗެކެވެ. އަދި ހަމަ ކަށަވަރުން ކޮންމެ ނަފްސަކީ ވެސް މަރުގެ ރަހަ ލިބިގަންނާނެ ނަފްސެކެވެ. ވީއިރު ތިބާ މަރުވާނޭ ވަގުތަކާއި ތިބާ މަރުވާނޭ ތަކެއް ފަހެ ތިބާއަށް އެނގިގެން ވޭ ހެއްޔެވެ؟\nމާދަމާއަށް ނޫނީ ފަހަށް ކުރަން ކިތައް ކަންތައް ބެހެއްޓިފައިވާކަން ނިކަން ވިސްނާލާށެވެ. މާދަމާ ވެސް ނޫނީ ފަހުން ވެސް އެކަންކަން ކުރެވިދާނެއެވެ. އެހެން ނަމަވެސް ތިބާ އެހާއިރަށް ދިރިހުންނާނެ ކަމުގެ ޔަގީންކަން ތިބާއަށް ވޭހެއްޔެވެ؟ ނުވާނެއެވެ. ހަމަ މިވަގުތު ވެސް ދުނިޔޭގެ އެކި ކަންކޮޅުތަކުން އެތަކެއް ފުރާނައެއް ނެތިގެން ދާނެއެވެ. އެހިނދު އެއިން އެއްވެސް މީހަކީ ފަހެ އެމީހާގެ މަރަށް ތައްޔާރަށް ތިބި ބައެއް ނޫނެވެ.\nވަގުތު ފާއިތުވުމުގެ ކުރިން ތިބާގެ ހެޔޮ ތިލަފަތަށް ބަރު ކުރެވޭތޯ ތިބާ މަސައްކަތް ކުރާށެވެ. ދުނިޔޭގައި އުޅޭއިރު ތިބާއަކީ ވަރަށް ކާމިޔާބު މީހަކަށް ވެދާނެއެވެ. އަދި އެހާމެ މުއްސަނދި މީހަކަށް ވެސް ވެދާނެއެވެ. ދުނިޔޭގެ ކޮންމެ އެއްޗެއް ވެސް ގަނެވިދާނެއެވެ. އެހެނަސް އެންމެ ފަހު ވަގުތުގައި ވެސް ތިބާ ދާންޖެހޭނެ އެންމެ ފަހު މަންޒިލަކީ ވެސް ވެލިގަނޑު ދަށެވެ. އެތަނަށް ތިބާގެ ފައިސާއާއި މުއްސަނދިކަމުން ކުރާނެ އެއްވެސް ފައިދާއެއް ނުވާނެއެވެ.\nނަމަވެސް ތިބާ ދުނިޔޭގައި ކޮށްފައިވާ ހުރިހާ ހެޔޮ ޢަމަލު ތަކަކީ ތިބާއާ އެކު އަބަދުމެ ވާނޭ ކަންކަމެވެ. ހިސާބު ބެއްލެވޭ ދުވަހު ވެސް އެ މުއްސަނދި ކަމުގެ ސަބަބުން ވާނެ އެއްވެސް ފައިދާއެއް ނެތެވެ. ނަމަވެސް ކޮށްފައިވާ ޢަމަލުތައް އެދުވަހުން ތިމާގެ އެހީތެރިއެއް ގޮތުގައި އަބަދުމެ ހުންނާނެއެވެ. ވީއިރު ދުނިޔޭގައި އުޅޭއިރު ބޮޑާކަމާއި ކިބުރުވެރިކަން ދެއްކުމުގެ އެއްވެސް ބޭނުމަކީ ކޮބައި ހެއްޔެވެ؟ އަދި ފަހުން ކަންކަން ކުރުމަށް ބެހެއްޓުމުގެ ފައިދާއަކީ ވެސް ކޮބައި ހެއްޔެވެ؟\nކޮވިޑް-19: އިތުރު ދިވެއްސަކު ރާއްޖެއިން ނިޔާވެއްޖެ\nގަމުގައި ހިނގި ނުރައްކާތެރި އެކްސިޑެންޓެއްގައި އަނިޔާވި ޒުވާނަކު ނިޔާވެއްޖެ


FAQs Archive - Tax Appeal Tribunal\nއާންމު ކޮށް ހުށަހެޅޭ ސުވާލާ ޖަވާބު\nޓްރައިބިއުނަލަށް މައްސަލަ ހުށަހަޅާ ފޯމާއި އެކުގައި އިތުރު ލިޔެކިއުމެއް ހުށަހަޅަންޖެހޭނެތަ؟\nހުށަހަޅަންޖެހޭނެއެވެ. ހުށަހަޅަންޖެހޭ ލިޔެކިޔުންތަކުގެ ލިސްޓް “އިސްތިއުނާފުކުރުމަށް ހުށަހަޅާ ފޯމް” ގައި ބަޔާންކޮށްފައިވާނެއެވެ.\nޓްރައިބިއުނަލަށް މައްސަލަ ހުށަހަޅަން ބޭނުންކުރެވޭ ފޯމްއަކީ ކޮބާ؟\nއިސްތިއުނާފުކުރުމަށް ހުށަހަޅާ ފޯމް\nމައްސަލައާގުޅޭ ފޯމްތައް ހޯދާނީ ކިހިނެއް؟\nފޯމްތައް ޓެކްސް އެޕީލް ޓްރައިބިއުނަލްގެ ވެބްސައިޓް އިން އަދި ޓެކްސް އެޕީލް ޓްރައިބިއުނަލްގެ ކައުންޓަރުން ލިބެން ހުންނާނެއެވެ.\nޓްރައިބިއުނަލުން މައްސަލަތައް ބަލައިގަންނާނީ ކޮން ގަޑިއެއްގައި؟\nރަސްމީ ބަންދު ދުވަސްތައް ފިޔަވައި ކޮންމެ ދުވަހެއްގެ ހެނދުނު 08:00 ފެށިގެން މެންދުރުފަހު 14:00 އަށް.\nޓްރައިބިއުނަލްއަށް ހުށަހެޅޭ މައްސަލަ ރެޖިސްޓްރީވިކަން އަންގާނީ ކިތައް ދުވަހުން؟\n14 ދުވަހުގެ ތެރޭގައިއެވެ.\nޓްރައިބިއުނަލަށް ހުށަހެޅޭ މައްސަލައެއްގައި ގޮތެއް ނިންމާނީ އެމައްސަލައެއް ހުށަހަޅާތާ ކިތައް ދުވަހުގެ ތެރޭގައި؟\nޤާނޫނު ނަންބަރު 3/2010 (ޓެކްސް ނެގުމާބެހޭ އިދާރީ ޤާނޫނު) ގެ 44 ވަނަ މައްދާގެ (ރ) ގައި މާއްދާގެ (ހ) ގެ ދަށުން ޓްރައިބިއުނަލަށް ހުށަހެޅޭ މައްސަލައެއް، އެ މައްސަލައެއް ހުށަހެޅޭތާ ގިނަވެގެން 180 (ސަތޭކަ އަށްޑިހަ) ދުވަހުގެ ތެރޭގައި ޓްރައިބިއުނަލުން އެ މައްސަލައެއް ބަލައި، އެ މައްސަލައާމެދު ގޮތެއް ކަނޑައަޅަންވާނެކަމަށް ބަޔާންކޮށްފައިވެއެވެ.\nޓްރައިބިއުނަލްގައި ހިންގާ ހުރިހާ އަޑުއެހުންތަކަކީވެސް ހުޅުވާލެވިގެން ކުރިޔަށް ގެންދެވޭ އަޑުއެހުންތަކެއްތަ؟\nގަވާއިދު ނަންބަރު 2012/R-25 (ޓެކްސް އެޕީލް ޓްރައިބިއުނަލްގެ ގަވާއިދު) ގެ 26 ވަނަ މާއްދާގެ (ށ) ގެ ދަށުން ޓްރައިބިއުނަލްގެ އަޑުއެހުންތައް ކުރިޔަށް ގެންދާނީ އާންމުކޮށް ހުޅުވާނުލައެވެ. ނަމަވެސް ޓްރައިބިއުނަލްގެ އަޑުއެހުމަކަށް އެހެން ފަރާތެއް ވެއްދުމަކީ މުހިއްމު ކަމެއްކަމަށް ރިޔާސަތަށް ފެނިއްޖެނަމަ އަޑުއެހުން ހުޅުވާލައިގެން ކުރިޔަށް ގެންދިޔުމުގެ އިޚްތިޔާރު ރިޔާސަތަށް ލިބިގެންވެއެވެ.\nމައްސަލަ ނިމުނު ގޮތުގެ ރިޕޯޓް ހޯދަން ބޭނުންވެއްޖެނަމަ ހަދާނީ ކިހިނެތް؟\n“މައްސަލަ ނިމުނު ގޮތުގެ ރިޕޯޓަށް އެދޭ ފޯމް” ޓްރައިބިއުނަލަށް ހުށަހެޅުމުން މައްސަލަ ނިމުނު ގޮތުގެ ރިޕޯޓް ޓްރައިބިއުނަލުން އެފަރާތަކަށް ދޫކުރާނެއެވެ.\nޓްރައިބިއުނަލްގެ ނިންމުމެއްގެ މަޢުލޫމާތެއް ބޭނުންވެއްޖެނަމަ އެ މަޢުލޫމާތު ލިބޭނީ ކިހިނެތް؟\nޓެކްސް އެޕީލް ޓްރައިބިއުނަލްގެ ވެބްސައިޓް އިން ނިންމުންތައް ލިބެން ހުންނާނެއެވެ.\nޓްރައިބިއުނަލަށް ހުށަހެޅިފައިވާ މައްސަލައެއްގައި ހިމެނޭ ފަރާތެއް ޓްރައިބިއުނަލަށް ޙާޟިރުވުމަށް ޢުޒުރުވެރިވާފަދަ ކަމެއް ދިމާވެއްޖެނަމަ ހަދާނީ ކިހިނެތް؟\nޓްރައިބިއުނަލަށް ޙާޟިރުވުމަށް އަންގާފައިވަނިކޮށް ޙާޟިރުވެވެން ނެތް މަޤުބޫލު ސަބަބެއް މެދުވެރިވެއްޖެނަމަ އެކަން ޓްރައިބިއުނަލްއަށް ޙާޟިރުވުމުގެ އަމުރުގައި ޙާޟިރުވުމަށް އަންގާފައިވާ ގަޑި ޖެހުމުގެ،2ގަޑިއުރު ކުރިން ޓްރައިބިއުނަލްއަށް ލިޔުމަކުން އަންގަންވާނެއެވެ.\nމައްސަލައެއް ޓްރައިބިއުނަލްގައި ހިނގަމުންދަނިކޮށް ކުއްލިކަމެއް ދިމާވެ ރަށުން ބޭރަށް ފުރަންޖެހިއްޖެނަމަ ހަދާނީ ކިހިނެތް؟\nޓްރައިބިއުނަލްގައި މައްސަލައެއް ހިނގަމުންދަނިކޮށް ކުއްލި ކަމެއް މެދުވެރިވެ ރަށުން ބޭރަށް ދާންޖެހިއްޖެނަމަ، ދާންވާނީ ޓްރައިބިއުނަލަށް އެކަން ލިޔުމަކުން އެންގުމަށްފަހު ޓްރައިބިއުނަލްގެ ހުއްދަ ލިބުމުންނެވެ.\nޓްރައިބިއުނަލް ޙުރުމަތް ކެނޑުމަކީކޮބާ؟\nގަވާއިދު ނަންބަރު 2012/R-25 (ޓެކްސް އެޕީލް ޓްރައިބިއުނަލްގެ ގަވާއިދު) ގެ 38 ވަނަ މާއްދާގެ (ހ) ގައި، ޓްރައިބިއުނަލްގެ އަޑުއެހުމެއްގައި ބައިވެރިވާ ފަރާތަކުން ޓްރައިބިއުނަލްގެ މެންބަރަކަށް ނުވަތަ އަޑުއެހުމުގައި ބައިވެރިވާ އެހެން ފަރާތަކަށް ހަޑިހުތުރުބަހުން މުޢާމަލާތްކުރުން ނުވަތަ ގަސްދުގައި އަޑުއެހުން މެދުކަނޑާލުމަށް މަސައްކަތްކުރުން، ނުވަތަ ޓްރައިބިއުނަލްގެ ޙުރުމަތް ކެނޑޭފަދަ އެހެން ޢަމަލެ ކުރުން އެއީ ކުށެއްކަމުގައި ބަޔާންކޮށްފައި ވެއެވެ.\nޓްރައިބިއުނަލުން ނިންމާ ނިންމުމެއް އިސްތިއުނާފުކުރުމަށް ހައިކޯޓަށް ހުށަހެޅުމަށް ލިބެނީ ކިތައް ދުވަހުގެ މުއްދަތެއް؟\nޤާނޫނު ނަންބަރު 3/2010 (ޓެކްސް ނެގުމާބެހޭ އިދާރީ ޤާނޫނު) ގެ 55 ވަނަ މައްދާގެ (ހ) ގެ ދަށުން، ޓްރައިބިއުނަލުން ނިންމާ މައްސަލައެއް ނިންމާފައިވަނީ، ޤާނޫނާއި ގަވާއިދާ ޚިލާފަށްކަމަށް ފެނިއްޖެ ހިނދެއްގައި، ނުވަތަ ޓްރައިބިއުނަލަށް ލިބިގެންނުވާ ބާރެއް ބޭނުންކޮށްގެންކަމަށް ފެނިއްޖެ ހިނދެއްގައި، އެ މައްސަލައެއް ނިންމާތާ 60 (ފަސްދޮޅަސް) ދުވަހުގެ ތެރޭގައި ޓްރައިބިއުނަލްގެ ނިންމުން އިސްތިއުނާފުކުރުމަށްޓަކައި ހައިކޯޓަށް ހުށަހެޅުމުގެ ޙައްޤު މީރާއަށާއި ޓެކްސް ދައްކާ ފަރާތަށް ލިބިގެންވެއެވެ.


ސުންނަތްޖަމާޢަތުގެ އަޙުލުވެރިންގެ އަރިހުގައި ޞަޙާބީން – DhiSalafiyyah\nސުންނަތްޖަމާޢަތުގެ އަޙުލުވެރިންގެ އަރިހުގައި ޞަޙާބީން\n30/12/2011 ޢަޤީދާއާއި ފިރުޤާތައް, މުހިއްމު ލިޔުންތައް, ދީންއައްޝައިޚް މުޙައްމަދު ސިނާން\nޞަޙާބީންނާއިގުޅޭގޮތުން ރިވާވެފައިވާ ސަލަފުންގެ ބަސްފުޅުތަކުގެ ތެރެއިން:\n1- އިމާމް އައްޠަޙާވީ ރަޙިމަހުﷲ ގެ ބަސްފުޅު:\nއައްޠަޙާވީ ރަޙިމަހުﷲ “ޢަޤީދަތު އަހުލުއް ސުންނާ” ގައި ވިދާޅުވެފައިވެއެވެ. “ތިމަންމެން ރަސޫލުﷲ ޞައްލަﷲ ޢަލައިހި ވަސައްލަމަގެ ޞަޙާބީންދެކެ ލޯބިވަމެވެ. އެ ބޭކަލުންގެ ތެރެއިން އެއްވެސް ބޭކަލަކު ދެކެ ލޯބިވުމުގައި ޙައްދުފަހަނަ އަޅައިނުދަމެވެ. ހަމައެހެންމެ އޭގެ ތެރެއިން އެއްވެސް ބޭކަލެއްގެ ކިބައިން ބަރީއަވެގެންނުވަމެވެ. އެ ބޭކަލުންދެކެ ރުޅިއަންނަ ނުވަތަ އެ ބޭކަލުންނާ މެދު ބަދުބަސް ބުނާ ކޮންމެ މީހަކު ދެކެ ތިމަންމެން ރުޅި އަންނަމެވެ. ތިމަންމެން، އެ ބޭކަލުން ބަޔާންކުރާހުށީ ރިވެތިގޮތުގައެވެ. އެ ބޭކަލުން ދެކެ ލޯބިވުމަކީ ދީނެވެ. އީމާންކަމެވެ. އަދި އިޙްސާންތެރިކަމެވެ. އަދި އެ ބޭކަލުން ދެކެ ރުޅި އައުމަކީ ކުފުރެކެވެ. ނިފާޤްކަމެކެވެ. އަދި ނުކިޔަމަންތެރިކަމެކެވެ.”\n2- އިބްނު އަބީ ޒައިދު އަލްޤައިރުވާނީ ރަޙިމަހުﷲ ގެ ބަސްފުޅު:\nއިބްނު އަބީ ޒައިދު އަލްޤައިރުވާނީ ރަޙިމަހުﷲ، އެކަލޭގެފާނުގެ މަޝްހޫރު ފިޤްހު ފޮތް “އައްރިސާލާ” ގައި ސުންނަތުގެ އަހުލުވެރިންގެ އަޤީދާ ބަޔާންކުރައްވަމުން ވިދާޅުވެފައިވެއެވެ. “އެންމެ ހެޔޮވެގެންވާ ޤަރުނަކީ ރަސޫލުﷲ ޞައްލަﷲ ޢަލައިހި ވަސައްލަމަ (އެ ބަޔަކަށް) ފެނުނު ޤަރުނެވެ. އަދި ޞަޙާބީންގެ ތެރެއިން އެންމެ މަތިވެރިވެގެންވަނީ ޚުލަފާއުއްރާޝިދޫންގެ ހަތަރު ޚަލީފާއިންކަމުގައިވާ އަބޫބަކުރު، ޢުމަރު، ޢުޘްމާން، ޢަލީ ރަޟިޔަﷲ ޢަންހުމް އެވެ. ރަސޫލުﷲ ޞައްލަﷲ ޢަލައިހި ވަސައްލަމަގެ އެއްވެސް ޞަޙާބީއެއް ރިވެތިވެގެންވާ ގޮތުގައި މެނުވީ ބަޔާންނުކުރާ ހުށިކަމެވެ. އެ ބޭކަލުންގެ މެދުގައި ހިނގާދިޔަ ޚިޔާލުތަފާތުވުމުގެ މައްސަލަތަކާ ބެހޭގޮތުން ވާހަކަ ދެއްކުމުން އެއްކިބާވުން ހުއްޓެވެ. ހަމައެފަދައިން އެ ބޭކަލުންނީ މީސްތަކުންގެ ތެރެއިން އެންމެ ރިވެތިވެގެންވާ ޢުޛުރު އެ ބަޔަކާމެދު ދެއްކުން އެންމެ ޙައްޤުވެގެންވާ ބޭކަލުންނެވެ. އަދި އެ ބޭކަލުންނާ މެދު ހީކުރަން ޖެހޭނީ އެންމެ ރިވެތިވެގެންވާ ގޮތަށެވެ.”\n3- އިމާމް އަޙުމަދު ބިން ޙަންބަލް ރަޙިމަހުﷲ ގެ ބަސްފުޅު:\nއިމާމް އަޙުމަދު ބުނު ޙަންބަލް ރަޙިމަހުﷲ، އެކަލޭގެފާނުގެ ފޮތް “އައްސުންނާ” ގައި ވިދާޅުވެފައިވެއެވެ. “އަދި ރަސޫލުﷲ ޞައްލަﷲ ޢަލައިހި ވަސައްލަމަގެ (ހުރިހާ) ޞަޙާބީންގެ ރަނގަޅު ސިފަތައް ބަޔާންކުރުމާއި، އެ ބޭކަލުންގެ މެދުގައި ހިނގާދިޔަ ޚިޔާލުތަފާތުވުމާއި ބެހޭގޮތުން ވާހަކަ ދެއްކުމުން އެއްކިބާވުމަކީ ސުންނަތުގެ ތެރެއިންވާ ކަމެކެވެ. ރަސޫލުﷲ ޞައްލަﷲ ޢަލައިހި ވަސައްލަމަގެ ޞަޙާބީންނަށް ނުވަތަ އެންމެ ބޭކަލަކަށް ނަމަވެސް ބަދުބަސް ރައްދުކުރާ މީހަކީ ބިދުޢަވެރި ރާފިޟީއެކެވެ. އެ ބޭކަލުން ދެކެ ލޯބިވުމަކީ ސުންނަތެކެވެ. އަދި އެ ބޭކަލުންނަށް ދުޢާކުރުމަކީ ﷲ އަށްވެވޭ ކުއްތަންވުމެކެވެ. އެ ބޭކަލުންނަށް ތަބާވުމަކީ (ސުވަރުގެއަށް ވާޞިލުވުމަށް އޮތް) މަގެކެވެ. އަދި އެ ބޭކަލުންގެ ކިބައިން މިސާލު ލިބިގަތުމަކީ މަތިވެރިކަމެކެވެ… “\nއަދިވެސް ވިދާޅުވެފައިވެއެވެ. “އެ ބޭކަލުންނަށް ކުރެވިފައިވާ ކުށްތައް ކިޔައި ހެދުމާއި އެ ބޭކަލުންގެ ޤަދަރުކުޑަކުރުމަކީ އެއްވެސް މީހަކަށް ހުއްދަވެގެންވާކަމެއް ނޫނެވެ. ޙާކިމާގެ މައްޗަށް ވާޖިބުވެގެންވަނީ މިފަދަކަމެއް ކޮށްފިމީހަކަށް އިންޛާރުދީ ޢުޤޫބާތް ދިނުމެވެ. ޙާކިމާ، އެފަދަ މީހަކަށް މަޢާފުދިނުމެއް ނުވެއެވެ. އެހެނެއްކަމަކު ޖެހޭނީ އެފަދަ މީހަކަށް ޢުޤޫބާތް ދިނުމަށްފަހު ތައުބާވުމަށް އަމުރުކުރާށެވެ. އެމީހާ ތައުބާ ވެއްޖެނަމަ އެމީހާގެ ފަރާތުން އެކަން ޤަބޫލުކުރަންޖެހޭނެއެވެ. ނަމަވެސް އޭނާ ތައުބާ ނުވެއްޖެނަމަ އަލުން ޢުޤޫބާތް ތަންފީޒުކޮށް، އޭނާ ތައުބާވެ، (އޭނާކުރިން ހުރި ނުބައި ޢަޤީދާ ދޫކޮށް) ޙައްޤަށް އެނބުރި ރުޖޫޢަވަންދެން ޖަލުގައި ބަންދުކުރަންޖެހޭނެއެވެ.”\n4- އިމާމް އަބޫ ޢުޘްމާން އައް ޞާބޫނީ ރަޙިމަހުﷲ ގެ ބަސްފުޅު:\nއިމާމް އަބޫ ޢުޘްމާން އައް ޞާބޫނީ ރަޙިމަހުﷲ، އެކަލޭގެފާނުގެ ފޮތް “ޢަޤީދަތުއް ސަލަފް ވަ އަޞްޙާބިލް ޙަދީޘް” ގައި ވިދާޅުވެފައިވެއެވެ. “ރަސޫލުﷲ ޞައްލަﷲ ޢަލައިހި ވަސައްލަމަގެ ޞަޙާބީންގެ މެދުގައި ހިނގާދިޔަ ޚިޔާލުތަފާތުވުމުގެ މައްސަލަތަކާއި ބެހޭގޮތުން ވާހަކަ ދެއްކުމުން އެއްކިބާވުމާއި، އެ ބޭކަލުންނަށް ޢައިބުބަސްތައް ރައްދުކުރުމާއި، ޤަދަރުކުޑަކުރުމުގެ ގޮތުން ބަސްތައް ބުނެހެދުމުން ދޫތައް ސަލާމަތްކުރުމަކީ، އެބައިމީހުން (އެބަހީ ސަލަފުއްޞާލިހުން) ދެކޭގޮތެވެ. ﷲ ގެ ޙަޟްރަތުގައި އެ ބޭކަލުންނަށް ރަޙުމަތް ލެއްވުމަށް ދުޢާކުރުމާއި އެ ބޭކަލުންނަށް ތަބާވުމަކީވެސް އެބައިމީހުން ދެކޭގޮތެވެ.”\n5- ޝައިޚުލް އިސްލާމް އިބްނު ތައިމިއްޔާ ރަޙިމަހުﷲ ގެ ބަސްފުޅު:\nޝައިޚުލް އިސްލާމް އިބްނު ތައިމިއްޔާ ރަޙިމަހުﷲ، އެކަލޭގެފާނުގެ ފޮތް “އަލްޢަޤީދަތުލް ވާސިޠިއްޔާ” ގައި ވިދާޅުވެފައިވެއެވެ. “ސުންނަތް ޖަމާޢަތުގެ އަހުލުވެރިންގެ އުޞޫލުތަކުގެ ތެރޭގައި، ރަސޫލާ ޞައްލަﷲ ޢަލައިހި ވަސައްލަމަގެ ޞަޙާބީންނާއިމެދު ހިތާއި ދޫތައް (އެ ބޭކަލުންނާއި ދޭތެރޭ ނުބައިކޮށް ހީކުރުމާއި، ބަދުބަސްތައް ރައްދުކުރުމުން) ސަލާމަތްކުރަންޖެހެއެވެ. ﷲ ގެ އާޔަތުގައި އެބައިމީހުން ސިފަކުރައްވާފައިވާ ފަދައިންނެވެ. ((رَبَّنَا اغْفِرْ لَنَا وَلإِخْوَانِنَا الَّذِينَ سَبَقُونَا بِالإِيمَانِ وَلا تَجْعَلْ فِي قُلُوبِنَا غِلاًّ لِلَّذِينَ آمَنُوا رَبَّنَا إِنَّكَ رَءُوفٌ رَحِيمٌ)) سورة الحشر : 10 މާނައީ: “އަޅަމެންގެ ވެރި ربّ ! އަޅަމެންނަށާއި، އަދި އަޅަމެންނަށްވުރެ ކުރިން އީމާންވި އަޅަމެންގެ އަޚުންނަށް ފާފަފުއްސަވާނދޭވެ! އަދި އީމާންވި މީހުންނަށް އަޅަމެންގެ ހިތްތަކުގައި ޙަސަދަވެރިކަމެއް ނުލައްވާނދޭވެ! އަޅަމެންގެ ވެރި ربّ ! ހަމަކަށަވަރުން އިބަ އިލާހީ ނުހަނު އޯގާވަންތަ، ރަޙީމްވަންތަ ފަރާތެވެ.” އަދި (އެބައިމީހުންގެ އުޞޫލުތަކުގެ ތެރޭގައި) ނަބިއްޔާ ޞައްލަﷲ ޢަލައިހި ވަސައްލަމަގެ ޙަދީޘަށް ކިޔަމަންގަތުން ވެއެވެ. “لاَ تَسُبُّوا أَصْحَابِي فَلَوْ أَنَّ أَحَدَكُمْ أَنْفَقَ مِثْلَ أُحُدٍ ذَهَبًا مَا بَلَغَ مُدَّ أَحَدِهِمْ وَلاَ نَصِيفَهُ” މާނައީ : “ތިމަންކަލޭގެފާނުގެ ޞަޙާބީންނަށް ބަދުބަސް ރައްދުނުކުރާށެވެ! ތިޔަބައިމީހުންގެ ތެރެއިން މީހަކު އުޙުދު ފަރުބަދަވަރުގެ ރަން (ޞަދަޤާތެއްގެ ގޮތުގައި) ހޭދަކުރިނަމަވެސް އެ ބޭކަލުންގެ ތެރެއިން ބޭކަލެއް (ޞަދަޤާތެއްގެ ގޮތުގައި ހޭދަކުރާ) މުއްދެއްގެ މިންވަރާވެސް އެއްވަރުނުވާ ހުއްޓެވެ. (އަދި ކީއްކުރަންތޯއެވެ؟) މުއްދެއްގެ ދެބައިކުޅަ އެއްބަޔާވެސް އެއްވަރުނުވާ ހުއްޓެވެ.”\nޞަޙާބީންގެ ފަޟުލުވަންތަކަމާއި ޢިއްޒަތާ ބެހޭގޮތުން ޤުރުއާނާއި ސުންނަތާއި އިޖުމާޢުގައި އައިސްފައިވާ ބަސްފުޅުތައް އެބައިމީހުން ޤަބޫލުކުރެއެވެ. އަދި ޞަޙާބީންގެ ތެރެއިން މަތިވެރިކުރަނީ الفتح ގެފަހުން (އެއީ ޞުލްޙަލް ހުދައިބިއްޔާ) މުދާ ހޭދަކޮށް، (ﷲ އަށްޓަކައި) ހަނގުރާމަކުރި ބޭކަލުންނަށްވުރެ، އޭގެ (އެބަހީ: الفتح) ގެކުރިން މުދާ ހޭދަކޮށް، (ﷲ އަށްޓަކައި) ހަނގުރާމަކުރި ބޭކަލުންނެވެ. އަދި އެބައިމީހުން (މަތިވެރިކުރުމުގެ ގޮތުން) އިސްކަންދެނީ އަންޞާރުންނަށްވުރެ މުހާޖިރުންނަށެވެ. އަދި އެބައިމީހުން އީމާންވާގޮތުގައި، ބަދުރު ހަނގުރާމައިގައި ބައިވެރިވެލެއްވި ބޭކަލުންނަށް(އެ ބޭކަލުންގެ ޢަދަދު ތިންސަތޭކައަށްވުރެ ގިނައެވެ.) ﷲ (ޤުދުސީ ޙަދީޘެއްގައި) ވަޙީކުރެއްވިއެވެ. “اعْمَلُوْا مَا شِئْتُمْ فَقَدْ غَفَرْتُ لَكُمْ” މާނައީ : “ތިޔަބައިމީހުން ބޭނުންގޮތަކަށް ޢަމަލުކުރާށެވެ. ފަހެ، ހަމަކަށަވަރުން ތިމަން އިލާހު ތިޔަބައިމީހުނަށް ފާފަފުއްސަވައިފީމެވެ.”\n(އަދި އެބައިމީހުން އީމާންވާގޮތުގައި) ގަސްދަށުގައި ނަބިއްޔާ ޞައްލަﷲ ޢަލައިހި ވަސައްލަމައަށް ބައިޢަތު ހިފި ބޭކަލުންގެ ތެރެއިން އެއްވެސް ބޭކަލަކު ނަރަކައަށް ނުވަންނަ ހުއްޓެވެ. ނަބިއްޔާ ޞައްލަﷲ ޢަލައިހި ވަސައްލަމަ އަންގަވާފައިވާ ފަދައިންނެވެ. ﷲ ވަނީ އެ (ހުރިހާ) ބޭކަލުންނަށް ރުހިވޮޑިގެންފައެވެ. އަދި އެ ބޭކަލުންވަނީ އެއިލާހު (ދެއްވި ނިޢުމަތްތަކަށް) ރުހިގެންނެވެ. އެ ބޭކަލުން (އެބަހީ ގަސްދަށުގައި ރަސޫލުﷲ ޞައްލަﷲ ޢަލައިހިވަސައްލަމައަށް ބައިޢަތު ހިފިބޭކަލުން) ގެ ޢަދަދު ސާދަސަތޭކައަށްވުރެ ގިނައެވެ.\nއެބައިމީހުން ހެކިވާގޮތުގައި ﷲ ގެ ރަސޫލާ ޞައްލަﷲ ޢަލައިހި ވަސައްލަމަ ސުވަރުގެ ވަންތަވެރި ބޭކަލެއްކަމަށް ހެކިވެވަޑައިގެންނެވި ކޮންމެ ބޭކަލަކީ ސުވަރުގެ ވަންތަވެރިއެކެވެ. އެ ބޭކަލުންގެ ތެރޭގައި (ސުވަރުގެ ވަންތަވެރިކަމުގެ ޚަބަރު ދެއްވެވި) ދިހަ ބޭކަލުންނާއި ޘާބިތު ބިން ޤައިސް ބިން ޝައްމާސް ފަދަ ބޭކަލުންވެއެވެ.\nއަދި އަމީރުލް މުއުމިނީން ޢަލީ ބުނު އަބީޠާލިބު ރަޟިޔަﷲ ޢަންހުއާ އެހެން ބޭކަލުންގެ ކިބައިން ތަވާތުރުކޮށް އައިސްފައިވާ ޙަދީޘްތަކަށް އެބައިމީހުން އިޤްރާރުވެއެވެ. (ޞަޙާބީންގެ ފަރާތުން ވާރިދުވެފައިވާ) އަޘަރުތަކުންނާއި، ޞަޙާބީން އިޖުމާޢުވެ (ޚަލީފާކަމަށް ޢަލީ ރަޟިޔަﷲ ޢަންހަށްވުރެ) ޢުޘްމާންގެފާނަށް ކުރިން ބައިޢަތު ހިފުމުން (ސާބިތުކޮށްދެނީ)، މިއުއްމަތުގެ ނަބިއްޔާ ފިޔަވައި ދެން މިއުއްމަތުގައި އެންމެ މާތްވެގެންވަނީ އަބޫބަކުރުގެފާނެވެ. ދެން ޢުމަރުގެފާނެވެ. ތިންވަނައަށް ޢުޘްމާނުގެފާނު އަދި ހަތަރުވަނައަށް ޢަލީ ރަޟިޔަﷲ ޢަންހުމްއެވެ. ސުންނަތް ޖަމާޢަތުގެ އަހުލުވެރިންގެ ތެރެއިން ބައެއްމީހުން (ނަބިއްޔާއަށްފަހު) އެންމެ މާތްވެގެންވަނީ އަބޫބަކުރުގެފާނާއި ޢުމަރުގެފާނު ކަމަށް އިއްތިފާޤުވެއެވެ. ނަމަވެސް، މިބައިމީހުންގެ މެދުގައި ޚިޔާލުތަފާތުވެފައިވަނީ ޢުޘްމާނުގެފާނާއި ޢަލީ ރަޟިޔަﷲ ޢަންހުމާގެ ތެރެއިން އެންމެ މާތްވެގެންވަނީ ކޮންބޭކަލެއްކަމާއި މެދުއެވެ. މިބައިމީހުންގެ ތެރެއިން ބައެއްމީހުން (މާތްކަންދެނީ) ޢުޘްމާނުގެފާނަށެވެ. އޭގެފަހުގައި ހަނުހުންނެވީއެވެ. (އެބަހީ ހަތަރުވަނަ ބޭކަލެއް ވިދާޅެއްނުވެއެވެ.) ނުވަތަ ހަތަރުވަނަ ބޭކަލަކީ ޢަލީގެފާނުކަމަށް ވިދާޅުވެއެވެ. އަދި އެއިގެ ތެރެއިން ބައެއްމީހުން މާތްކަންދެނީ ޢަލީގެފާނަށެވެ. އަދި އަނެއްބައިމީހުން ތިއްބެވީ މެދުގައެވެ. (އެބަހީ ދެބޭކަލުންކުރެ އެއްވެސް ބޭކަލަކަށް އަނެއްބޭކަލެއްގެ މައްޗަށް މާތްނުކުރެއެވެ.) ނަމަވެސް ސުންނަތުގެ އަހުލުވެރިންގެ (ގިނަ ޢިލްމުވެރިން) އިޤްރާރުވެފައިވަނީ (މި ދެ ބޭކަލުންގެ ތެރެއިން މާތްވެގެންވަނީ) ޢުޘްމާނުގެފާނު ކަމަށެވެ. ދެން ޢަލީގެފާނު ކަމަށެވެ. މައްސަލަ މިގޮތަށް އޮތްނަމަވެސް، ސުންނަތުގެ އަހުލުވެރިންގެ ތެރެއިން ޖުމްހޫރު ޢިލްމުވެރިންނާ ޚިލާފުވާމީހުން ޚިލާފުވެފައިވަނީ މިމައްސަލައާމެދަކު ނޫނެވެ. އެފަދަމީހުން ޚިލާފުވެފައިވަނީ ޚިލާފަތުގެ މައްސަލާގައެވެ. އެބައިމީހުން (އެބަހީ ސުންނަތުގެ އަހުލުވެރިން) އީމާންވާގޮތުގައި، ﷲ ގެ ރަސޫލާ ޞައްލަﷲ ޢަލައިހި ވަސައްލަމައަށްފަހު ޚަލީފާކަން (ލިބިގެން) ވަނީ އަބޫބަކުރުގެފާނަށެވެ. އެއަށްފަހު ޢުމަރުގެފާނަށެވެ. އެއަށްފަހު ޢުޘްމާންގެފާނަށް އަދި އެއަށްފަހު ޢަލީގެފާނަށެވެ. އެ ބޭކަލުންގެ ތެރެއިން އެއްބޭކަލެއްގެވެސް ޚިލާފަތާމެދު ކުޑައިމީސް ބަހެއް ބުނެފި މީހަކީ، އެމީހުންގެ ހިމާރަށްވުރެވެސް މަގުގެއްލިފައިވާ މީހެކެވެ.\nމިއަށްފަހު (ޝައިޚުލް އިސްލާމް އިބްނު ތައިމިއްޔާ ރަޙިމަހުﷲ)، ސުންނަތުގެ އަހުލުވެރިން ރަސޫލުﷲ ޞައްލަﷲ ޢަލައިހި ވަސައްލަމަ ގެ ‘އަހުލުބައިތުން’ ދެކެ ލޯބިވާކަމާއި، (އަހުލުބައިތުންނާ މެދު) އެކަލޭގެފާނު ކުރެއްވި ވަޞިއްޔަތަށް (އެބަހީ: އަހުލުބައިތުންނަށް ހެޔޮކޮށްހިތުމަށް ވާރިދުވެފައިވާ ޙަދީޘްތަކަށް) އެބައިމީހުން ރައްކާތެރިވާކަމުގެ ވާހަކަ ގެންނަވާފައިވެއެވެ. އަދި އެބައިމީހުން ރަސޫލުﷲ ޞައްލަﷲ ޢަލައިހި ވަސައްލަމަގެ އަނބިއަނބިކަނބަލުނަށް އިޚްތިރާމްކުރާކަމާއި، އެކަނބަލުންނީ އާޚިރަތުގައިވެސް އެކަލޭގެފާނުގެ އަނބިއަނބިކަނބަލުން ކަމުގައި އީމާންވާ ވާހަކަ ގެންނެވުމަށްފަހު ވިދާޅުވެފައިވެއެވެ. “ޞަޙާބީން ދެކެ ރުޅިއަރައި އަދި ބަދުބަސް ރައްދުކުރާ ރަވާފިޟުންނާއި، އަހުލުބައިތުންނަށް ބަހުން ނުވަތަ ޢަމަލުން އުނދަގޫކުރި ނަވާޞިބުންގެ ކިބައިން އެބައިމީހުން (އެބަހީ ސުންނަތުގެ އަހުލުވެރިން) ވަނީ ބަރީއަވެގެންނެވެ. އެ ބޭކަލުންގެ މެދުގައި ޖެހުނު މައްސަލައާމެދު (ވާހަކަދެއްކުމުން) އެބައިމީހުން ވަނީ ދުރުވެ އެއްކިބާވެގެންނެވެ. އަދި އެބައިމީހުން ބުނާކަމުގައިވެއެވެ. އެ ބޭކަލުންގެ މެދުގައި ހިނގާދިޔަ މައްސަލަތަކާ ބެހޭގޮތުން އައިސްފައިވާ ވާހަކަތަކުގައި ދޮގުވެއެވެ. އަދި (އެ ވާހަކަތަކަށް) ވާހަކަތައް އިތުރުކޮށްފައި، ނުވަތަ އޭގެތެރެއިން ބައެއް އުނިކޮށްފައި، ނުވަތަ އެ ވާހަކަތަކުގެ އަޞްލުން އެހެން ގޮތަކަށް ފުރޮޅާލައިފައިވާ ވާހަކަތައްވެއެވެ. މިފަދަ ވާހަކަތަކުގެ ތެރެއިން ޞައްޙަ ވާހަކަތަކާއި ބެހޭގޮތުން ދަންނައެވެ. އެ ބޭކަލުންވަނީ އިޖުތިހާދުކޮށް ޙައްޤަށް ވާޞިލުވެފައެވެ. ނޫނީ އިޖުތިހާދުކޮށް ކުށްކުރެވިފައެވެ. އެ ބޭކަލުންނީ ބޮޑެތި ފާފަތަކުންނާއި ކުދި ފާފަތަކުން މަޢުޞޫމް ވެގެންވާ ބައެއްކަމަކަށް އެބައިމީހުން އީމާނެއްނުވެއެވެ. އެހެނެއްކަމަކު އެ ބޭކަލުންނަށްވެސް އާއްމުގޮތަކަށް ބަލާއިރު ކުށްކުރެވުމަކީ އެކަށީގެންވާކަމެކެވެ. ނަމަވެސް އެ ބޭކަލުންނަށް ފާފައެއް ކުރެވިފައިވާނަމަ، އެ ބޭކަލުންގެ މަތިވެރިކަމާއި ފަޟުލުވަންތަކަމުން އެ ބޭކަލުންނަށް ފާފަފުއްސެވުން ލިބުންވެއެވެ. އެހެނީ، އެ ބޭކަލުންގެ ފަހުން އައި މީހުންނަށް ނުފުއްސަވާ އެތައް ފާފައެއް ﷲ ސުބުޙާނަހޫ ވަތަޢާލާ ވަނީ އެ ބޭކަލުންނަށް ފުއްސަވާ ދެއްވާފައެވެ. މިކަމުގެ ސަބަބަކީ އެ ބޭކަލުންގެ ފަހުން ނާންނާނެ ފަދަ، ނުބައި ފާފަތައް ފުހެލާފަދަ ހެޔޮކަންތައްތަކެއް އެ ބޭކަލުން ކިބައިގައިވެއެވެ.\nސުބުޙާނަހޫ ވަތަޢާލާގެ ރަސޫލާ ޞައްލަﷲ ޢަލައިހި ވަސައްލަމަގެ ހަދީޘްތަކުން ޘާބިތުވެފައިވާގޮތުގައި އެ ބޭކަލުންނީ އެންމެ ހެޔޮ ޤަރުނުގެ މީހުންނެވެ. އަދި އެ ބޭކަލުންގެ ތެރެއިން ބޭކަލަކު ޞަދަޤާތެއްގެ ގޮތުގައި ހޭދަކުރާ މުއްދެއްގެ މިންވަރު، އެ ބޭކަލުންގެ ފަހުން އައި މީހުން ޞަދަޤާތެއްގެ ގޮތުގައި ހޭދަކުރާ އުޙުދު ފަރުބަދަވަރުގެ ރަނަށްވުރެ މަތިވެރިވެގެންވެއެވެ.\nކަންމިހެންކުރިއިރު، އެ ބޭކަލުންގެ ތެރެއިން ބޭކަލަކަށް ފާފައެއް ކުރެވުނު ނަމަވެސް އެ ބޭކަލުން އެފާފައަށް ތައުބާވެވަޑައިގެންފައި އޮވެދާނެއެވެ. ނުވަތަ އެފާފައެއް ފޮހެލާފަދަ ހެޔޮކަމެއް ކުރައްވާފައި އޮވެދާނެއެވެ. ނުވަތަ އެ ބޭކަލުން އިސްލާމްވުމުގައި ކުރިއަރައި ދިޔުމުގެ ސަބަބުން، ނުވަތަ މުޙައްމަދު ޞައްލަﷲ ޢަލައިހި ވަސައްލަމަގެ ޝަފާޢަތުގެ ސަބަބުން އެފާފަ ފުއްސެވުމަކީ އެކަށީގެންވާ ކަމެކެވެ. އެހެނީ، އެ ބޭކަލުންނަކީ ޝަފާޢަތް ލިބުން އެންމެ ޙައްޤުކަން ބޮޑު ބޭކަލުންނެވެ. ނުވަތަ އެ ބޭކަލުންނަށް ދުނިޔޭގައި މުޞީބާތެއް މެދުވެރިވުމުގެ ސަބަބުން އެފާފަ ފުއްސެވުމަކީ އެކަށީގެންވާކަމެކެވެ. މިއީ ހަމައެކަނި ކުރެވޭ ފާފައެއްގެ ވާހަކައެވެ. ވީއިރު، އެ ބޭކަލުން ކުރެއްވި އިޖުތިހާދެއް ވާނީ ކިހިނަކުންތޯއެވެ؟ (އެ އިޖުތިހާދު) ރަނގަޅުކަމުގައިވާނަމަ ދެ އަޖުރު ލިބޭހުއްޓެވެ. ނުބައިވެއްޖެނަމަ އެއް އަޖުރު ލިބި، އެކަމަށް ފާފަފުއްސެވޭ ހުއްޓެވެ.\nހަމައެފަދައިން، އެ ބޭކަލުންނަށް ކުރެވިފައިވާ (ނުބައި) ޢަމަލުތަކާއި، އެ ބޭކަލުންގެ ފަޟްލުވެރިކަމާއި، އެ ބޭކަލުންނަށް ކުރެވިފައިވާ ހެޔޮކަންތައްތަކާ އަޅާބަލާއިރު އެއީ ވަރަށްވެސް ކުދި ކަންތައްތަކެކެވެ. (އެ ބޭކަލުން ކޮށްފައިވާ ހެޔޮ ޢަމަލުތަކުގެ ތެރޭގައި) ﷲ އަށާއި އެއިލާހުގެ ރަސޫލާއަށް އީމާންވުމާއި، އެއިލާހުގެ މަގުގައި ޖިހާދުކުރުމާއި، ހިޖުރަކުރުމާއި، (ދީނަށް) ނަޞްރުދިނުމާއި، މަންފާކުރަނިވި ޢިލްމު އުގެނުމާއި، ޞާލިޙު ޢަމަލުތައްކުރުން ވެއެވެ. އެ ބޭކަލުންގެ ސީރަތަށް ޢިލްމުވެރިކަމާއި (ޢަދުލުވެރި) ނަޒަރަކުން ކަޅިހިންގާލައިފި މީހަކަށް އެނގިގެންދާނީ ﷲ ސުބުޙާނަހޫ ވަތަޢާލާ އެ ބޭކަލުންނަށް ދެއްވާފައިވާ ފަޟްލުވަންތަވެރިކަމެވެ. އަދި އެފަދަ މީހަކަށް ކަށަވަރުވެގެންދާނީ އެ ބޭކަލުންނަކީ ނަބިއްޔުންނަށްފަހު (ﷲ ޚަލްޤުކުރެއްވި) އެންމެ ހެޔޮ ވެގެންވާ ޚަލްޤުކުރެއްވުން ކަމުގައެވެ. އެއީ އޭގެކުރިންވެސް އަދި އޭގެފަހުންވެސް އެފަދަ މިޘާލެއްނެތް ބޭކަލުންނެވެ. އަދި (އެފަދަ މީހަކަށް އެނގިގެންދާނީ ) އެ ބޭކަލުންނަކީ މި އުއްމަތުން ޚިޔާރުކުރެވިފައިވާ ބޭކަލުންކަމެވެ. އެހެނީ، މި އުއްމަތަކީ ﷲ ގެ ޙަޟްރަތުގައި އެންމެ ހެޔޮވެގެންވާ އަދި އެންމެ މަތިވެރިވެގެންވާ އުއްމަތެވެ.”\nބަޔާންވެގެން މިދިޔައީ ރަސޫލުންނާއި ނަބިއްޔުންނަށްފަހު އެންމެ ހެޔޮވެގެންވާ ބޭކަލުންނާމެދު އަހަރެމެން ދެކެންޖެހޭ ގޮތާމެދު ސަލަފުއްޞާލިޙުންގެ ކިބައިން އައިސްފައިވާ ބަސްފުޅުތަކުގެ ތެރެއިން ފަސް މިޘާލެވެ. ﷲ އެހުރިހާ ބޭކަލުންނަށް ރުއްސުން ލައްވާށި!\n ޢިލްމުވެރިން ވިދާޅުވެފައިވެއެވެ. އެ ބޭކަލުންނަށް ފާފަފުއްސެވުންވަނީ އާޚިރަތްދުވަހުއެވެ. ދުނިޔެމަތީގައި އެ ބޭކަލުންގެ ތެރެއިން ބޭކަލަކު ޙައްދު ޤާއިމުކުރަންޖެހޭފަދަކަމެއް ކޮށްފިކަމުގައިވާނަމަ ޙައްދު ޤާއިމުކުރަންޖެހޭނެއެވެ. އަލްޤާޟީ ޢިޔާޟް ގެކިބައިން ނަޤުލުވެފައިވެއެވެ. “(އެ ބޭކަލުންގެ މައްޗަށް) ޙައްދު ޤާއިމުކުރުމަށް ވަނީ އިޖުމާޢުވެފައެވެ. އަދި ޢުމަރުގެފާނު އެއިގެ ތެރެއިން ބައެއް ބޭކަލުންގެ މައްޗަށް ޙައްދު ޤާއިމުކުރެއްވިއެވެ. އަދި ވިދާޅުވިއެވެ. ނަބިއްޔާ ޞައްލަﷲ ޢަލައިވަސައްލަމަ މިސްޠަޙު ރަޟިޔަﷲ ޢަންހުގެ މައްޗަށް ޙައްދު ޤާއިމުކުރެއްވިއެވެ. މިސްޠަޙު ރަޟިޔަﷲ ޢަންހުއަކީ ބަދުރު ހަނގުރާމައިގައި ބައިވެރިވެލެއްވި ބޭކަލެކެވެ.” ބައްލަވާ: ޞަޙީޙް މުސްލިމް ގެ ޝަރަޙް – އަންނަވަވީ 6351)\n އެދިހަ ބޭކަލުންނަކީ އަބޫބަކުރުގެފާނާއި، ޢުމަރުގެފާނާއި، ޢުޘްމާންގެފާނާއި، ޢަލީގެފާނާއި، ޠަލްޙަތު ބިން ޢުބައިދުﷲ އާއި، ޒުބައިރު ބިން ޢައްވާމާއި، ޢަބްދުއްރަޙުމާން ބިން ޢައުފާއި، ޢަބޫ ޢުބައިދާ އާމިރު ބިން ޖައްރާޙާއި، ސަޢްދު ބިން އަބީ ވައްޤާޞާއި ސަޢީދު ބިން ޒައިދު رضي الله عنهم أجمعين އެވެ.\n “فضل أهل البيت وعلوّ مكانتهم عند أهل السنّة والجماعة” ގައި عبدالمحسن بن حمد العباد البدر (حفظه الله تعالى) ވިދާޅުވެފައިވެއެވެ. “ރަސޫލުﷲ ޞައްލަاﷲ ޢަލައިހި ވަސައްލަމަގެ އަހުލުބައިތުންގެ” މުރާދާ ބެހޭގޮތުން (އައިސްފައިވާ ބަސްތަކުގެ ތެރެއިން) ޞައްޙަ ބަހަކީ، އެ ބޭކަލުންނީ އެބައެއްގެ މައްޗަށް ޞަދަޤާތް ޙަރާމް ކުރެވުނުބޭކަލުންނެވެ. އަދި އެކަލޭގެފާނުގެ އަނބިއަނބިކަނބަލުންނާއި ދަރިފަސްކޮޅެވެ. އަދި ޢަބްދުލްމުއްޠަލިބުގެ ނަސްލުން އައިސްފައިވާ މުސްލިމް ފިރިހެނުންނާއި މުސްލިމް އަންހެނުންނެވެ. އެ ބޭކަލުންނަކީ ހާޝިމް ބިން ޢަބްދުމަނާފުގެ ދަރިފަސްކޮޅެވެ.”\n ނަވާޞިބުންނަކީ ޚަވާރިޖުންގެ ތެރެއިންވާ ބައެކެވެ.\n ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. “مَا يُصِيبُ المُسْلِمَ مِنْ نَصَبٍ وَلاَ وَصَبٍ وَلاَ هَمٍّ وَلاَ حَزَنٍ وَلاَ أَذًى وَلاَ غَمٍّ – حَتىَّ الشَّوْكَةَ يُشَاكُهَا – إِلاَ كَفَّرَ اللهُ بِهَا مِنْ خَطَايَاهُ” މާނައީ: “މުސްލިމަކަށް، އެއްވެސް ވަރުބަލިކަމެއް އަދި ވޭނެއް އަދި ހިތްހަމަނުޖެހުމެއް އަދި ހިތްމޮޅިވުމެއް އަދި ހިތާމައެއް – އަދިކިއެއްތަ؟ ގަޔަށް ކައްޓެއްވަނުން ކަމުގައިވީނަމަވެސް – އެކަމުގެ ސަބަބުން ﷲ އެމީހެއްގެ ފާފަނުފުއްސަވައި ނުދެއްވާނެގޮތަކަށް (މީއިން އެއްވެސްކަމެއް) ނުޖެހެއެވެ.” (ޞަޙީޙުލް ބުޚާރީ : ފަތުޙުލްބާރީ 5641،5642)\n* عقيدة أهل السنة والجماعة في الصحابة الكرام رضي الله عنهم وأرضاهم – عبدالمحسن بن حمد العباد البدر


vnews - High Achievers Scholarship 36 dharivarakaa havaalu koffi\nހައި އެޗީވާސް ސްކޯލާޝިޕް 36 ދަރިވަރަކާ ހަވާލުކޮށްފި\nހައި އެޗީވާސް ސްކޯލާޝިޕް ލިބުނު ދަރިވަރުންނާ އެކު އެޑިއުކޭޝަން މިނިސްޓަރު ޑރ.އާއިޝަތު ޝިހާމާއި ސްޓޭޓް މިނިސްޓަރު ޑރ.އަބްދުﷲ ނަޒީރު -- ފޮޓޯ: އެޑިއުކޭޝަން މިނިސްޓްރީ\nމަތީސާނަވީ އިމްތިހާނުން މަދުވެގެން ފަސް މާއްދާއިން އޭ ފާސް ހޯދުމުން ލިބޭ ހައި އެޗީވާސް ސްކޯލާޝިޕް ދަރިވަރުންނާ ހަވާލުކޮށްފިއެވެ.\nމިސްކޯލަޝިޕް ލިބުނު ދަރިވަރުންނަށް އެކަމުގެ ލިޔުން ހަވާލުކުރީ މިރޭ ތާޖުއްދީން ސްކޫލުގައި ބޭއްވި ރަސްމިއްޔާތެއްގައެވެ.\nސްކޯލާޝިޕް ލިބުނު ދަރިވަރުންނަށް ލިޔުން ހަވާލުކޮށްދެއްވީ އެޑިއުކޭޝަން މިނިސްޓަރު ޑރ.އާއިޝަތު ޝިހާމެވެ.\nހައި އެޗީވާސް ސްކޯލާޝިޕަކީ މަތީސާނަވީ މަރުހަލާގައި ކިޔަވާ ދަރިވަރުން ކިޔެވުމަށް ބާރުއެޅުމާއި، ރަނގަޅު ނަތީޖާ ހޯދުމަށް ހިތްވަރުދީ، އިލްމީގޮތުން ގާބިލު ޒުވާން ޖީލެއް ބިނާކުރުމުގެ މަގުސަދުގައި ސަރުކާރުން ފެށި ސްކީމެކެވެ.\nމިފުރުސަތު ދެވެނީ ދިވެހިރާއްޖޭގެ ސްކޫލުތަކުގެ މަތީސާނަވީ އިމްތިހާނުތަކުން ޖީ.ސީ.އީ އޭލެވެލްގެ3މާއްދާއިންނާއި، އެޗް.އެސް.ސީގެ ދިވެހި، އިސްލާމް، މި ދެ މާއްދާއިން ދަށްވެގެން "އޭ" ފާސް ހޯދާ ދަރިވަރުންނަށެވެ.\nމިގޮތުން 2017 ވަނަ އަހަރުގެ އޮކްޓޫބަރު، ނޮވެމްބަރު އަދި 2018 ވަނަ އަހަރުގެ ޖެނުއަރީ މަހު ބޭއްވި އިމްތިހާނުތަކުން5މާއްދާއިން އޭ ފާސް ހޯދި 36 ދަރިވަރަަކަށް ވަނީ މިރޭ ސްކޯލާޝިޕް ހަވާލުކޮށްފައެވެ.\nމިސްކޯލާޝިޕްގައި މެލޭޝިއާ، ތައިލެންޑް، ފިލިޕީންސް، ޗައިނާ އަދި ސާކު ގައުމުތަކުން ބޭނުން ގައުމެއްގައި ހިލޭ ކިޔެވުމުގެ ފުރުސަތު ލިބޭނެ ކަމަށް އެޑިއުކޭޝަން މިނިސްޓްރީން ބުނެއެވެ. އަދި މިނޫން ގައުމެއްގައި ކިޔެވުމަށް ވެސް ދަރިވަރުންނަށް ފުރުސަތު ފަހިކޮށްދެވިދާނެ ކަމަށް މިނިސްޓްރީން ބުނެއެވެ.\n36 ދަރިވަރަކަށް މިރޭ ސްކޯލާޝިޕް ހަވާލުކުރި ނަމަވެސް މިދިޔަ އަހަރުގެ އޮކްޓޯބަރު، ނޮވެމްބަރުގައި އޭ ލެވެލް ހެދި ދަރިވަރުންގެ ތެރެއިން 41 ދަރިވަރަކު ހައި އެޗީވާސް ސްކޮލަޝިޕަށް ޝަރުތު ހަމަވެއެވެ. ސްކޯލާޝިޕް ދިނީ އެކަމަށް އެދި ކުރިމަތިލީ ދަރިވަރުންނަށެވެ.


Loa raiy ve dhulhavumakee aadhai ge kameh noon\nލޯ ރަތްވެ ދުޅަވުމަކީ އާދައިގެ ކަމެއް ނޫން\nބައެއް ދުވަސް ދުވަހު ނިދާ ހޭލާއިރު ވަރަށް ބޮޑަށް ދެ ލޯ ރަތްވެ ދުޅަވާ ކަހަލަ ގޮތެއް ވެފައި ހުރެ އެވެ. އަދި ތަދުވެސްވެ އެވެ. އެހެން ނަމަވެސް އެކަން މާ ސީރިއަސް ކަމަކަށް ނުހަދަ އެވެ. ގިނަ ފަހަރަށް ޑޮކްޓަރަށްވެސް ނުދައްކަ އެވެ. ލޮލަށް އެއްޗެއް ވެއްޓުނީ ކަމަށް ހީކުރެ އެވެ. ނުވަތަ މާގިނައިން ޓީވީ، ލެޕްޓޮޕް އަދި ފޯނަށް ބަލާތީ ވާކަމެއް ކަމަށް ބަލައި އަޅާނުލަނީ އެވެ. ހައްލަކީ އެތަކެއްޗާ ދުރުވުން ކަމަށް ބަލާފަ އެވެ. ބައެއް ފަހަރަށް ހަފްތާއެއްހާ ދުވަސް ތެރޭ އަމިއްލައަށް ރަނގަޅުވެސްވެ އެވެ.\nއެހެން ނަމަވެސް ސިއްހީ މާހިރުން ބުނަނީ އެއަލަމާތްތަކަކީ ލޮލަށް ޖެހޭ ނުރައްކާތެރި ބައްޔެއް ކަމަށްވާ ކޯނިއާގެ އަލާމަތްތައް ކަމަށެވެ. އަދި އެ ބައްޔަކީ ސާފު ތާހިރުކަން ކުޑަވުމުގެ ސަބަބުން ޖެހޭ ބައްޔެއް ކަމަށެވެ. އެގޮތުން އަތް ހަޑިވެފައި ހުއްޓާ ލޮލުގައި އަތް ލެވުމާއި، އަތް ފޮހޭ ތުވާލި އަދި މޭކަޕް ސާމާނު އެހެން މީހުންނާ ހިއްސާކުރުމުން ޖަރާސީމްު އުފެދި ކޯނިއާގެ ވައިރަސް އުފެދެން މަގުފަހިވެ އެވެ. އަދި އެ ވައިރަސް ފެތުރެން މަގުފަހިވެ އެވެ. ކޯނިއާ ވައިރަސް އަކީ ސްވިމިން ޕޫލު މެދުވެރިކޮށްވެސް ފެތުރޭ ވައިރަސް އެކެވެ. އެގޮތުން އެ ވައިރަސް ލޮލުގައި ހުރި މީހަކު އެރޭ ޕޫލަށް އެހެން މީހުން އެރުމުން އެ ވައިރަސްގެ އަސަރު ކުރެ އެވެ.\nސިއްހީ މާހިރުން ވިދާޅުވަނީ އާންމުކޮށް ކޯނިއާ ފެތުރެނީ ދެ މޫސުން ބަދަލުވާ ދުވަސްވަރު ކަމަށެވެ.\n"ކޯނިއާގެ ވައިރަސްގެ ސަބަބުން އުފެދޭ ބެކްޓީރިއާގެ އަސަރު ކުުރުމުން ލޮލުގައި ގަދަޔަށް މަޑުލާނެ. އަދި ލޮލުން ފެން އައިސް ލޮލުގައި ގަދަ ރިހުމެއް އުފެދޭ. މިއީ އާދައިގެ ގޮތަކަށް ދޫކޮށްލާވަރުގެ ކަމެއް ނޫން،" އިންޑިއާގެ އެޕޯލޯ ހޮސްޕިޓަލުގެ ލޮލުގެ ޑޮކްޓަރެއް ކަމަށްވާ ޑރ. އުމާ މާލިއާ ވިދާޅުވެފައިވެ އެވެ.\nއެންމެ އެކަށީގެންވާ ފަރުވަ ނުކުރެވިއްޖެނަމަ ލޮލުގެ ފެނުން ފުސްވެދާނެ ކަމަށްވެ އެވެ. އަދި ގަދަ އަލިތަކުގެ ސަބަބުން އުނދަގޫވެ ލޮލަށް އިތުރު ބަލިތައް ޖެހުމުގެ ފުރުސަތު ބޮޑުވެގެންދެ އެވެ. ޑޮކްޓަރުން ވިދާޅުވަނީ އެ އަލާމާތްތައް ފެންނަތާ ހަފްތާއެއްގެ ތެރޭގައި ރަނގަޅު ނުވެއްޖެނަމަ ކޮންމެހެންވެސް ޑޮކްޓަރަށް ދައްކަން ވާނެ ކަމަށެވެ.


Point faragu kudakuran libunu furusathu Newradiant in nagaalaifi - One Online\nނިއުރޭޑިއަންޓާއި ވިކްޓަރީ ބައްދަލުކުރި މެޗުގެ ތެރެއިން. ފޮޓޯ: މިހާރު\nޕޮއިންޓު ފަރަގު ކުޑަކުރަން ލިބުނު ފުރުސަތު ނިއުރޭޑިއަންޓަށް ގެއްލިއްޖެ\nދިރާގު ދިވެހި ޕްރިމިއާ ލީގުގައި މިއަދު ހަވީރު ކުޅުނު މެޗު ވިކްޓަރީ ސްޕޯރޓްސް ކްލަބް އާއި އެއްވަރުވެ، ލީގުގައި ޓީސީ ސްޕޯރޓްސް ކްލަބް އާއި ދެމެދު އޮތް ފަސް ޕޮއިންޓުގެ ފަރަގު ކުޑަކުރަން ލިބުނު ރަނުގެ ފުރުސަތު ނިއުރޭޑިއަންޓް ސްޕޯރޓްސް ކުލަބަށް ގެއްލިއްޖެ އެވެ.\nއިއްޔެ ހަވީރު ގަލޮޅު ރަސްމީ ދަނޑުގައި ކުޅުނު މެޗު އެއްވަރުވީ 1-1 ގެ ނަތީޖާއަކުންނެވެ.\nމި ނަތީޖާއާއި އެކު ނިއުއަށް ހަތް މެޗުން ލިބިފައިވަނީ 14 ޕޮއިންޓެވެ. އެއްވަނައިގައި 18 ޕޮއިންޓާއެކު އޮތް ޓީސީ ވަނީ މިހަފްތާ ކުޅުނު މެޗުން ކްލަބް ގްރީން ސްޓްރީޓްސް އަތުން ބަލިވެފައެވެ. އެހެންކަމުން، މިމެޗު ކާމިޔާބުކޮށް ޓީސީ އާ ދެމެދު އޮތް ފަރަގު ދެ ޕޮއިންޓަށް ގާތްކުރުމުގެ ފުރުސަތު ނިއުއަށް އޮތެވެ.\nމި މެޗަށް ނިއުއިން ނިކުތީ އެޓީމުގެ ކެޕްޓަން އަދި މި ސީޒަނުގައި އެޓީމަށް އެންމެ ގިނަ ގޯލު ކާމިޔާބު ކޮށްދީފައިވާ އަލީ ފާސިރު (ސެންޓޭ) އާއި ބިދޭސީ ފޯވާޑު އަތުހިއޭ ކިޕްސަން އާއި ޑިފެންޑަރު އަކުރަމް އަބްދުލްޤަނީ ފުރަތަމަ އެގާރައިގައި ނުހިމަނައެވެ.\nވިކްޓަރީން ނިކުތީ ދާދިފަހުން އެޓީމުގެ ކޯޗަކަށް އައްޔަނުކުރި މުޙައްމަދު ނަޒީހުގެ އިރުޝާދުގެ ދަށުންނެވެ. ވިކްޓަރީ ވަނީ އެންމެފަހުން ޓީސީއާއި ދެކޮޅަށް ކުޅެންއޮތް މެޗަށް ހާޒިރު ނުވެފައެވެ. ޓީމަށް ދިމާވެފައިވާ މާލީ ހާލަތުގެ މައްސަލަތަކާހުރެ ޓީމުގެ އެކްޓިވް ބައެއް ބޯޑު މެންބަރުންގެ އެންގުމާ ގުޅިގެން އެޓީމު އެ މެޗަށް އައިސްފައިނުވާއިރު، ޗެއާމަނަކަށް ހުރި މުހައްމަދު އިސްމާއިލް އާއި ވައިސް ޗެއާމަން އަލީ އާރިފް ވަނީ ދާދިފަހުން އިސްތިއުފާ ދީފައެވެ.\nނިއުރޭޑިއަންޓާއި ވިކްޓަރީ ބައްދަލުކުރި މެޗުގެ ތެރެއިން. ފޮޓޯ: ފަހުމިނެޓް\nއިއްޔެގެ މެޗުގެ ފުރަތަމަ ހާފުގައި ލަނޑުޖަހަން އެންމެ ރަނގަޅު ފުރުސަތެއްލިބުނީ ނިއުގެ ހަމްޒާ މުހައްމަދަށާއި މުހައްމަދު އުމެއިރަށެވެ. އޭރިއާ ބޭރުން ހަމްޒާ ފޮނުވާލި ބާރުބޯޅަ ވިކްޓަރީގެ ކީޕަރު މުޙައްމަދު އިމްރާން މަތަކުރިއިރު، އުމެއިރު ފޮނުވާލި ހިލޭޖެހުންވެސް އިމްރާން ވަނީ ހުޝިޔާރުކަމާއެކު މަތަކޮށްފައެވެ.\nމެޗުގެ ދެވަނަ ހާފުގައި ވިކްޓަރީން ކުޅެމުން ގެންދިޔައީ ކައުންޓަރ އެޓޭކިންގ ގޭމެކެވެ. އޭގެ ނަތީޖާއެއް ގޮތުން، މެޗުގެ 59 ވަނަ މިނެޓުގައި އެޓީމަށް ލިބުނު ކޯނަރަކުން ހުސައިން ނިހާން (ނިހާޓް) ވަނީ ލީޑު ނަގައިދީފައެވެ. ނިހާޓް މިލަނޑު ކާމިޔާބުކުރީ ވިކްޓަރީގެ ކޯނަރު ނިއުގެ ޑިފެންޑަރުންނަށް ސާފު ނުކޮށްލެވިގެން އުޅުނު ވަގުތު ގޯލުގެ މެދަށް ބޯޅަ ފޮނުވާލައިގެންނެވެ.\nވިކްޓަރީގެ މިލަނޑާއެކު އެޓީމުން ބޮޑަށް ބެލީ ޑިފެންސް ކޮށްގެން ލީޑު ހިފެހެއްޓުމަށެވެ. ނަމަވެސް، މެޗުގެ 75 ވަނަ މިނެޓުގައި ނިއުއަށް ލިބުނު ހިލޭޖެހުމަކުން އަލީ ފާސިރު (ސެންޓޭ) ވަނީ ނަތީޖާ ހަމަހަމަ ކޮށްފައެވެ. ސެންޓޭ ލަނޑު ޖެހުމުގެ ކުރިން ލިބުނު ހިލޭޖެހުން އޭނާ ފޮނުވާލިނަމަވެސް އަމާޒުވީ ގޯލުގެ ހުރަސް ދަނޑިއަށެވެ. މެޗުގެ ފަހު ދިހަ މިނެޓުގައި ނިއުއިން އިތުރު ލަނޑެއް ޖަހަން ގިނަ މަސައްކަތްކަތެއް ކުރިނަމަވެސް ކާމިޔާބުކުރެވޭ ގޮތެއް ނުވިއެވެ. މި މެޗުގެ މޮޅު ކުޅުންތެރިޔަކަށް ހޮވުނީ ވިކްޓަރީގެ ހުސައިން ނިހާންއެވެ.


Dhivehi Bahuge Dhuvas: Lhen Baithu Husha Helhumuge Challenge Eh - Vaguthu\nދިވެހި ބަހުގެ ދުވަސް: ޅެން ބައިތު ހުށަހެޅުމުގެ ޗެލެންޖެއް\nދިވެހި ބަހުގެ ދުވަހާ ގުޅިގެން ބަހުގެ އެކަޑަމީއިން ޅެން ބައިތު ޗެލެންޖެއް ފަށައިފިއެވެ.\nމި ޗެލެންޖު ފައްޓަވައި ދެއްވީ ދިވެހި ބަހުގެ އެކަޑެމީގެ ރައީސް އަޝްރަފް އަލީއެވެ. "ވާދައިގެ ބައިތު ހުށަހެޅުން" މި ނަމުގައި ކުރިއަށް ގެންދާ މި ޗެލެންޖަކީ މީސްމީޑިއާ މެދުވެރިކޮށް ކުރިއަށް ގެންދިއުމަށް ހަމަޖެހިފައިވާ ޗެލެންޖެކެވެ.\nއަޝްރަފު ވަނީ ރާއްޖޭގެ ހުރިހާ ކުދި ބޮޑު އެންމެން މި ޗެލެންޖުގައި ބައިވެރިވުމަށް ދައުވަތު ދެއްވައިފައެވެ.\nއަޝްރަފު ހުށަހަޅުއްވައި ދެއްވީ "ދިވެހި މަސްކަނޑުތަކުން މަސް ފުމެންޏާ ވިލާ، ދިވެހި ފަސްގަނޑު ދަށަށް ބިސް އަޅަންޏާ ވެލާ، ދިވެހި ރުއްލަކުޑި ނިރޮޅުން ކޮށެންޏާ ފިލާ، ދިވެހި ބަސް ދިވެހި ގައުމުން ނުދާނޭ ފިލާ،" މި ބައިތެވެ.\nއަޅުގަނޑު ދައުވަތު އަރުވަނީ: pic.twitter.com/ckAN0Mj7ZC\n— Dhivehibahuge Ekedamee (@DhivehiEkedamee) April 13, 2020\nދުނިޔޭގެ އެކިކަންކޮޅުތަކުގައި ކޮވިޑް-19 ފެތުރެމުންދާތީ ގިނަ ބަޔަކު ގޭގައި ތިބެން ޖެހުމާ ގުޅިގެން މީސްމީޑިއާގައި ގިނަ އެކި ކަހަލަ ޗެލެންޖުތައް އަންނަނީ ބާއްވަމުންއެވެ. އެގޮތުން ޓޮއިލެޓް ޕޭޕާ ޗެލެންޖާއި، މަދަހަ ޗެލެންޖު، ގުރުއާން ޗެލެންޖު ހިމެނެއެވެ.\nޅެން ބައިތު ހުށަހެޅުމުގެ ޗެލެންޖަށް ވެސް އަންނަނީ ގިނަ ބައެއްގެ ތައުރީފު ލިބެމުންއެވެ.\nއެގޮތުން ގިނަ އަދަދެއްގެ ކުޑަ ކުދިން ވަނީ މި ޗެލެންޖުގައި ބައިވެރިވެފައެވެ. މި އަހަރުގެ ދިވެހި ބަހުގެ ގައުމީ ދުވަސް ފާހަގަ ކުރަން އެކަޑަމީން ކަނޑައަޅާފައިވާ ޝިއާރަކީ، "ފޮތް ކިޔުމާއި މުއާމަލާތު ކުރުން: އިސްކަން ދިވެހި ބަހަށް" އެވެ. އެކަޑަމީން ބާރު އަޅަނީ، މުއާމަލާތް ކުރުމުގައި ސާފު ދިވެހި ބަސް ބޭނުންކުރަން އިސްކަން ދިނުމަށެވެ.


SunOnline: SAFF Suzuki Cup: Fahu vaguthu jehi goalun Pakistan Nepal ge mahchah kuri hoadhaifi\nފަހު ވަގުތު ޖެހި ގޯލުން ޕާކިސްތާން ނޭޕާލުގެ މައްޗަށް ކުރި ހޯދައިފި\nނަޖާހު މަސްއޫދު 04 Sep 2018, 17:21\nސާފް ސުޒުކީ ކަޕް 2018: މިއަދު ޕާކިސްތާނާ ނޭޕާލް ކުޅުނު މެޗުގެ ތެރެއިން--\nސާފް ސުޒުކީ ކަޕުގެ ގްރޫޕްއޭގައި މިއަދު ކުޅުނު ފުރަތަމަ މެޗުގައި، ފަހު ވަގުތު ޖެހި ގޯލުން ޕާކިސްތާނުން ނޭޕާލުގެ މައްޗަށް ކުރި ހޯދައި މުބާރާތުގެ ފެށުން ރަނގަޅުކޮށްފިއެވެ.\nނޭޕާލުން ގިނަ ވަގުތު ބޯޅަ ހިފަހައްޓައި މޮޅު ކުޅުމެއް ދެއްކި މެޗުން ޕާކިސްތާނު މޮޅުވީ 2-1ގެ ނަތީޖާއިންނެވެ.\nމިއަދު ބަންގްލަދޭޝްގެ ބަންގްބަންދު ސްޓޭޑިއަމުގައި ކުޅުނު މެޗުގައި ފުރަތަމަ ލީޑު ނެގީވެސް ޕާކިސްތާނުންނެވެ. ޕާކިސްތާނުގެ ގޯލަކީ، ނޭޕާލުގެ ބިރާޖު މަހަރާޖަން ކުރި ފައުލަކާ ގުޅިގެން ލިބުނު ޕެނަލްޓީއަކުން ޖެހި ގޯލެކެވެ. ޕާކިސްތާނަށް ގޯލު ޖެހީ މުހައްމަދު ރިއާޒުއެވެ.\nމެޗުގެ 75 ވަނަ މިނެޓުގައި ނޭޕާލުގެ ޑިފެންސަށް ހެދުނު ގޯހަކުން ޕާކިސްތާނުގެ ކުޅުންތެރިއަކަށް ގޯލެއް ޖަހަން ހުސް ފުރުސަތެއް ވެސް ލިބުނެވެ. ގޯލް ކީޕަރު އެކަނި ބީޓު ކުރަން ހުރި ނަމަވެސް ޕާކިސްތާނުގެ ކުޅުންތެރިޔާ މާ އަވަހަށް ޝޮޓު ނެގީ އެވެ. އެ ޝޮޓު ދިޔައީ ގޯލުގެ ކުޑަ ތަންކޮޅެއް މަތިންނެވެ.\nނޭޕާލަށް މެޗުގެ ނަތީޖާ އެއްވަރު ކޮށްދިން ގޯލު ކާމިޔާބު ކުރީ މެޗުގެ 81 ވަނަ މިނެޓުގައި ޒުވާން ފޯވަޑް ބިމަލް މަގަރު އެވެ. ނޭޕާލުގެ ކުޅުންތެރިއަކު ކޯނަރަކުން ނެގި ހުރަހެއް އެހެން ކުޅުންތެރިއެއް ބޮލުން ޖެހުމުން ލިބުނީ ބިމަލް އަށެވެ. އޭނާ އޭރިއާ ތެރޭގައި ހުރެފައި ބޯޅަ ގޯލުގެ ތެރެއަށް ފޮނުވާލި އިރު ކީޕަރު ހުރީ މާ ދުރުގައެވެ.\nމެޗު ނިމެން ދަނިކޮށް ޕާކިސްތާނުގެ ސައްދާމް ހުސެއިން ނަގައިދިން ހުރަހަކުން އެ ޓީމުގެ މުހައްމަދު އަލީއަށް ވެސް ހުސް ފުރުސަތެއް ލިބުނެވެ. ނަމަވެސް މުހައްމަދު އަލީގެ ޝޮޓުގައި ބާރު ނެތުމުންނޭ ކީޕަރަށް ފަސޭހައިން ބޯޅަ މަތަ ކުރެވުނެވެ.\nއޭގެ މާ ގިނަ އިރުތަކެއް ނުވަނީސް ނޭޕާލަށް ވެސް މޮޅުވާން ރަނގަޅު ފުރުސަތެއް ލިބުނެވެ. އޭރިއާގެ ބޭރުގައި ހުރެފައި ނޭޕާލްގެ ސުޖްލް ނެގި ޝޮޓު ޕާކިސްތާނުގެ ކީޕަރު ސޭވް ކުރި އެވެ. އަދި ބޯޅަ ރިބައުންޑުގައި އަނެއްކާވެސް ސުޖަލްއަށް ލިބުމުން އޭނާ އަނެއްކާވެސް ނެގީ ޝޮޓެކެވެ. އެހެން ނަމަވެސް، ޕާކިސްތާނުގެ ކީޕަރު ވަނީ ދެވަނަ ޝޮޓުވެސް ހުށިއާރުކަމާއެކު ސޭވްކޮށްފައެވެ.\nޕާކިސްތާނަށް ތިން ޕޮއިންޓު ހޯދައިދިން ގޯލު ކާމިޔާބު ކުރީ މެޗުގެ 90 މިނެޓު ހަމަވެ ލިބުނު އިތުރު ވަގުތު ފަސް ވަނަ މިނެޓުގެ ތެރޭގަ އެވެ. ބޮލުން ޖެހި އެ ގޯލު ކާމިޔާބުކޮށްދިނީ މެޗުގައި މޮޅު ކުޅުމެއް ދެއްކި މުހައްމަދު އަލީ އެވެ.\nމެޗުން މޮޅުވުމާއެކު ޕާކިސްތާނަށް ތިން ޕޮއިންޓު ލިބިފައިވާއިރު ދެން އެ ޓީމު މުބާރާތުގައި ކުޅޭނީ މުބާރާތް ބާއްވާ ގައުމު ބަންގާޅާއެވެ. ނޭޕާލް ނުކުންނާނީ ބޫޓާންއާ ދެކޮޅަށެވެ.\nސާފް ޗެމްޕިއަންޝިޕް: ނޭޕާލް0- 1 އިންޑިއާ


Live: EURO 2020: Finland 0-2 Belgium - One Online\n74" Lukáš Hrádecký\n81" Romelu Lukaku\n90" Hans Vanaken\n90" Kevin De Bruyne\n90" Fredrik Jensen\n90" Teemu Pukki\n90" Marcus Forss\n90" Robin Lod\n84" Christian Benteke\n84" Romelu Lukaku\n75" Jérémy Doku\n75" Michy Batshuayi\n75" Thomas Meunier\n75" Leandro Trossard\n70" Nikolai Alho\n70" Jere Uronen\n70" Joni Kauko\n70" Joel Pohjanpalo\n59" Tim Sparv\n59" Rasmus Schüller\nMarkku Kanerva Head Coach\nމެޗުގެ ކޮންޓްރޯލް ހޯދައިގެން، ގިނަ ވަގުތު ބޯޅަ ހިފަހައްޓައިގެން ކުޅެމުންދިޔައީ ބެލްޖިއަމުން.\nފިންލެންޑްގެ ޑިފެންސް ފެނުނީ ވަރުގަދަކޮށް.\nފުރަތަމަ ހާފު ނިމެނިކޮށް ބެލްޖިއަމަށް ރަނގަޅު ފުރުސަތުތަކެއް ލިބުނު. އެގޮތުން ޕެނަލްޓީ އޭރިއާ ތެރެއިން ޑޮކޫ ފޮނުވާލި ބާރު ހަމަލާ، ބެލްޖިއަމްގެ ޑިފެންޑަރު އަރަޖޫރީ ވަނީ ބްލޮކްކޮށްފައި.\nޑި ބްރޭނާ ނަގައިދިން ހުރަހަކުން ޕެނަލްޓީ އޭރިއާ ތެރޭ ހުރެ، ލުކާކޫ ބޮލުން ފޮނުވާލި ހަމަލާ އަމާޒުވީ ފިންލެންޑް ކީޕަރު ހްރަޑެޓްސްކީގެ އަތަށް.\nއޭގެ މިނެޓެއް ފަހުން ޕެނަލްޓީ އޭރިއާ ތެރެއިން ލުކާކޫ ފޮނުވާލި ހަމަލާ، ފިންލެންޑްގެ ޑިފެންޑަރު އޯ ޝޯނެސީ ވަނީ ދިފާއުކޮށްފައި.\nބެލްޖިއަމްގެ އެންމެ ނުރައްކާތެރި ހަމަލާއަކީ ބޯޅަ ހިފައިގެން ޕެނަލްޓީ އޭރިއާ ވަނުމަށްފަހު ޑޮކޫ ފޮނުވާލި ހަމަލާ. ފިންލެންޑްގެ ކީޕަރު ހްރަޑެޓްސްކީ ވަނީ ހުޝިޔާރުކަމާއެކު އެ ހަމަލާ މަތަކޮށްފައި.\nދެވަނަ ހާފުގައި ވެސް ބެލްޖިއަމަށް ގިނަ ފުރުސަތުތަކެއް ލިބުނު. ފުރަތަމަ ފޮނުވާލި އެންމެ ނުރައްކާތެރި ހަމަލާއަކީ ހަޒާޑް ފޮނުވާލި ހަމަލާއެއް. ޕެނަލްޓީ އޭރިއާ ތެރެއިން އޭނާ ފޮނުވާލި ހަމަލާ، ފިންލެންޑްގެ ކީޕަރު ހްރަޑެޓްސްކީ ވަނީ ހުޝިޔާރުކަމާއެކު މަތަކޮށްފައި.\nބެލްޖިއަމަށް ލީޑު ލިބުނީ ޑި ބްރޭނާގެ ކޯނަރަކުން ވަމާލިން ބޮލުން ފޮނުވާލި ހަމަލާއެއް ދަނޑީގައި ޖެހި، ފިންލެންޑް ކީޕަރު ހްރަޑެޓްސްކީގެ ގައިގައި ޖެހި ބައިކޮޅަށް ވަން ލަނޑުން.\nބެލްޖިއަމަށް ލީޑު ފުޅާކޮށްދިނީ ރޮމެލޫ ލުކާކޫ.\nގްރޫޕުގެ އެއްވަނައިގެ ގޮތުގައި ބެލްޖިއަމް ގަދަ 16އަށް. ދެވަނަ ޑެންމާކަށް.\nމެޗުގެ ފުރިހަމަ ވަގުތުގެ ކުޅުން ނިންމާލައިފި. މެޗު ނިމިގެންދިޔައީ 2-0ގެ ނަތީޖާއަކުން ބެލްޖިއަމް ކުރީގައި އޮވެގެން.\n22 Jun 06:43\n'85 - ބެލްޖިއަމަށް ފުރުސަތެއް. ޕެނަލްޓީ އޭރިއާ ތެރެއަށް ވަނުމަށްފަހު ހަޒާޑް ފޮނުވާލި ހަމަލާ، ފިންލެންޑްގެ ގޯލާ އަމާޒުވެފައެއް ނުވޭ.\n'81 - ބެލްޖިއަމުން ލީޑު ފުޅާކޮށްފި. ޑި ބްރޭނާ ދިން ބޯޅައަކުން ޕެނަލްޓީ އޭރިއާ ތެރެއިން ފޮނުވާލި ހަމަލާއަކުން ބެލްޖިއަމަށް އެ ލަނޑު ކާމިޔާބުކޮށްދިނީ ރޮމެލޫ ލުކާކޫ.\n'79 - ފިންލެންޑަށް ފުރުސަތެއް. ޕުއްކީ ދިން ބޯޅައަކުން ޕެނަލްޓީ އޭރިއާ ބޭރުން ލޮޑީ ފޮނުވާލި ހަމަލާ ދިޔައީ ބެލްޖިއަމް ގޯލުގެ ހުރަސްދަނޑި މަތިން ބޭރަށް.\n'74 - ބެލްޖިއަމުން ލީޑު ނަގައިފި. ޑި ބްރޭނާ ނަގައިދިން ކޯނަރުން ވަމާލިން ބޮލުން ފޮނުވާލި ހަމަލާ، ގޯލުގެ ދަނޑީގައި ޖެހިފައި ގޯލުގެ ތެރެއަށް ވަދެފައިވަނީ ފިންލެންޑް ކީޕަރު ހްރަޑެޓްސްކީ ގައިގައި ޖެހިފައި ބައިކޮޅަށް.\nބެލްޖިއަމުން ފެންނަނީ ވަރުގަދަ އެޓޭކިން ކުޅުމެއް.\n'66 - ވީއޭއާރުން ބެލުމަށްފަހު ރެފްރީ ނިންމީ ލުކާކޫއަށް ބޯޅަ ލިބުނު އިރު، އޭނާ އޮފްސައިޑް މަގާމެއްގައި އޮތް ކަމަށް. އެހެންކަމުން އެއީ ގޯލެއް ނޫން ކަމަށް ވަނީ ނިންމާފައި.\n'65 - ޑި ބްރޭނާ ދިން ރީތި ބޯޅައަކުން ޕެނަލްޓީ އޭރިއާ ތެރެއިން ފިންލެންޑްގެ ގޯލުގެ ތެރެއަށް ލުކާކޫ ބޯޅަ ފޮނުވާލައިފި. އޭނާ ބޯޅަ އަމާޒުކޮށްލީ ފިންލެންޑް ގޯލުގެ ތިރީ ކަނަކަށް.\n'63 - ހްރަޑެޓްސްކީގެ މޮޅު ސޭވްއެއް. ވިޓްސެލް ދިން ބޯޅައަކުން ޕެނަލްޓީ އޭރިއާ ތެރެއިން ހަޒާޑް ފޮނުވާލި ހަމަލާ، ފިންލެންޑް ކީޕަރު ހްރަޑެޓްސްކީ ވަނީ މަތަކޮށްފައި.\n'62 - ފިންލެންޑްގެ ފުރަތަަމަ ހަމަލާ. ޕޯޖަންޕާލޯ ދިން ބޯޅައަކުން ޕެނަލްޓީ އޭރިއާ ބޭރުން ކަމަރާ ފޮނުވާލި ހަމަލާ އަމާޒުވީ ބެލްޖިއަމް ކީޕަރު ކޯޓުވާގެ އަތަށް.\n'58 - ބެލްޖިއަމް ކެޕްޓަން ހަޒާޑަށް ރަނގަޅު ފުރުސަތެއް. ޕެނަލްޓީ އޭރިއާ ތެރެއިން ހަޒާޑް ފޮނުވާލި ހަމަލާ އަމާޒުވީ ފިންލެންޑް ކީޕަރު ހްރަޑެޓްސްކީއާ ދިމާއަށް.\n56' ބެލްޖިއަމަށް އިތުރު ފުރުސަތެއް. ވިޓްސެލް ދިން ބޯޅައަކުން ޕެނަލްޓީ އޭރިއާ ތެރެއިން ޗެޑްލީ ފޮނުވާލި ހަމަލާ އަމާޒުވީ ފިންލެންޑުގެ ކީޕަރު ހްރަޑެޓްސްކީގެ އަތަށް.\n'53 - ބެލްޖިއަމަށް ފުރުސަތެއް. ޕެނަލްޓީ އޭރިއާ ބޭރުން ހަޒާޑް ފޮނުވާލި ހަމަލާ، ގޯލާ އަމާޒުނުވެ ބޭރަށް.\n'53 - ޗެޑްލީ ނަގައިދިން ހުރަސް، ޑޮކޫއަށް ލިބުމުގެ ކުރިން ޕެނަލްޓީ އޭރިއާ ތެރެއިން ފިންލެންޑްގެ ޑިފެންސުން ދިފާއުކޮށްފި.\n'51 - ބެލްޖިއަމްގެ ހަމަލާއެއް. ހަޒާޑް ދިން ބޯޅައަކުން ޕެނަލްޓީ އޭރިއާ ބޭރުން ޑެނާޔާ ފޮނުވާލި ހަމަލާ، ފިންލެންޑްގެ ގޯލާ އަމާޒުވެފައެއް ނުވޭ.\nމެޗުގެ ދެވަނަ ހާފުގެ ކުޅުން ފަށައިފި.\n'42' ބެލްޖިއަމްގެ ނުރައްކާތެރި ހަމަލާއެއް. ބޯޅަ ހިފައިގެން ޕެނަލްޓީ އޭރިއާ ތެރެއަށް ވަނުމަށްފަހު ޑޮކޫ ފޮނުވާލި ބާރު ހަމަލާ، ފިންލެންޑްގެ ކީޕަރު ހްރަޑެޓްސްކީ ވަނީ ހުޝިޔާރުކަމާއެކު މަތަކޮށްފައި.\n'39 - ބެލްޖިއަމް ފޯވަޑް ލުކާކޫއަށް އިތުރު ފުރުސަތެއް. ޑޮކޫ ދިން ބޯޅައަކުން ޕެނަލްޓީ އޭރިއާ ތެރެއިން ލުކާކޫ ފޮނުވާލި ހަމަލާ، ފިންލެންޑްގެ ޑިފެންޑަރު އޯ ޝޯނެސީ ވަނީ ދިފާއުކޮށްފައި.\n'38 - ބެލްޖިއަމަށް އިތުރު ފުރުސަތެއް. ޑި ބްރޭނާ ނަގައިދިން ހުރަހަކުން ޕެނަލްޓީ އޭރިއާ ތެރޭ ހުރެ، ލުކާކޫ ބޮލުން ފޮނުވާލި ހަމަލާ އަމާޒުވީ ފިންލެންޑް ކީޕަރު ހްރަޑެޓްސްކީގެ އަތަށް.\n'35 - ބެލްޖިއަމަށް ފުރުސަތެއް. ޕެނަލްޓީ އޭރިއާ ތެރެއިން ޑޮކޫ ފޮނުވާލި ބާރު ހަމަލާ، ފިންލެންޑްގެ ޑިފެންޑަރު އަރަޖޫރީ ވަނީ ބްލޮކްކޮށްފައި.\n'34 - ބެލްޖިއަމްގެ އިތުރު ހަމަލާއެއް. ޕެނަލްޓީ އޭރިއާ ބޭރުން ޓްރޮސާޑް ފޮނުވާލި ހަމަލާ، ފިންލެންޑްގެ ގޯލާ އަމާޒުވެފައެއް ނުވޭ.\n22 Jun 05:32\n'32 - ބެލްޖިއަމްގެ ހަމަލާއެއް. ލުކާކޫ ދިން ބޯޅައަކުން ޕެނަލްޓީ އޭރިއާ ބޭރުން ވިޓްސެލް ފޮނުވާލި ހަމަލާ، ފިންލެންޑުގެ ގޯލާ އަމާޒުވެފައެއް ނުވޭ.\n'31 - ޑޮކޫ ދިން ބޯޅަ ޕެނަލްޓީ އޭރިއާ ތެރެއިން ހަޒާޑަށް ލިބުމުގެ ކުރިން ފިންލެންޑުގެ ޑިފެންޑަރު ޓޮއިވިއޯ ދިފާއުކޮށްފި.\n'24 - ބެލްޖިއަމަށް ފުރުސަތެއް. ގޯލުގެ ތިރީ ކަނަކަށް އަމާޒުކޮށް ޕެނަލްޓީ އޭރިއާ ބޭރުން ވިޓްސެލް ފޮނުވާލި ހަމަލާ، ފިންލެންޑްގެ ކީޕަރު ހްރަޑެޓްސްކީ ވަނީ މަތަކޮށްފައި.\n'23 - ޕެނަލްޓީ އޭރިއާ ތެރެއަށް ވަނުމަށްފަހު، ޑި ބްރޭނާ ދިން ބޯޅަ، ބެލްޖިއަމްގެ ކުޅުންތެރިޔަކަށް ލިބުމުގެ ކުރިން ފިންލެންޑް ޑިފެންޑަރު އަރަޖޫރީ ދިފާއުކޮށްފި.\nމެޗުގެ ފުރަތަމަ 20 މިނެޓު ތެރޭ މެޗު ކޮންޓްރޯލްކޮށް، ގިނަ ވަގުތު ބޯޅަ ހިފަހައްޓައިގެން ކުޅެމުންދިޔައީ ބެލްޖިއަމުން. ނަމަވެސް ގޯލު ޖަހާނެ ރަނގަޅު ފުރުސަތެއް ތަނަވަސްކުރެވިފައެއް ނުވޭ.\n'15 - ޑި ބްރޭނާ ދިން ބޯޅައެއް ހިފައިގެން ޕެނަލްޓީ އޭރިއާ ތެރެއަށް ވަނުމަށްފަހު ލުކާކޫ ފޮނުވާލި ހަމަލާ، ފިންލެންޑް ގޯލުގެ އަރިމަތީ ދަނޑި ކައިރިން ބޭރަށް. ބޯޅަ ލިބުނު އިރު، ލުކާކޫ ހުރީ އޮފްސައިޑް މަގާމެއްގައި.\n'14 - ޑި ބްރޭނާ ދިން ބޯޅަ، ލުކާކޫއަށް ލިބުމުގެ ކުރިން ޕެނަލްޓީ އޭރިއާ ތެރެއިން ފިންލެންޑްގެ ކީޕަރު ހްރަޑެޓްސްކީ އެ ބޯޅަ ހޯދައިފި.\nނުރައްކާކޮށް ފެންނަނީ ބެލްޖިއަމް. ނަމަވެސް ފިންލެންޑްގެ ޑިފެންސް ވަރުގަދަ.\n22 Jun 05:01\nބެލްޖިއަމުން ނުކުތީ ފުރަތަމަ 11 އަށް ބަދަލުތަކެއް ގެނެސްގެން. އެގޮތުން މިއަދުގެ މެޗުގެ ފުރަތަމަ 11 ގައި ކެޕްޓަން އެޑެން ހަޒާޑާއި ކެވިން ޑި ބްރޭނާ ވަނީ ހިމަނާފައި.\nމެޗުގެ ކުޅުން ފަށައިފި. ކިކްއޯފް ކުރީ ބެލްޖިއަމުން.\nޔޫރޯ 2020 ގެ ގްރޫޕް ބީގައި ބެލްޖިއަމްއާއި ފިންލޭންޑް ވާދަކުރާ މެޗުގެ ލައިވް ބްލޮގަށް "ވަން" ގެ ކިޔުންތެރިންނަށް މަރުހަބާ!\nމިރޭގެ މެޗަށް ނުކުންނައިރު ބެލްޖިއަމްއަށް އޮތީ ގަދަ 16 ޔަގީންވެފައި. އެހެންނަމަވެސް އެޓީމަށް އެއްވަނަ މުހިއްމު. ބެލްޖިއަމް މެޗު އެއްވަރުވި ނަމަވެސް ބެލްޖިއަމްއަށް އެއްވަނަ ލިބޭނެ. އަނެއްކޮޅުން މެޗަށް ނުކުންނަ ފިންލޭންޑަށް މޮޅަކާއެކު ގަދަ 16 އަށް ދެވޭނެ. އެއްވަރު ވެއްޖެނަމަ ޖެހޭނީ ރަޝިއާ ޑެންމާކު އަތުން ބަލިވޭތޯ ބަލަން. ގްރޫޕްގެ ތިން ޓީމު، ބެލްޖިއަމް، ރަޝިއާ، ފިންލޭންޑްވެސް ހަ ޕޮއިންޓްގައި ގްރޫޕް ނިންމާލައިފިނަމަ، އެޓީމުތައް ގްރޫޕުގައި ތަރުތީބުވާނީ ފައިދާ ގޯލަށް ބަލައިގެން. ތިން ޓީމުވެސް ގަދަ 16 އަށް ދާނެ ކަމަށް ވަރަށް ބޮޑަށް ޔަގީންވާނެ. އެއީ އެންމެ މޮޅު ތިންވަނަ ޓީމުތަކުގައި ހަ ޕޮއިންޓް ލިބިފައިވާ އެހެން ޓީމެއް ހިމެނުމަކީ ނާދިރު ކަމަކަށް ވާތީ.\nގްރޫޕްގެ ޓީމުތައް ތާވަލުގައި އަތުރައިލުމުގެ ތަރުތީބަށް ފައިދާ ގޯލު ބޮޑު ރޯލެއް ކުޅޭނެ. އެހެންކަމުން މެޗުތަކުގައި ގޯލު ޖަހާ އަދަދަށް ބަލައި ގްރޫޕްގެ ތަރުތީބު ބަދަލުވުން ވަރަށް ބޮޑަށް އެކަށީގެންވޭ. ގްރޫޕް ބީގެ އަނެއް މެޗުގައި ޑެންމާކުން ނުކުންނާނީ ރަޝިއާއާ ދެކޮޅަށް. އެ މެޗުވެސް މިވަގުތު ކުޅެވިގެންދާނެ.\nމިރޭގެ މެޗަށް ދެޓީމު ނުކުންނާނީ ސެއިންޓް ޕީޓާސްބާގު ސްޓޭޑިއަމްއަށް.\nދެޓީމުން މިހާތަނަށް ޔޫރޯގައި ކުޅުނު މެޗުތަކަށް ނަޒަރެއް\nބެލްޖިއަމްއިން ކުޅުނު ފުރަތަމަ މެޗުގައި ރަޝިއާ ބަލިކުރީ 3-0 ގެ ނަތީޖާއަކުން\nއެ މެޗުގައި ގޯލުތައް ޖަހައިދިނީ މުނިއޭއާއި ލުކާކޫ، މެޗުގައި ލުކާކޫ ވަނީ ދެ ގޯލު ޖަހާފައި\nދެވަނަ މެޗުގައި ބެލްޖިއަމުން ޑެންމާކު ބަލިކުރީ ފަހަތުން އަރައި 2-1 ގެ ނަތީޖާއަކުން\nމެޗުގައި ބެލްޖިއަމް ގޯލުތައް ޖަހައިދިނީ ތޯގަން ހަޒާޑާއި ޑިބްރޭނާ\nބެލްޖިއަމްއަކީ ދުނިޔޭ ރޭންކިންގެ އެއްވަނަ ޓީމު\nފިންލޭންޑް ގޯލް ޖަހައި އިހުތިރާމް ކުރުމުގެ ގޮތުން އަތް ތިރިކޮށްލަނީ ---\nފިންލޭންޑް ފުރަތަމަ ކުޅުނު މެޗުގައި އެޓީމުން ޑެންމާކު ބަލިކުރީ 1-0 ގެ ނަތީޖާއަކުން\nޑެންމާކުގެ ތަރި އެރިކްސަންއަށް ފޯކަސް ހުއްޓުނު އެ މެޗުގައި ހަމައެކަނި ގޯލު ޖެހީ ޕޯޖަންޕޯލާ\nދެވަނަ މެޗުގައި ފިންލޭންޑުން ރަޝިއާ އަތް ދަށުވީ 1-0 ގެ ނަތީޖާއަކުން\nފިންލޭންޑްގެ ތަރިއަކަށް ވާނީ ޕުއްކި، މިރޭގެ މެޗުގައި އޭނާ މުހިއްމުވާނެ\nގުޅޭ ޓެގު ބެލްޖިއަމް ފިންލެންޑް ޔޫރޯ 2020


Minister Shahid, Modi Aa Bahdhalu Kuravvaifi - Vaguthu\nމިނިސްޓަރ ޝާހިދު މޯދީ އާ ބައްދަލު ކުރެއްވި ވަގުތުކޮޅުގެ ފޮޓޯއެއް - ފޮޓޯ: ފޮރިން މިނިސްޓްރީ\nއދ.ގެ އާއްމު މަޖިލީހުގެ ރައީސްކަމަށް އިންތިހާބުވެވަޑައިގެންނެވީ ރާއްޖޭގެ ފޮރިން މިނިސްޓަރު އަބްދުﷲ ޝާހިދު އިންޑިއާގެ ބޮޑުވަޒީރު ނަރެންދްރާ މޯދީ އާއި ބައްދަލުކުރައްވައިފިއެވެ.\nމިނިސްޓަރ ޝާހިދު އާއްމު މަޖިލީހުގެ ރައީސްގެ ހައިސިއްޔަތުން އިންޑިއާއަށް ކުރައްވާ އެ ދަތުފުޅުގައި ބޮޑުވަޒީރު މޯދީ އާއި ބައްދަލު ކުރައްވާފައި ވަނީ މިއަދު ނިއުދިއްލީގައެވެ.\nއެ ބައްދަލުވުމަށްފަހު މިނިސްޓަރ ޝާހިދު ކުރެއްވި ޓްވީޓެއްގައި ވިދާޅުވީ، ރާއްޖޭގެ ތަރައްގީއަށް އިންޑިއާއިން ދެމުންގެންދާ އެހީތެރިކަމަށް ޝުކުރު އަދާކުރައްވާފައިވާނެ ކަމަށެވެ. އަދި އދ.ގެ އާއްމު މަޖިލީހުގެ ރައީސްކަމަށް ރާއްޖެ އިންތިހާބު ކުރުމަށް އިންޑިއާއިން ދިން އެހީތެރިކަމަށް ޝުކުރު އަދާކޮށް އޭނާގެ "އުއްމީދުގެ ރިޔާސަތު"ގައި 76 ވަނަ ސެޝަންގައި ކުރައްވަން އިސްކަން ދެއްވާ މަސައްކަތްތަކާއި ބެހޭ މައުލޫމާތު ބޮޑުވަޒީރު މޯދީއާ ހިއްސާކުރެއްވިކަމަށް ޝާހިދު ވިދާޅުވިއެވެ.\nއެ ބައްދަލުވުމާއި ގުޅޭގޮތުން ފޮރިން މިނިސްޓްރީން ވިދާޅުވީ، މެދުނުކެނޑި އިންޑިއާއިން ރާއްޖެއަށް، ހާއްސަކޮށް ކޮވިޑް-19 އާ ގުޅިގެން ފޯރުކޮށްދެމުންދާ އެހީތެރިކަމަށް އިންޑިއާ ސަރުކާރާށް ޝާހިދު ޝުކުރު އަދާކުރެއްވި ކަމަށެވެ.\nމި ބައްދަލުވުމުގައި އެމަނިކުފާނުގެ އަރިހުގައި، ދިވެހިރާއްޖެއިން އިންޑިއާއަށް ކަނޑައަޅާފައި ހުންނަވާ ސަފީރު ޑރ. ހުސެން ނިޔާޒްއާއި އޮފީސް އޮފް ދަ ޕްރެޒިޑެންޓް އޮފް ޖެނެރަލް އެސެމްބްލީގެ ޝެފް-ޑި-ކެބިނެޓް-ޑެޒިގްނޭޓް އެމްބެސެޑަރ ނަގަރާޖް ނައިޑޫ ބައިވެރިވެވަޑައިގަތެވެ.\nމިނިސްޓަރ ޝާހިދު ޖުލައި 22-24 އަށް އިންޑިއާއަށް ކުރައްވާ ރަސްމީ ދަތުރުފުޅަކީ އެގައުމުގެ ސަރުކާރުގެ ދައުވަތަކަށް ކުރައްވާ ދަތުރުފުޅެކެވެ.\nމިއީ އދގެ އާއްމު މަޖިލީހިގެ އިންތިހާބީ ރައީސްގެ ހައިސިއްޔަތުން އެމަނިކުފާނު ކުރައްވާ ފުރަތަމަ ދަތުރުފުޅެވެ.\nޖުލައި 23, 2021 19:17\nއެކަމަކު ދިވެހިރައްޔިތުން އިންޑިއާ އާ ނުރުހޭ ކަމުން އެވާހަކަ ދެެއްކޭނެ އިނގޭތޯ\nއިތުރު ކަމެއް ބޭނުމިއްޔާ ވޯޓެއް ނަގާ ކިތައް ދިވެހިންތޯ އިންޑިއާ އާ ރުހިގެން ތިބީ\nޙާން ޝަތީރު/ ކަޒަކިސްތާން\nޖުލައި 23, 2021 19:27\nތިބައްދަލު ކުރެއްވުމުގަ އިންޑިއާ ސަރުކާރުގަ ބުނެދެއްވަޗޭ ދިވެހިރާއްޖޭގެ ރައްޔިތުން ތިބީ އިންޑިއާ ދެކެ ނިކަން ބޮޑަށް ނުރުހިގެން ކަމަށް\nއަދި މިކަމާއި ގުޅޭގޮތުން ވޯޓެއް ނަގައިފިނަމަ 90% ރައްޔިތުން އިންޑިއާއަށް ނޫނެކޭ ބުނާނެ ކަމަށް ވެސް ސާފު ކޮށް ބުނެދެއްވާ ހަގީގަތް ސާފު ކޮށްދޭތި\nޖުލައި 23, 2021 20:07\nމޯދީއަކީ އިންޔާގައިހުރި އެންމެބޮޑު ޓެރަރިސްޓް! އިގޭތަ މޯދީ ގުޖުރާތުގެ ޗީފު މިނިސްޓަރަކަށްހުރެ މުސްލިމުންގެ 6000 މީހުން މަރާލި! ވެރިކަމަށްއަިސް ދެންތަޅާލީ އެތަކެއްސަތޭކަ އަހަރުވެފައިވާ މުސްލިމުންގެ ބާބަރީ މިސްކިތް! މޯދީ ވެރިކަން މިކުރަނީ ބީޖޭޕީގެ ބޮޑުވަޒީރެއްގެ ގޮތުގައި ބީޖޭޕީގައި އޮންނާނެ ހަތިޔާރުއެޅި ގުރޫޕެއް މި މީހުންގެ ކަމަކީ ހިންދީ ދީން ގަބޫލު ނުކުރާ މީހުން މެރުން! ދިވެހި ގައުމުގެވެސް އެންމެބޮޑު ތެރަރިސްޓް ޕާތީއަކީ އެންޑިޕީ! މި މީހުންވެސް މިގުޅެނީ މޯދީ ތެރަރިސްޓްއާ!\nޖުލައި 23, 2021 20:47\nޣައްދާރުންގެ ނަން ތާރީޚުގައި ލިޔެވޭނީ ކަޅުއަކުރުން\nޖުލައި 24, 2021 02:06\nދިވެހިންނަށް ދަޅަ ދެއްކުމާއި ދިވެެހިން ގުނބޯ ހައްދާން ދިވެހިދަރިންގެ ލޭ ބޯލާގެން ތިބި ބަޔަކު ވެރިކަމަށް އައިސް މި ކުރާކަމަކީ ހަމަ ކުރިން ވެސް ކުރިކަންކަން ރީތިގޮތުގައި! ޝާހިދު އިންޑިޔާއަށް ފައިދާ ކުރާކަންކަން ތި ކުރަނީ! މި ގައުމަށް ހަމަ ޒީރޯ ޓޮަލްރެންސް ތީ!


BREAKING: Safari Rape Massalaagai Dhauvaa Kohffi - Vaguthu\nސަފާރީ ރޭޕް މައްސަލާގައި ދައުވާކޮށްފި\n6 މަސް ކުރިން ( ޖެނުއަރީ 11, 2021 )\nމިދިޔަ އަހަރުގެ ޖޫން މަހު ހުޅުމާލެ ސަފާރީއެއްގައި ބިދޭސީ އަންހެނަކު ރޭޕް ކުރި ކަމަށް ބުނާ މައްސަލާގައި މީހެއްގެ މައްްޗަށް ދައުވާކޮށްފިއެވެ.\nހުޅުމާލެ ކައިރީގައި އަޅާފައި އޮތް ސަފާރީއެއްގައި ކެންޔާގެ އުމުރުން 27 އަހަރުގެ އަންހެނަކަށް ޖިންސީ ގޯނާކުރި މައްސަލައެއް ފުލުހުންނަށް ހުށަހަޅާފައި ވަނީ ޖޫން މަހުގެ 27 ވަނަ ދުވަހުގެ ފަތިހުއެވެ. މި މައްސަލައާ ގުޅިގެން 39 އަހަރުގެ ދިވެހި ދެ ފިރިހެނުން ފުލުހުންގެ ބެލުމުގެ ދަށަށް ގެންދިޔަކަމަށާއި، ނަމަވެސް އެ ދެ މީހުން ބަންދުގައި ބަހައްޓަން ޖެހޭ އެކަށީގެންވާ ސަބަބެއް ނެތުމުން ކޯޓަށް ހާޒިރުނުކޮށް ވަނީ ދޫކޮށްލައިފައެވެ.\nއެ މައްސަލާގައި ދައުވާކޮށްފައި ވަނީ އެ އަންހެން މީހާއަށް ޖިންސީ ގޯނާ ކުރި ކަމަށް ތުހުމަތު ކުރެވޭ ލ. ގަން، ތުނޑި، ނޫރާންގެ، އަބްދުﷲ ޝާންގެ މައްޗަށެވެ. އެއީ ހިންނަވަރު ދާއިރާގެ މެމްބަރު ޖީހާން މުހައްމަދުގެ ފިރިކަލުންނެވެ.\nއޭނާގެ މައްޗަށް ވަނީ ޖިންސީ ގޯނާކުރުމުގެ ކުށުގެ ދައުވާ އާއި، އަނިޔާއެއް ދީފާނެކަމުގެ ބިރުދެއްކުމުގެ ކުށުގެ ދައުވާގެ އިތުރުން، ގައިގާ އަތްލުމުގެ ކުށުގެ ދައުވާ އުފުލާފައެވެ.\nމި މައްސަލައިގައި ދައުވާކޮށް ހުށަހަޅާފައިވަނީ ހުޅުމާލެ މެޖިސްޓްރޭޓް ކޯޓަށެވެ. އެ މައްސަލަ ކޯޓަށް ހުށަހެޅީ ޖެނުއަރީ ހަ ވަނަ ދުވަހު އެވެ.\nބޮމުގެ ހަމަލާ ދިން ހަތަރު މީހެއްގެ މައްޗަށް ދައުވާކޮށްފި\nޖެނުއަރީ 11, 2021 16:41\nތިވެސް މޑޕ ބޭފުޅުން ކުޅުއްވަން އުޅޭ ޑުރާމާއެއް.\nޖެނުއަރީ 12, 2021 08:55\nރޯޔަލް ރޭޕުޕ އޭ ދެންފަހަރަކުން ލިޔުން އެދެން. މިއީ އިބޫ އަށް ބޮޑުބޭބެ ކިޔާ ޖީހާން. މިކަން ހިނގައިދިޔަ ގޮތަކީ ޖީހާން ގެ ފިރިމީހާ ސަލާމާތް ކުރަން ފުރަތަމަ ފޯނު ކުރީ އެމް.ސީ ޙަމީދު އަށް. ޙަމީދު އިނދެގެން އުޅެނީ އިބޫ އަންހެނުން ފަޒުނާ ގެ އެއްބަނޑު އެއްބަފާ ކޮއްކޮ އާ. ޙަމީދު އެހީ ނުވީމާ ދެން ގުޅީ ގުޅީ އިބޫ އާ.\nޖެނުއަރީ 11, 2021 17:01\nމިއީ އަނެއްކާ ހުވަފެނެއްތަ؟\nޖެނުއަރީ 11, 2021 17:20\nރާބޯއުމަކީ މައްސަލައަކަށް ނުވިތާ، އޭނާ މަސްތުވި ގޮތް ނުބެލުނު.\nޖެނުއަރީ 11, 2021 17:50\nސަފާރީތެރޭ ހިންގި ރޯޔަލް ރޭޕު ޑުރާމާ ފަށައިފި\nޖެނުއަރީ 11, 2021 18:21\nއަނބިމީހާ އުޅުއްވާލޭ ބިޒީކަމުން ރޭޕް ކޮއްފަ މަރަންވެސް ތިޒާތުގެ މީހުން ފަސް ނުޖެހޭނެ. ދެން އަތްޖަހާ\nޖެނުއަރީ 11, 2021 18:24\nނިމިގެން ދާއިރު ބަލާތި ތި އަންހެން މީހާ ގަދަ ފަދަ2ފިރިހެނުން ވެސް ޖީހާން ވެސް ރޭޕް ކުރި ކަމަށް ވާނީ\nޖެނުއަރީ 11, 2021 18:57\nމޫނަކަށް ކަނދުރާއަކަށް ބެލުމެއްނެތި މައްސަލަތަކަށް އިންސާފު ލިބޭނަމަ ހަމަޖެހުން ޤާއިމް ވާނެ.\nޝުކުރިއްޔާ ލޮބުވެތި ސޯލިޙް ރައީސް.\nޖެނުއަރީ 12, 2021 06:35\nމޫނަކަށް ކަނދުރާއަކަށް ށޭ ކިޔާގެން ވާހަކަ ދައްކަނީ... ނޭނގޭތަ ތިވަރުވެސް ތިވީ ރައްޔިތުންގެ ތެރެއިން ރީނދޫ ހުން ޖެހިފަތިބި މީހުން ފިޔަވައި ބާކީ ތިބި މީހުންގެ މަސައްކަތުން ކަން.... ބޮޑު ގެރި ފެނަށް ފެލޭހެން ފެލޭ ރައީސް...\nޖެނުއަރީ 11, 2021 19:09\nބަލައްޗޭ ތި ވާނީ ހަމަޖަމަލު ފޮޑިޔައް\nޖެނުއަރީ 11, 2021 21:54\nޖެނުއަރީ 12, 2021 00:11\nއިބޫ ގެ ކަމަކީ ޓީ.ވީ އަށް އަރައިގެން ރުޔުން. މިހާރު ބޮލާނޮހޮރުއްޕާނާ ހަމަވާވަރު ވެއްޖެ މި ރުއިމުގެ ކަންތައް. ސިންގަޕޫރަށް ދެވޭ ފަހަރަކުން ނަފްސާނީ މައްސަލައެއްތޯ ބަލާ ފަރުވާ ހޯދީމަ ނިމުނީ އެއްނު. ނޫނީ އަލްޒައިމާސް ޑިޒީސް ހުރިތޯ ލޭޓެސްޓު ކުރީމަ ވީއެއްނު. އެހެން މީހުންނަށް ކޮން ނޮހޮރުއްޕާނެއް ޖައްސާކަށް ؟\nޖެނުއަރީ 12, 2021 07:05\nއަލްޒައިމާރސް ޑިސީސް ހުރި ނަމަ ފަސޭހަ އިން ރޮވޭނެ. މިއީ ސިކުނޑީ ގެ ބައްޔެއް.\nޖެނުއަރީ 12, 2021 08:02\nކަލޭ ނަފްސާނީ ބަލި މީހަކަށް ވެސް ބުނާނީ ތިހެންދޯ.\nޖެނުއަރީ 12, 2021 08:24\nޑޮކްޓަރ ރާމީ ވިދާޅުވެފައި އެއޮތީ ރަނގަޅަށް ޑޮކްޓަރެއްގެ ޙައިސިއްޔަތުން ވެސް. އަހަރުމެން އިބޫ ހޮވީ ރޯ މަންޒަރު ބަލާކަށް. އަހަރުމެން ރޯންޖެހޭ މައްސަލަތައް ޙައްލު ކުރަން. ވަރަށް އުނދަގޫވޭ ބޮޑުސިންގާ ފިރިހެނަކު ހެދިގެން ރޯ މަންޒަރު ބަލަން.\nޖެނުއަރީ 12, 2021 07:01\nޕްރެޝަރުން ސަލާމަތްވުމަށް ކުޅޭ ގޭމު! ދެން ތިއޮތީ ތިކަން ނިމިފަ! ޢަލީ ވަޙީދު ކޮބައި؟


Maldives-India | Mihaaru\nނައިބު ރައީސް ހައްޔަރުކުރުން\nކާޑުގެ ބާވަތްތަކުގެ ކޯޓާ އާކޮށްފި\nކުރިޔަށް އޮތް އެއް އަހަރަށް ބޭނުންވާ ކާޑުގެ ބާވަތްތަކާއި ފިޔާ، އަލުވި ރާއްޖެ އަށް އިމްޕޯޓްކުރަން އިންޑިއާ އިން ކޯޓާ އާކޮށްދީފި އެވެ.\nMay 21, 2017 55\nކޮޅުވެއްޓި ފެނިއްޖެ، އެންމެން ވެސް ތިބީ ސަލާމަތުން\nކ. ތުލުސްދޫން ފުރައިގެން ލ. ގަމަށް ދަތުރުކުރަނިކޮށް ހަ މީހުންނާ އެކު އަންގާރަ ދުވަހު ގެއްލުނު ކޮޅުވެއްޓި ފެނިއްޖެ ކަމަށް އެމްއެންޑީއއެފުން ބުނެފި އެވެ.\nދިވެހި ދެމަފިރިއަކާއި ސްރީ ލަންކާގެ ހަތަރު މީހުންނާއެކު ދަތުރު ކުރަނިކޮށް ގެއްލިފައިވާ ކޮޅުވެއްޓި ހޯދުމުގައި އިންޑިއާގެ އިތުރުން ސްރީ ލަންކާ އިން ވެސް އެހީތެރިކަން ލިބެމުން އަންނަ...\nMay 20, 2017 9\nކޮޅުވެއްޓި ހޯދުމަށް އިންޑިއާގެ އެހީތެރިކަމަށް އެދިއްޖެ\nމިދިއަ އަންގާރަދުވަހު ކ. ތުލުސްދޫން ފުރައިގެން ލ. ގަމަށް ދަތުރުކުރަނިކޮށް ގެއްލިފައިވާ ކޮޅުވެއްޓި ހޯދުމަށް އިންޑިއާގެ އެހީތެރިކަމަށް ދިވެހި ސަރުކާރުން މިއަދު އެދިއްޖެ އެވެ.\nMay 04, 2017 66\nއިންޑިއާ އިން ހިލަ އާއި ހިލަވެލީގެ ކޯޓާ އާކޮށެއްނުދިން\nރާއްޖެ އަށް ދޭ ހިލަ އާއި ހިލަވެލީގެ ކޯޓާ އިންޑިއާ އިން އާނުކުރުމުން އެ ދެ ބާތް އެތެރެކުރުން ހުއްޓުމަކަށް އަތުވެއްޖެ އެވެ.\nއިންޑިއާގެ އަމިއްލަ ޔުނިވާސިޓީއަކުން ރައީސް އަބްދުﷲ ޔާމީނަށް އޮނަރަރީ ޑޮކްޓަރޭޓްކަން އަރުވަން ނިންމާފައިވާ ކަމަށް ރައީސް އޮފީހުގެ ތަރުޖަމާން އިބްރާހިމް މުއާޒް އަލީ މިއަދު ވިދާޅުވެއްޖެ އެވެ.\nއިންޑިއާގެ އުފެއްދުންތަކަށް ހާއްސަ ފެއާ ދަރުބާރުގޭގައި\nއިންޑިއާގެ އުފެއްދުންތަކާއި ބައެއް ހިދުމަތްތައް އެއް ފުރާޅެއްގެ ދަށުން ލިބޭނެ ގޮތް ހެދުމުގެ ބޭނުމުގައި ދަރުބާރުގޭގައި ހާއްސަ ފެއާއެއް މިއަދު ފަށައިފި އެވެ.


Kujja rape kuree groom kohgen: Police\nމާލޭގެ ގެސްޓްހައުސްއެއްގެ ތެރޭގައި 11 އަހަރުގެ ކުއްޖާ ރޭޕްކޮށްފައިވަނީ ގުރޫމް ކުރުމަށްފަހު ކަމަށް ތަހުގީގަށް ފާހަގަ ކުރެވިފައިވާ ކަމަށް ފުލުހުން ބުނެފި އެވެ.\nފުލުހުން މިރޭ ވަނީ އެކަމުގައި ތުހުމަތުވާ މީހާގެ ވަނަވަރާއި ފޮޓޯ ވެސް އާންމުކޮށްފަ އެވެ. ކުއްޖާ ރޭޕް ކުރި ކަމުގެ ތުހުމަތަށް ހައްޔަރުކޮށްފައިވަނީ ހއ. ބާރަށް، ސިލްސިލާގެ، އަނީސް ހިލްމީ އެވެ. އޭނާގެ ބަންދަށް ކުރިމިނަލް ކޯޓުން ވަނީ ހަތް ދުވަސް ޖަހާފަ އެވެ. އޭނާ ހައްޔަރުކުރީ އޭނާ ދިރިއުޅޭ ގޭގައި ހުއްޓަ އެވެ.\nއެ ކުއްޖާ ގެސްޓްހައުސްއަކަށް ގެންގޮސް ރޭޕް ކުރި މައްސަލަ ހުށަހެޅުމާއެކު ފުލުހުން ކުރި ތަހުގީގުގައި މިހާތަނަށް ބެލި ބެލުމުން، އެކުއްޖާ ރޭޕްކޮށްފައިވަނީ ކުއްޖާ ގްރޫމް ކޮށްގެންކަން އެނގިފައިވާ ކަމަށް ފުލުހުން މިރޭ ބުންޏެވެ. މިފަދަ މައްސަލަތަކުގައި އެންމެ ހަރުކަށި ފިޔަވަޅުތައް އަޅާނެ ކަމަށް ފުލުހުން ބުންޏެވެ.\nމޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް ހުސައިން ޝަމީމް + ކްރިމިނަލް ކޯޓް ޖިންސީ ގޯނާ ރޭޕް ކުށްކުރުން ޖިންސީ ފުރައްސާރަ މުހައްމަދު ހަމީދު


SunOnline: Covid-19 ahfahu china alun kureege haalathah genai asaru gadha vaahaka\nކޮވިޑް-19 އަށްފަހު ޗައިނާ އަލުން ކުރީގެ ހާލަތަށް ގެނައި އަސަރުގަދަ ވާހަކަ\nމުހައްމަދު ޖަވާދު ޔޫސުފު 16 Mar 2020, 17:04\nޗައިނާގެ މަގުތައް ކުރިން އޮތް ޙާލަތު\nބެއިޖިންގް (16 ޖަނަވަރީ 2020) : ކޮވިޑް-19 އާ ގުޅިގެން ޗައިނާއިން އެޅި ހަރުކަށި ފިޔަވަޅުތަކަށް ލުއިދިނުމާއެކު ވެރިރަށް ބެއިޖިންގް އާއި ޗައިނާގެ އެހެން ސިޓީތައް ކުރީގެ ހާލަތަށް އަންނަން ފަށައިފިއެވެ.\nޗައިނާގައި މިހާރު ކޮވިޑް-19 ވައިރަސް ކޮންޓްރޯލްކޮށް އެވައިރަސްއަށް އަލަށް ޕޮޒިޓިވްވާ މީހުންގެ އަދަދު ވަރަށް ބޮޑަށް ދަށްވުމުން، ޗައިނާ ސަރުކާރުންވަނީ ކުރިން ލޮކްޑައުންއަށް ގެންދިޔަ ގިނަ ސިޓީތަކާއި ޕްރޮވިންސްތައް އާންމު ހާލަތަށް ގެނެސް، މުވައްޒަފުން ވަޒީފާއަށް ނިކުތުމުގެ ހުއްދަ ދީފައެވެ. މިހާރުގެ ހާލަތަށް ބަލާއިރު ޗައިނާއިން ކޮވިޑް-19 ޖެހިގެން އިއްޔެ ރިޕޯޓްކޮށްފައިވަނީ އެންމެ 20 ކޭހެވެ. މިއީ މީގެ ތިން ހަފްތާ ކުރިއާ އަޅާ ބަލާއިރު އިންތިހާއަށް ދަށް އަދަދެކެވެ. އޭރު ޗައިނާގެ އެކި ސަރަހައްދުތަކުން ދުވާލެއްގެ މައްޗަށް3ހާހެއް ހާ މީހުން ކޮވިޑް-19 އަށް ޕޮޒިޓިވްވަމުން ދިޔައެވެ. ނަމަވެސް ކޮވިޑް-19 އާ ދެކޮޅަށް ޗައިނާއިން އެޅި ހަރުދަނާ ފިޔަވަޅުތަކާއި ރައްޔިތުންނާއި ސަރުކާރު ގުޅިގެން ކުރި ބުރަ މަސައްކަތްތަކުގެ ނަތީޖާއެއްގެ ގޮތުން އެ ހާލަތު މިހާރުވަނީ މުޅިން ބަދަލުވެފައެވެ.\nމިހާރުގެ ޗައިނާގެ ކަންކޮޅުތަކުގައި އެކެއްގެ ގައިން އަނެކެއްގެ ގަޔަށް ކޮވިޑް-19 ވައިރަސް ފެތުރޭކަން ފާހަގަކުރެވިފައެއް ނުވެއެވެ. އަލަށް ފެންނަމުންދާ ގިނަ ކޭސްތަކަކީވެސް ޗައިނާއަށް ދަތުރުކުރާ ބޭރުގައުމުތަކުގެ މީހުންގެ ފަރާތްތަކުން ކުރިމަތިވާ ކޭސްތަކެއް ކަމަށް ޗައިނާގެ ސިއްޙަތާބެހޭ ވަތަނީ އިދާރާއިން ބުނެއެވެ. ދެން ހުރި މަދު ކޭސްތަކަކީ، ކޮވިޑް-19 ވައިރަސް އެންމެ ފުރަތަމަ ފެނުނު އެގައުމުގެ ހުބެއި ޕްރޮވިންސް ގެ ސަރަހައްދުތަކުން ފެންނަމުންދާ ކޭސްތަކެކެވެ.\nމިހާރު އާންމުން ޗައިނާގެ މަގުތަކަށް އަލުން ނުކުންނަނީމިދިޔަ އަހަރުގެ ޑިސެމްބަރު މަހާއި މިއަހަރުގެ ޖަނަވަރީމަހު ކޮވިޑް-19 ވައިރަސް ޗައިނާގައި ހަލުއިކަމާއެކު ފެތުރެން ފެށުމުން އެރޯގާ ކޮންޓްރޯލްކުރަން އެގައުމުން އެޅި އެންމެ ހަރުކަށި ފިޔަވަޅަކީ ހުރިހާ ދަތުރުފަތުރުތައް އެއްކޮށް ހުއްޓާލައި ވަޒީފާތަކަށް މީހުން ނުކުތުން މަނާކުރުމާއި މަގުތަކާއި މާރުކޭޓްތަކަށްވެސް މީހުން ދިޔުން މަނާކުރުމެވެ. މިއާއެކު ޗައިނާގެ ދެބައިކުޅަ އެއްބަޔަށްވުރެވެސް ގިނަ ސަރަހައްދުތައް އޭރު ކަރަންޓީނުކޮށް އާންމު ދިރިއުޅުން ހުއްޓުމަކަށް ގެނައެވެ. ހައިވޭތަކަށް އަރާ ފޭބެން އޮތް ހާހަކަށްވުރެ ގިނަ މަގުތައް ބަންދުކުރިއެވެ. ސަބްވޭތަކާއި މެޓްރޯ ސްޓޭޝަންތައް ބަންދުކުރިއެވެ.\nނަމަވެސް މިހާރު ކޮވިޑް-19 ކޮންޓްރޯލް ކުރެވުމުން އެންމެ ދެ މަގު ފިޔަވައި އެހެން ހުރިހާ މަގުތަކެއްވަނީ ހުޅުވާލާފައެވެ. އަދި ސިޓީތަކުގެ ތެރެއިން ބަންދުކުރި އެތައް ސަތޭކަ މަގެއްވެސް ހުޅުވާލައި ޗައިނާ ސަރުކާރުންވަނީ އެގައުމުގެ ރޯޑް ނެޓްވާކް އަނެއްކާވެސް އާންމު އުސޫލުން އޮޕަރޭޓްކުރުމުގެ ހުއްދަ ދީފައެވެ. މިއާއެކު ޗައިނާގެ ޕްރޮވިންސްތަކުގެ ތެރެއިން 28 ޕްރޮވިންސެއްގެ މެދުގައި އާންމު ދަތުރުތަކާއި ޕްރައިވެޓް ދަތުރުތައް މިހާރުވަނީ އަލުން ފަށާފައެވެ.\nކޮވިޑް-19 އާއެކު ޗައިނާގެ މަގުތަކަށް އައި ފަޅުކަން\nއަނެއްކޮޅުން އާޓިފިޝަލް އިންޓެލިޖެންސް ނުވަތަ މަސްނޫޢި ސިކުނޑި ބޭނުންކޮށްގެން ކޮވިޑް-19 އަށް އާންމުން ޓެސްޓް ކުރުމަށާ އަދި ކަރަންޓީނުކުރުމަށް އެކި ސަރަހައްދުތަކުގައި ޗައިނާ ސަރުކާރުން ގާއިމުކުރި 12 ހާހަށްވުރެގިނަ މަރުކަޒު ތަކުގެ ތެރެއިން ގަތްގަނޑަކަށް 11 ހާސް މަރުކަޒުވެސް މިހާރު ވަނީ ބަންދުކޮށްފައެވެ. މިއީ މީގެ ތިން ހަފްތާކުރި އާ އަޅާ ބަލާއިރު މުޅިން ތަފާތު މަންޒަރެކެވެ. ކުރިން މުޅި ޗައިނާހެން އޮތީ ލޮކްޑައުންގައެވެ. ކަރަންޓީނުގައެވެ. އާމްނު ދިރިއުޅުމުގެ ހަރަކާތްތައް ހުއްޓާލައި އާންމުން ތިބީ ގެތަކުގައެވެ.\nމި ކާމިޔާބު ޗައިނާގެ ރައްޔިތުންނަށް ލިބުނީ އެމީހުންގެ އިތުބާރު ސަރުކާރަށް އޮތުމުންނެވެ. ސަރުކާރުގެ އިދާރާތަކުގެ ބަސް އަހައި ކިޔަމަންތެރިކަން އަދާކޮށް އެއާއެއްކގޮތަށް އަމަލުކޮށްގެންނެވެ. ސަރުކާރުގެ އިދާރާތަކަށް އެއްބާރުލުން ދީގެންނެވެ. ޗައިނާ ސަރުކާރަކީ ހުޅަނގުގެ ސްޓައިލްގެ ޑިމޮކްރަސީއަކަށް ނުވިނަމަވެސް އެއީ ދުނިޔޭގެ ގައުމުތަކުގައިވާ ޑިމޮކްރެޓިކް ގިނަ ސަރުކާރުތަކަށްވުރެ މާބޮޑަށްވެސް ހެޔޮވެރިކަމެއް ކުރާ ސަރުކާރެކެވެ. ގުޑް ގަވާނެންސްގެ ސަރުކާރެކެވެ.\nރައީސް ޝީ މާސްކާ ނުލައި ވުޙާން ސިޓީގައި\nހުޅަނގުގެ ސްޓައިލްގެ ޑިމޮކްރެޓިކް ގިނަ ސަރުކާރުތަކަކީ އިންތިޚާބަކުން ވެރިން ހޮވާ ސަރުކާރުތަކެއް ނަމަވެސް އެއީ ސިޔާސީ ވާދަވެރިކަމާއި ކޮރަޕްޝަނާއި ރައްޔިތުންނަށް އޮޅުވާލުމުގެ އުކުޅުތައް އިންތިހާއަށް ގެންގުޅޭ ގުޑް ގަވާނެންސްގެ ކަންފުޅެއްވެސްނެތް ސަރުކާރުތަކެކެވެ. އެހެންކަމުން އެފަދަ ސަރުކާރުތަކަށް މިފަދަ ކަމިޔާބީތަކެއް ނުހޯދޭނެއެވެ. އެމެރިކާއާއި އިޓަލީ ފަދަ ގައުމުތަކުން ފެންނަމުންދަނީ މިމަންޒަރުތަކެވެ. އެމެރިކާގައި އޮތީ މުޅިންވެސް އޮޅުވާލުންތަކާއި ސިޔާސީ ކޯޅުންތަކެވެ.\nކޮވިޑް-19 ގެ ވަބާ ކޮންޓްރޯލް ކުރުމަށްޓަކައި ޗައިނާ ސަރުކާރުންއެޅި ހަރުކަށި ފިޔަވަޅުޔަކާއެކު ދަތުރުފަތުރުގެ ހިލަމެއްވެސް މީގެ ތިން ހަފްތާކުރިން ޗައިނާގެ ކަންކޮޅުތަކުގައި ނެތެވެ. އަދި ކުރިން ފައިޖައްސާލާނެ ތަންކޮޅެއް ނެތް ޗައިނާގެ ބިޒީ މަގުތައް އެއްކޮށް ފަޅުވެގެން ދިޔައެވެ. އެތަށް ހާސް ކުދި ވިޔަފާރިތަކާއި އެއާލައިންތަކާއި އެނޫންވެސް އެތަށް ކުންފުންޏެއް ބަނގުރޫޓުވެގެން ދިޔައެވެ. ނަމަވެސް ބަނގުރޫޓުވި ވިޔަފާރިތަކަށް އެހީވުމަށްޓަކައި ޗައިނާއިން ވަނީ 100 ބިލިޔަން ޑޮލަރުގެ އިންވެސްޓްމަންޓް އިނިޝިއޭޓިވް ޕެކެޖެއް އިއުލާނުކޮށް އެވިޔަފާރިތައް އަލުން އަލުން ނަގަހައްޓައި އިޢާދަކޮށްދޭނެކަމުގެ ޔަގީންކަން ދީފައެވެ.\nމި ބުރަ މަސައްކަތުގެ ކާމިޔާބީގެ ފޮނި މީރުކަން ޗައިނާގެ ރައްޔިތުން ވަނީ އިހްސާސް ކުރަން ފަށާފައެވެ. މިއާއެކު ހުރިހާ ކަމެއް ބަދަލުވެ ޗައިނާ މިހާރުވަނީ ކޮވިޑް-19 ގެ ނުރައްކަލުން ސަލާމަތްވުމުގެ އެންމެ ފަހުގެ މަރުހަލާ ކަޑައްތު ކުރަން ފަށާފައެވެ. އަދި ކޮވިޑް-19 ކޮންޓްރޯލްވެ ކުރީގެ ބިޒީ އާންމު ހާލަތު އަލުން އެނބުރި އިޢާދަވާން ފަށާފައެވެ.\nމުހިންމީ ނަޝީދުގެ ހިޔާލެއް ނޫން! ގާނޫނީ ފަރުވާއެއް!\nރެސްކިއު ފްލައިޓުން ޓިކެޓް ގަތުން ބޮޑު ވޭނަކަށް!


Jalah laafai huri Mafaz "minivanvee" kihineh? | Mihaaru\nަނަދީމްގެ މަރުގެ މައްސަލާގައި ހައްޔަރުކުރި މަފާޒް: އޭނާ ދޫވެފައި ހުރި ސަބަބާ ގުޅޭ ގޮތުން އާއްމުން ދަނީ ކަންބޮޑުވުން ފާޅުކުރަމުން.\n13 އޯގަސްޓް 2017 - 11:33 37 comments\nނަދީމްގެ މަރާ ގުޅިގެން މަފާޒް ހަޔަރުކުރުމުން އެ ސުވާލުގެ ސީރިއަސްކަން އަދި މާ ބޮޑެވެ.\nފުލުހުންގެ ރެކޯޑުތައް ދައްކާ ގޮތުން މަފާޒަކީ ނުރައްކާތެރި ކުށްވެރިންގެ ލިސްޓުގެ އެންމެ ކުރީގައި އުޅޭ އެކެކެވެ. ހޯމް މިނިސްޓަރަކަށް އުމަރު ނަސީރު ހުންނެވި އިރު މޮނިކޮން އަމުރުގެ ދަށުން ޓެގު ވެސް އެޅުވި އެވެ. ޝަރީއަތް ނިމެންދެން މަފާޒް ޖަލުގައި ބަހައްޓަން އަމުރުކޮށްފައި ވަނީ، މޮނިކޮން އަމުރާ ހިލާފު ވެގެން އޭނާގެ މައްޗަށް އުފުލި ދައުވާގަ އެވެ.\nއެހާ ނުރައްކާތެރި މީހަކު އާއްމުންގެ ތެރެއަށް ދޫވެފައި ހުރި ސަބަބާ ގުޅޭ ގޮތުން އާއްމުން ސުވާލު އުފައްދަމުން ދިޔައަސް ކަމާ ގުޅޭ މުއައްސަސާތަކުން އެކަމާ ބެހޭ މައުލޫމާތު އަދި ހާމައެއް ނުކުރެ އެވެ. ކަރެކްޝަނަލް ސާވިސް އާއި ފުލުހުން އަދި ހޯމް މިނިސްޓްރީން ވެސް އެއްޗެކޭ ނުބުނެ އެވެ.\nނަދީމްގެ މަރުގެ މައްސަލާގައި މަފާޒް ހައްޔަރުކޮށް ފުލުހުންގެ ވެހިކަލަށް އަރުވަން ގެންދަނީ. -- ފޮޓޯ: ހުސެން ވަހީދު/މިހާރު\nފުލުހުންގެ މީޑިއާ އޮފިޝަލަކު ވިދާޅުވީ މަފާޒް ދޫވި ގޮތާ ގުޅޭ ގޮތުން މިއަދުގެ ވަގުތެއްގައި މައުލޫމާތު އާއްމުކުރާނެ ކަމަށެވެ.\nމަފާޒް ދޫވި މައްސަލާގައި ކަމާ ގުޅޭ އިދާރާތަކުން ޒިންމާ އުފުލަން ޖެހޭ ކަމަށް ބުނެ އާއްމުންގެ ފާޑިކިއުން ވަނީ ބޮޑުވެފަ އެވެ. މަރުގެ ތުހުމަތުގައި ހައްޔަރުކޮށް، މަފާޒްގެ ބަންދަށް ކޯޓުން ޖަހައިދިނީ 15 ދުވަހެވެ. އެކަމަކު ސިޔާސީ ބޭފުޅުންގެ ތަހުގީގުތަކުގައި ބައެއް ބޭފުޅުންނަކީ މުޖުތަމައުގެ ސަލާމަތަށް ނުރައްކާތެރި ބައެއް ކަމަށް ބުނެ ޝަރީއަތް ނިމެންދެން ބަންދުކޮށް، އަދި ބައެއް މީހުންނަށް ތަކުރާރުކޮށް ބަންދުގެ މުއްދަތު އިތުރުކުރަމުން ދާތީ އާންމުންގެ ފާޑުކިއުން ބޮޑެވެ.\nހއ. ތަކަންދޫ ޒުވާނެއް ކަމަށްވާ ނަދީމަށް ދިން ހަމަލާއަށް ފަހު މަރުވީ އޭޑީކޭ ހޮސްޕިޓަލުގެ އައިސީޔޫގައި ފަރުވާ ދެމުން އަންނަނިކޮށް މިދިޔަ މަހުގެ 29 ވަނަ ދުވަހު އެވެ.\nއިތުރު ލިޔުންތައް ކުށްކުރުން ޕޮލިސް ހޯމް މިނިސްޓްރީ ކްރިމިނަލް ކޯޓް މީހުން މެރުން ކަރެކްޝަނަލް ސާވިސް މަފާޒް މަރާލުން


World Bank in Sudan ah ehee kandaalaifi\nސޫދާންގެ މަދަނީ ވެރިކަން އަސްކަރިއްޔާއިން ވައްޓާލުމުން އާންމުން މަގުތަކަށް ނިކުމެ ހަޅުތާލު ކުރަނީ\nސޫދާންގައި އަސްކަރިއްޔާއިން ބޮޑުވަޒީރު އަބްދުﷲ ހަމްދޫކް ހައްޔަރުކޮށް މުޅި ގައުމުގައި ކުއްލި ނުރައްކާ އިއުލާން ކުރުމާ ގުޅިގެން ވޯލްޑް ބޭނުން އެހީ ހުއްޓާލައިފި އެވެ. ވޯލްޑް ބޭންކުން ބުނީ އަސްކަރިއްޔާގެ އަމަލަކީ ބަޣާވާތެއް ކަމަށެވެ.\nސޫދާނުގައި މިހާރު ވެރިކަން ކުރަނީ އަސްކަރީ ކައުންސިލަކުންނެވެ. ވެރިކަމުގައި ހުންނެވީ ޖެނެރަލް އަބްދުލް ފައްތާހް އަލް ބުރްހާނެވެ.\nޖެނެރަލް އަބްދުލް ފައްތާހް އަލް ބުރްހާން އަމުރަށް އަސްކަރިއްޔާއިން މިފަދަ ފިޔަވަޅެއް އަޅާފައި މިވަނީ މަދަނީ ސަރުކާރުގައި ހިމެނޭ ވަޒީރުންގެ ތެރެއިން އަސްކަރީ އިންގިލާބަކަށް ތާއީދު ނުކުރައްވާނެ ކަމަށް ބެލެވޭ ބޭފުޅުން ހައްޔަރު ކުރުމަށް ފަހު އެވެ.\nއަސްކަރިއްޔާއިން މިހާރު ވަނީ ބޮޑޮވަޒީރު ދޫކޮށްލާފަ އެވެ. ހައްޔަރުގައި ތިބި ވަޒީރުންގެ ތެރެއިން ވެސް އަރާރުމެއް ނެތް ބޭފުޅުން ދޫކޮށްލާނެ ކަމަށް އަސްކަރިއްޔާއިން އޮތީ ބުނެފަ އެވެ.\nއެފްރިކަން ޔޫނިއަނުން ވެސް ސުދާން ވަނީ ބަންދު ކޮށްފަ އެވެ. އެމެރިކާއާ ޔޫރަޕުން ގޮވާލަނީ އަބްދުﷲ ހަމްދޫކްގެ ސަރުކާރަށް ބާރުތައް ދޫކޮށްލުމަށެވެ. އެހެން ނަމަވެސް އަސްކަރިއްޔާއިން ބުނަނީ ސަރުކާރު ހިފެހެއްޓީ މަދަނީ ހަނގުރާމައަކުން ގައުމު ސަލާމަތް ކުރަން ކަމަށެވެ. އެމެރިކާއިން ވަނީ ސުދާން ލިބެން ޖެހޭ 700 މިލިއަން ޑޮލަރު ހިފަހައްޓާފަ އެވެ.\nވޯލްޑް ބޭންކުން ސޫދާނަށް އެހީ މެދުކަނޑާލުމުން މިހާރު ވެސް ނިކަމެތިކަމުގައި އޮތް ސޫދާނަށް ބޮޑެތި ގެއްލުތައް ލިބޭނެ އެވެ. އަނެއްކޮޅުން އަބްދުﷲ ހަމްދޫކްގެ ވެރިކަން އިއާދަ ކުރުމަށް އަސްކަރީ ވެރިޔާ ޖެނެރަލް އަބްދުލް ފައްތާހް އަލް ބުރުހާނަށް ޕްރެޝަރު ބޮޑުވާނެ އެވެ.\nވޯލްޑް ބޭންކްގެ ރައީސް ޑޭވިޑް މަލްޕާސް ވިދާޅުވި ގޮތުގައި ސޫދާނަށް މަދަނީ ސަރުކާރެއް އަންނަން ދެން އެހީތައް ހިފެހެއްޓޭނެ އެވެ. އަދި ސުދާނާ މެދު އަމަލު ކުރާނެ އެހެން ގޮތެއް މަޝްވަރާއިން ނިންމާނެ އެވެ.\nވޯލްޑް ބޭންކް ސޫދާން ބަޣާވާތް


Covid 19 : Shaheedhunge dhuvahuge jalsaa nubaahvvan ninmaifi - One Online\nމިދިޔަ އަހަރު ބޭއްވި ޝަހީދުންގެ ދުވަހުގެ ރަސްމީ ޖަލްސާގައި ހޯމް މިނިސްޓަރު ވާހަކަ ދައްކަވަނީ --- ފޮޓޯ: ހޯމް މިނިސްޓްރީ\nކޮވިޑް 19 : ޝަހީދުންގެ ދުވަހުގެ ޖަލްސާ ނުބާއްވަން ނިންމައިފި\nނުރައްކާތެރި ކަމާއެކު މިހާރު ފެތުރެމުންދާ ކޮވިޑް 19 އާ ގުޅިގެން، މިއަހަރުގެ ޝަހީދުންގެ ދުވަހުގެ ރަސްމީ ޖަލްސާ ނުބާއްވަން ނިިންމައިފިއެވެ.\nއެކަމާ ގުޅިގެން ހޯމް މިނިސްޓްރީން މިއަދު ކުރި ޓުވީޓެއްގައި ބުނެފައިވަނީ، މާދަމާ އަކީ މިއަހަރުގެ ޝަހީދުންގެ ދުވަސް ކަމަށާއި ނަަމަވެސް ކޮވިޑް 19ގެ ސަބަބުން މިއަހަރުގެ ޝަހީދުންގެ ދުވަހުގެ ރަސްމީ ޖަލްސާ ނުބާއްވަން ނިންމާފައިވާ ކަމަށެވެ.\nހޯމް މިނިސްޓްރީން ބުނީ، ރާއްޖޭގައި އެންމެ ފުރަތަމަ ޝަހީދުންގެ ދުވަސް ފާހަގަކުރީ 1 ޝައުބާން 1400 \_ގައި ކަމަށެވެ.\nޝަހީދުންގެ ދުވަސް ފާހަގަކުރަނީ ގައުމަށްޓަކައި ޝަހީދުވެ ގޮސްފައިވާ ގައުމީ އަބްތާލުންގެ ހިދުމަތްތަކުގެ ހަނދާންކޮށް، އެ އަބްތާލުންގެ ޒިކުރާ އާކުރުމަށެވެ. ޝަހީދުންގެ ދުވަސް ނިސްބަތްވަނީ އިސްލާމްދީނާއި ގައުމުގެ ދިފާއުގައި ޕޯޗްގީޒުންނާ ހަނގުރާމަކުރައްވައި، އަލީ ރަސްގެފާނު ޝަހީދުވެވަޑައިގެންނެވި ދުވަހަށެވެ.\nއެއީ ހިޖުރައިން 965 ވަނަ އަހަރުގެ ޝައުބާން މަހުގެ އެއްވަނަ ދުވަހެވެ.\nއައްސުލްތާނު އަލީ ހަ ވަނަ ސިރީ އައުދަ ސިއާކަ ކައްތިރި ބަވަނަ މަހާރަދުން ނުވަތަ އަލިރަސްގެފާނު ޝަހީދުކުރި އިރު ރަސްކަމުގެ މުއްދަތަކީ ދެ މަހާއި 15 ދުވަހެވެ. އެރަސްކަލުން ރަސްކަމަށް އިސްވެވަޑައިގަތީ މީގެ 463 އަހަރު ކުރިން، މީލާދީން 1،558 ވަނަ އަހަރުއެވެ. އެއީ ހިޖުރައިން 965 ވަނަ އަހަރުއެވެ.\nގުޅޭ ޓެގު މިނިސްޓްރީ އޮފް ހޯމްއެފެއާޒް ކޮވިޑް 19 ޝަހީދުންގެ ދުވަސް


Indonesia gai haarukaan govan askaree mathindhaa boat thah\nއިންޑޮނީޝިއާގައި ހާރުކާން ގޮވަން އަސްކަރީ މަތިންދާބޯޓުތައް\nއިންޑޮނީޝިއާގެ މިސްކިތެއްގައި މީހަކު ގުރުއާން ކިޔަވަނީ. -- ފޮޓޯ: އޭއެފްޕީ\nޖަކާޓާ (އޭޕްރީލް 12) - ދުނިޔޭގައި މުސްލިމުންގެ އާބާދީ އެންމެ ބޮޑު އިންޑޮނީޝިއާގައި ރޯދަ މަހު ހާރުކާން މީހުން ހޭލެއްވުމުގެ ޒަމާންވީ ސަގާފަތުގައި ބައިވެރިވާން އެ ގައުމުގެ ވައިގެ ސިފައިން ނިންމައިފި އެވެ.\nއިންޑޮނީޝިއާގެ އެއާފޯސް އިން ބުނީ، އަސްކަރީ މަތިންދާބޯޓުތަކުގެ ތަމްރީންތައް މީހުން ހާރުކާން ހޭލަންޖެހޭ ގަޑީގައި ކުރިއަށް ގެންދަން ނިންމާފައިވާ ކަމަށެވެ.\n"އިރާދަކުރެއްވިއްޔާ، ހާރުކާން މީހުން ހޭލެއްވުމުގެ ސަގާފަތުގައި އަހަރެމެން ބައިވެރިވާނީ އަސްކަރީ މަތިންދާބޯޓުތައް ބޭނުންކޮށްގެން،" އެއާފޯސްގެ ފަރާތުން ކުރި ޓްވީޓެއްގައި އިއުލާނުކޮށްފައިވެ އެވެ.\nއިންޑޮނީޝިއާ އެއާފޯސްގެ އެފް-16 މަތިންދާބޯޓެއް.\nއެއާފޯސްގެ އޮފިޝަލަކު މައުލޫމާތުދިން ގޮތުގައި، ހާރުކާންޖެހޭ އެންމެ ފަހު ގަޑީގެ ކުރިން، އެ ތަމްރީނުތައް ހިންގަން ނިންމާފައިވަނީ، ރޯދައަށް ތިބެގެން ޕައިލެޓުންވެސް މަތިންދާބޯޓުތައް ދުއްވުން ރަނގަޅުނޫންކަމަށް ޑޮކްޓަރުންލަފާދީފައިވާތީ ކަމަށެވެ.\nރޯދަ މަހު، ހެނދުނު 10.00 ގެ ފަހުން ރޯދައަށް ތިބޭ ޕައިލެޓުންގެ ހަށިގަނޑުގައި ހަކުރު ހުންނަ މިންވަރު ދަށްވާން ފަށާއިރު، މަތިންދާބޯޓުތައް ދުއްވުން ބުއްދިވެރިނޫންކަމަށް ސިއްހީ މާހިރުން ވަނީ ލަފާދީފަ އެވެ. އެގޮތުން، އެހާ ބާރު ސްޕީޑުގައި ދުއްވާ އުޅަނދެއް ދުއްވަން އެންމެ އެކަށީގެންވާ ގަޑިއަކީ އިރުއެރުމުގެ ކުރިންކަމަށްވެސް ޑޮކްޓަރުންވަނީ ބުނެފަ އެވެ.\nއެގަޑީގައި ޕައިލެޓުންގެ ތަމްރީނު ހަރަކާތްތައް ކުރިއަށް ގެންދިއުމުން ދެ ބޭނުން ހާސިލްވެގެންދާނެކަމަށް އިންޑޮނިޝިއާގެ އެއާފޯސުން ބުނެފައިވެ އެވެ.\nއެ ތަމްރީން އޮޕަރޭޝަންގައި ޖާވާ ސަރަހައްދުގެ ފަސް ސީޓީއެއްގައި މީހުން ދިރިއުޅޭ ހިސާބުތަކުން ބޯޓުތައް ދުއްވާނީ ވަރަށް ތިރިން ކަމަށްވެސް އަސްކަރިއްޔާއިން އިތުރަށް ބުނެފައިވެ އެވެ.\nދުނިޔޭގައި މުސްލިމުންގެ އާބާދީ އެންމެ ބޮޑު އިންޑޮނީޝިއާގައި 220 މިލިއަނަށް ވުރެ ގިނަ މުސްލިމުން ދިރިއުޅެ އެވެ.\nރޯދަ މަހާ ރޯއްޖާ އިންޑޮނޭޝިއާ\nއިންޑޮނީޝިއާގެ މަތިންދާބޯޓެއް 62 މީހުނާއެކު ކަނޑަށް ވެއްޓިއްޖެ


Shah Rukh ge director akah Amir Khan\nއާމިރު ޚާން އާއި ޝާހް ރުކް ހާން\nއާމިރު ޚާންގެ އެންމެ ފަހުން ރިލީޒްވި ފިލްމަކީ 2018 ގައި ނުކުތް "ތަގްސް އޮފް ހިންދުސްތާން" އެވެ. މިއީ މި ފަހަކުން އާމިރު ކުޅުނު ފިލްމުތަކުގެ ތެރެއިން ބޮކްސް އޮފީހުގައި އެންމެ ބޮޑު ނާކާމިޔާބާ ކުރިމަތިވީ ފިލްމެވެ.\nއާމިރުގެ ފިލްމަކަށް އެހާ ބޮޑު ނާކާމިޔާބެއް ކުރިމަތިވުމުން މާޔޫސްވެފައި ތިބި މީހުން ހިތްހަމަޖައްސައި ދިނުމަށް މިހާރު އޭނާ ތައްޔާރު ކުރަމުންދާ ފިލްމު "ލާލް ސިންގް ޗައްޑާ" ވީހާ ވެސް ފުރިހަމައަށް ކުރެވޭތޯ އާމިރު ދަނީ ގަދައަޅާ މަސައްކަތް ކުރަމުންނެވެ.\nއެގޮތުން ފިލްމުގެ ޚާއްސަ މެހެމާނެއްގެ ރޯލު ޝާހްރުކް ޚާން ލައްވާ ވަނީ ކުޅުވާފަ އެވެ. އިންޑިޔާގެ ބައެއް ނޫސްތަކުން ބުނި ގޮތުގައި މި ފިލްމުގައި ޝާޙްރުކް ކުޅެފައިވާ ބައި ޑައިރެކްޓް ކުރީ ޚުދް އާމިރު ޚާނެވެ.\nއާމިރާއި ޝާހްރުކް މީގެ ކުރިން ފިލްމެއްގައި އެކުގައި މަސައްކަތް ކޮށްފައެއް ނުވެ އެވެ. އެހެން ކަމުން މިފިލްމު ވެގެން ދާނީ ދެ އެކްޓަރުންނަށް ވެސް އަދި އެމީހުންގެ ފޭނުންނަށް ވެސް ޚާއްސަ ފިލްމަކަށެވެ.\nއިންޑިއަން ޕްރެމިއާ ލީގުގެ މެޗުތަކަށް ޝާހްރުކް ޑުބާއީއަށް ފުރީ "ލާލް ސިންގް ޗައްޑާ"ގައި އޭނާ ކުޅެން ޖެހޭ ބައިގެ ޝޫޓިން ދިއްލީގައި ފުރިހަމަ ކުރުމަށް ފަހުގައި ކަމަށް ވެސް ޚަބަރުތައް ބުނެ އެވެ.\nއަންނަ ޑިސެމްބަރު ފަހުކޮޅު ރިލީޒް ކުރަން ހަމަޖެހިފައިވާ މި ފިލްމުގެ ބަތަލާ އަކީ ކަރީނާ ކަޕޫރެވެ. ކަރީނާ ކުޅެން ޖެހޭ ބައި މީގެ ދެ މަހެއްހާ ދުވަސް ކުރިން ވަނީ ފުރިހަމަ ކޮށްފަ އެވެ.\nޝާހްރުކް އަލަށް ކުޅެން ފަށާ ފިލްމުތަކުގެ ތެރެއިން އެންމެ އަވަހަށް ޝޫޓިން ފަށަން ހަމަޖެހިފައިވަނީ ޔާޝް ރާޖް ފިލްމްސް (ވައިއާރްއެފް) ގެ "ޕަޓާން" އެވެ. ޖޯން އެބްރަހަމް އާއި ދީޕިކާ ޕަދުކޯން ވެސް މުހިއްމު ރޯލުތަކެއް ކުޅޭ "ޕަޓާން" ގައި ސަލްމާން ޚާން މެހެމާނެއްގެ ރޯލު ކުޅެން ހަމަޖެހިފައިވާ ކަމަށް ވެއެވެ.\nޝާހްރުކް ހާން އާމިރު ޚާން\nއާމިރް ޚާން "ޖޯޝް" ނުކުޅުނީ ޝާހްރުކްއާ ހެދި


ބަޙްރައިންގެ ފޮރިން މިނިސްޓަރު - ހިތްތިރި ކަމުގެ ނަމޫނާއެއް :: މިކަލް ނޫސް\nބަޙްރައިންގެ ފޮރިން މިނިސްޓަރު - ހިތްތިރި ކަމުގެ ނަމޫނާއެއް\nޝަރަފުއްދީން އަލީ ޒަހީރު\n28 ޑިސެމްބަރ 2016 15:35\nބަޙްރައިންގެ ޚާރިޖީ ވަޒީރު ޚާލިދު ބިން އަޙްމަދު އަލް ޚަލީފާ އެމަނިކުފާނުގެ މެއިޑާއެކު ކެރެލާގައި\nޤައުމުތަކުގެ ވަޒީރުން ޢާއްމުގޮތެއްގައި ނޫސްތަކުގެ ފަލަ ސުރުޚީން ޖާގަ ހޯދަނީ އެމީހުންގެ ހައިބަތު ދައްކުވައިދޭ ކޮންމެވެސް ކަމެއްގެ ޚަބަރުންނެވެ. އެންމެ ސާދާ ދިރިއުޅެމުންދާ މީހާ ވެސް ވަޒީރަކަށްވުމުން ދިރިއުޅުމުގެ ސާދާކަން ކެނޑި އަބުއިވެ، ޢާއްމުންގެ ލޯތަކަށް ފޮރުވެއެވެ. ވަޒީފާގެ ޒިންމާގެ ގޮތުން، ގިނަ ފަހަރަށް އޮންނަނީ އަބުއިވާން ޖެހިފައެވެ.\nއެހެންނަމަވެސް ބަޙްރައިންގެ ޚާރިޖީ ވަޒީރަކީ މިއާ ޚިލާފު ބޭފުޅެކެވެ. ތެލުގެ މުއްސަނދިކަން ލިބިފައިވާ ބަޙްރައިންގެ ޚާރިޖީ ވަޒީރު ޚާލިދު ބިން އަޙްމަދު އަލް ޚަލީފާ އަކީ ޤައުމުތަކުގެ ވަޒީރުންނާ ޚިލާފަށް، ޚާއްޞަކޮށް ޢަރަބި ސަރުކާރުތަކުގެ ވަޒީރުންނާ ޚިލާފަށް ސާދާ މިޒާޖުގެ ބޭފުޅެކެވެ.\nއެމަނިކުފާނު ވަނީ ބިޒީ ޝެޑިޔުލް އިން ޖާގަ ހޯއްދަވައިގެން އިންޑިޔާއަށް ވަޑައިގެން އެމަނިކުފާނުގެ ގެކޮޅުގެ ކުރީގެ މެއިޑާ ބައްދަލުކުރައްވާފައެވެ. ހަމައެކަނި ބައްދަލުކުރެއްވީކީ ނޫނެވެ. މެއިޑާއެކު ފޮޓޯ ނެންގެވުމަށްފަހު އަމިއްލަފުޅު އިންސްޓަގްރާމް އެކައުންޓުގައި އެފޮޓޯ ޙިއްސާ ވެސް ކުރެއްވިއެވެ.\n"މިއަދު އަހަރެމެން ލައިލާ އާ ބައްދަލުކޮށްފިން. އޭނާ ވަނީ 21 އަހަރުވަންދެން ލޯތްބާއި، އަމާނާތްތެރިކަމާއި ވަފާތެރިކަމާއެކު 21 އަހަރުވަންދެން އަހަރެމެންނާއެކު ބަޙްރައިންގައި ހޭދަކޮށްފަ....(މިހާރު މިހުރީ) އިންޑިޔާގެ ކެރެލާގެ ކޮއްލަމްގައި ހުންނަ އޭނާގެ ގޭގައި".\nލައިލާގެ އުފަން އަވަށް ކެރެލާގެ ކޮއްލަމް އަށް ވަޑައިގެން ލައިލާ އާ ބައްދަލުކުރުމުން ސޯޝަލް މީޑިޔާގައި ތާއީދު ދަނީ އޮހެމުންނެވެ. އަލް ޚަލީފާ އިންސްޓަ ކުރެއްވި ފޮޓޯ އަށް 3000 އަށްވުރެ ގިނަ ލައިކްސް ވަނީ ލިބިފައެވެ. އެހެން ނުވާންވީ ކީއްވެ ހެއްޔެވެ. ދުނިޔޭގެ ޤައުމެއްގެ ވެރިޔަކު އެބޭފުޅުންގެ މުވައްޒަފުންނަށް ތާރީފުކޮށް އެކަން ޢާއްމުކުރުމަކީ ޢާއްމުކަމެއް ނޫނެވެ.\nމަޞްދަރު: އިންޑިޔާ ޓައިމްސް


ދޫންޏާ ވަރަށް ލޯބިވޭ…! – ދަނބިދޫ.ކޮމް\nފުރަތަމަ ސަފުހާ / ވާހަކަ / ދޫންޏާ ވަރަށް ލޯބިވޭ…!\nއިބްރާހިމް ރަޝީދު 16-04-2012\tވާހަކަ Comments Off on ދޫންޏާ ވަރަށް ލޯބިވޭ…! 1,608 ފަހަރު މި ލިޔުން ކިޔާފައި\nރުއީމެވެ. ލޯބި ވާތީއެވެ.\nހިތުގައި ޖެހުނެވެ. ހަނދާން ވާތީއެވެ.\nއިތުބާރު ކުރީމެވެ. ކެހިވެރިއެއްކަން ނޭނގޭތީއެވެ.\nލެޕްޓޮޕް ހުޅުވާލުމަށް ފަހު މީގެ އަހަރެއްހައި ދުވަސް ކުރިން ގެންގުޅުނު ފޮޓޯ ތަކެއް އަޅާފަވާ ސީޑީ އެއް ލައްވާ އޭގަ ހުރި ފޮޓޯތައް ބަލަންފެށީމެވެ.\nކުއްލިއަކަށް ލެޕްޓޮޕާ ކުޅެ ކުޅެ އިން އިނގިލިތަކަށް ހުއްޓުން އެރިއެވެ. ހިތުގެ ވިންދު އަވަސްވިއެވެ. ދެލޯ ބޮޑުވިއެވެ. ލޮލުން ކަރުނަ އައިކަން އެނގުނީ ހަލުވިކަމާއި އެކު ކޯތާފަތް ހުރަސްކޮށް ވެއްޓުނު ކަރުނަ ތިކީގެ ސަބަބުންނެވެ.\nސީޑީ ނަގާ ބިންދާލަން ސިކުނޑި ބުނަމުން ދިޔައެވެ. ނަމަވެސް ހިތް އެކަމަކަށް އެއްބަހެއް ނުވިއެވެ. އެންމެފަހުން ސީޑީ އަށް ޖާގަ ލިބުނީ ހަމަ އެއަށް އެންމެ އެކަށޭނެ ތަން ކަމަށްވާ، އޭގެ ކަވަރުންނެވެ. ލެޕްޓޮޕް ވެސް ނިއްވާލީމެވެ. މަޑުމަޑުން ގޮނޑީގަ ހަމަޖެހިލުމަށް ފަހު މޭޒުގަ ބޯއަޅާލީމެވެ. ހިތްފުރޭވަރަށް ރޯލަން ބޭނުންވިއެވެ.\nމާޒީވެ ގޮސްފައިވާ ދުވަސްތަކެއް ލޯމަތިން ސިފަވާން ފެށިއެވެ. ފޮނި ހަނދާންތަކެއް ކަށިތަކެއް ހެން ހިތައް ހެރެން ފެށިއެވެ. އެއަޑު އަހާލުމަށް ހިތް އެދި ގޮވަން ފެށިއެވެ. ނަމަވެސް ހިތްވަރު ކުރީމެވެ. އަނެއްކާވެސް ލެޕްޓޮޕް ހުޅުވާލީމެވެ. މޮޑެމް ޖަހާ “ފޭސްބުކް” އަށް ލޮގިން ކޮށްލީމެވެ. ދުވަހުގެ ހަތަރުދަން ހޭދަކޮއްލީ ފޭސްބުކުގައެވެ.\nއެހެން ދުވަހެކެވެ. ސެކަންޑަރީ ގުރޭޑް ތަކުގެ އިސްލާމް ޕޭޕަރ ތައް ޓައިޕް ކުރަން އިންދާ މެސެޖެއް އައެވެ. ޓައިޕް ކުރުން ހުއްޓާލުމަށް ފަހު ފޯން ބަލާލީމެވެ. ކުށް ގަބޫލުކޮށް މާފަށް އެދިފަ އޮތް މެސެޖެކެވެ. މެސެޖް ގެ އެންމެ ފަހު ބަސްކޮޅު މިހިތް ކުދިކުދި ކޮށްލިއެވެ. ލޮލުން ކަރުނަ ގެނުވިއެވެ.\n” އަހަރެން ނެތް ދުނިޔެ އެއްގަވެސް އުފަލުގަ އުޅެއްޗޭ… އަހަރެން އަބަދަށް ތި ހިތުގެ ތެރޭގަ ފޮރުވަދީ… އެންމެފަހު ނޭވާގަ ވެސް ބޭނުމީ ތި ސޫރަ ދެކިލަން… ވަރަށް ވަރަށް ލޯބިވޭ…. އައި އެމް ރިއަލީ ސޮރީ ދޫންޏާ…. “\nދުވަހަކުވެސް ވަކިނުވާނަމޭ ބުނެ ލޯބިން ގުޅުނު ދެހިތައް ވީ ކީއްހެއްޔެވެ؟ ދިއްކޮއްލި އަތުގަ އަހަރެން އުފަލުން ހިފީ ދުވަހަކުވެސް އަހަރެންގެ އަތުން ދޫކޮށްނުލާނެ ކަމަށް ބުނުމުންނެވެ. ފޮނި ހުވަފެންތަށް ދުށީ ދުވަހަކުވެސް އެ ހުވަފެންތަކުން ހޭލައްވާނުލާނެކަމަށް ވަޢުދުވުމުންނެވެ. ދިރިއުޅުމުގެ ބާކީބައި އެކުގަ ހޭދަކުރަން ނިންމީ ދުވަހަކުވެސް ވަކި ނުވާނަމޭ ބުނެ ކުރިހާ އަހުދުތަކާއި އެކުގައެވެ. އަމިއްލަ ނަފްސަށްވުރެ ބޮޑަށް އިތުބާރުކުރީމެވެ. އިންތިހާ އަށް ލޯބިވީމެވެ. ތިބާގެ އަޑަކީ މި ދުނިޔެއިން އެންމެ އަހާހިތްވާ މިއުޒިކް ކަމުގައި ވިއެވެ. ވަކިނުވާނަމޭ ބުނެ ހަނދާއި ތަރިތައް ހެކިކޮށް ހުވަޔާއި ވަޢުދުތައް ކުރިއެވެ. އެކަމަކު ކުރިހާ ހުވަޔާ ވަޢުދުތައް މޫދުގަ އަޅާ ރޮނގެއް ފަދަ ވިއެވެ. އޮޅުވާލީއެވެ. މަކަރު ހެދީއެވެ. ދޮގު ހެދީއެވެ. އެންމެފަހުން ބޭވަފާތެރި ވެސް ވީއެވެ. މާބުރުގެ އުސޫލަށް ލޯބި ކުރާ މީހެއްކަން އެނގުނު ނަމަ ތިބާ ވަންނަ ގެއަކަށް ވެސް ނުވަނީހެވެ. ހިނގާ މަގަކުން ވެސް ނުހިނގާ ވޭތޯ ބެލީހެވެ. އުޅޭ ރަށަކަށް ވެސް ނޭރީހެވެ. ލޯބިވާ މީހުން އެކަކު އަނެކެއްގެ ބޮލުގަ ދޮގު އިލްޒާމް އަޅުވާނެހެއްޔެވެ؟ އެކަމަށް ވެސް ކެތްކުރީމެވެ. އެހެން މީހުންގެ އަނގައިން ތީ އަގެއްނެތް މީހެކޭ ބުނާ އަޑު އަހަން ބޭނުންނުވާތީއެވެ. ތިބާ އަށް ކުރާ އިހްތިރާމް ތިބާގެ އަންހެނުންނަށް ވެސް ކުރީމެވެ. ކިތަންމެ ހަޑި ހުތުރުބަހަކުން މުހާތަބުކުރިޔަސް އެއަށް ރަށްދެއް ނުދެމެވެ. އެހެން ކަމުން ނުކުރާ އެތައްކަމެއްގެ އިލްޒާމް ބޮލުގަ އަޅައިގެން ރޯލަ ރޯލަ ހުރީމެވެ.\nދުވަހަކުވެސް މިހިތަކުން ތި ލޯތްބެއް ނުފިލާނެއެވެ. ދޫންޏާ އޭ ކިޔާފަ ލޯބިން ގޮވާލާނެ އިރަކަށް މިހިތް އަބަދުވެސް އިންތިޒާރު ކުރެއެވެ. ލޯބި ދީ، ލޯތްބަކީ ކޯއްޗެއްކަން ދަސްކޮށްދިނީ ތި ގޮތަށް ބޭވަފާތެރި ވާންހެއްޔެވެ؟\nތި ހަނދާންތަކާއި ތި ނަމާއި ތި ސޫރަ މިހިތަކުން ދުވަހަކުވެސް ނުފިލާނެއެވެ. މިހިތުގެ ވަރަށް އަޑީގަ ވަރަށް ލޯބިން ތިބާ ރައްކާކޮށްފީމެވެ. މިފޮތުގެ އެންމެ ފަހު ޞަފްހާގަ ލޭކަރުނައިން “ދޫންޏާ ވަރަށް ލޯބިވޭ ، އުމުރަށް ވެސް ލޯބިވާނަން” ޖަހާލާފަ މި ފޮތްވެސް އަބަދައްޓަކައި ލައްޕާލީމެވެ.\nފަހަތައް ދަތުރު ފަތުރުގެ ނިޒާމު\nކުރިއަށް މަގޭ ޔާގޫތު


Retirekuran ulhey kamah bune agent dhekki vaahakathah Yaya Toure...\nކުޅިވަރު - ޔާޔާ ޓޫރޭ\nރިޓަޔަރކުރަން އުޅޭ ކަމަށް ބުނެ އެޖެންޓު ދެއްކި ވާހަކަތައް ޔާޔާ ޓޫރޭ ދޮގުކޮށްފި\nރިޓަޔަރކުރާ ދުވަހަކުން އޭނާ އެ ވާހަކަ ހާމަކުރާނެ ކަމަށް ބުނި\nކ. މާލެ 12 މެއި 2019 | އާދީއްތަ 23:52 3,975\nޔާޔާ ޓޫރޭ މެންޗެސްޓަރ ސިޓީއަށް ސޮއިކުރި ދުވަހު - ޓްވިޓަރ\nމި ސީޒަނަށް ފަހު ރިޓަޔަރ ކުރާނެ ކަމަށް ބުނެ އޭނާގެ އޭޖެންޓް ޑިމިޓްރީ ސެލުކް ދެއްކި ވާހަކަތައް ޔާޔާ ޓޫރޭ ދޮގު ކޮށްފިއެވެ.\nސްކައި ސްޕޯޓްސްއަށް ދިން އިންޓަވިއުއެއްގައި ޓޫރޭ ބުނީ އޭނާގެ ކެރިއަރާ ބެހޭގޮތުން އެކި ވާހަކަ ދެކެވެމުންދާ ކަމަށާއި، މިއީ އޭނާގެ ނިންމުން އެންމެންނަށް އަންގަންވީ ވަގުތު ކަމަށް ޓޫރޭ ވިދާޅުވިއެވެ. ޓޫރޭ ބުނީ އޭނާ ރިޓަޔަރ ކުރަން ޖެހޭ ވަގުތު އައިސް ޖެހުމުން އެ ކަން ފޭނުންނަށް އަންގާނީ އޭނާ އަމިއްލައަށް ކަމަށާއި އޭނާގެ މަތިން އެވާހަކަ ދައްކާނެ އެއްވެސް މީހަކު ނުހުންނާނެ ކަމަށެވެ.\nޓޫރޭ މި ސީޒަނަށް ފަހު ރިޓަޔަރ ކުރާނެ ކަަމަށް ބުނެފައިވަނީ އޭނާގެ އޭޖެންޓު ޑިމިޓްރީ ސެލުކް ކުރި ޓްވީޓެއްގައެވެ. އެ ޓްވީޓުގައި ސެލުކް ބުނީ ރިޓަޔަރ ކުރުމަށް ފަހު ޔާޔާ މަސައްކަތް ކުރާނީ އެސިސްޓަންޓް މެނޭޖަަރަކަށް ކަމަށެވެ. ޓޫރޭ ވަނީ އޭނާގެ ކޯޗިން ލައިސަންސް ފުރިހަމަ ކޮށްފައެވެ.\nYaya already receivedalicense and since June can work as assistant manager. He will go to the club where he will be also advisor to the sporting director or something like that. He can take the field and show how to play in different situations by his example ofaplaying coach\nމިހާރު އެއްވެސް ކްލަބަކަށް ނުކުޅެ ފްރީ އޭޖެންޓެއްގެ ގޮތުގައި ހުރި، ޓޫރޭ ބުނީ މިހާރު ވެސް ފުރުސަތެއް ލިބިއްޖެނަމަ ކުލަބަކަށް ސޮއިކުރަން ތައްޔާރަށް ހުރި ކަމަށެވެ. ޓޫރޭ އެންމެ ފަހުން ކުޅެފައިވަނީ ގްރީސްގެ އޮލިމްޕިއާކޯސްއަށެވެ.\nމެންޗެސްޓަރ ސިޓީ، މޮނަކޯ އަދި ބާސެލޯނާ ފަދަ ޓީމުތަކަށް ކުޅެފައިވާ 35 އަހަރުގެ ޔާޔާ ޓޫރޭ އޭނާގެ ކެރިއަރުގައި ގިނަ ތަށިތަކެއް އުފުލާލާފައިވެއެވެ. އެގޮތުން ބާސެލޯނާއާ އެކު ސްޕެނިޝް ލަ ލީގާ އަދި ޗެމްޕިއަންސް ލީގު ކާމިޔާބު ކޮށްފައިވާ އިރު، ސިޓީއާ އެކު އިނގިރޭސި ޕްރިމިއަރ ލީގު ތިން ފަހަރު އަދި އެފްއޭ ކަޕް ކާމިޔާބު ކޮށްފައިވެއެވެ.\nބިރުވެރި އަލިފާނުގެ ހާދިސާ: ދައްކުވައިދިނީ އެއްބައިވަންތަކަން\nގެއްލިގެން ހޯދަމުން ދިޔަ ޝައުނާ ނިޔާވެފައި އޮތްވާ ފެނިއްޖެ\nއެންމެ ފޮޓޯއަކުން ބުނެދޭ އެތައް ވާހަކަ، ދިވެހިން މިއަށްވުރެ ހޭލުންތެރިވާންވެއްޖެ !\nދުމުގެ އަސަރު ކުރާ ސަރަހައްދަށް އާންމުން ނުދިއުމަށް އެޗްޕީއޭ އިން އިލްތިމާސްކޮށްފި\nއަލިފާނުގެ ހާދިސާގައި ގެއްލުންވި ފަރާތްތަކަށް ރައީސްގެ ތައުޒިޔާ\nހިލޭ ކުރިއަށްދާ ކްލާސްތަކަށް އަންނަނީ ބޮޑު ތަރުހީބެއް ލިބެމުން: ފިޒިކަލް ފިޓްނަސް ސެންޓަރ


India fuluhun 16 anhenaku rape kuri mahsalaeh fenmathivehje\nއިންޑިއާ ފުލުހުން، 16 އަންހެނަކު ރޭޕްކުރި މައްސަލައެއް ފެންމަތިވެއްޖެ\nއިންޑިއާ ސަރުކާރާ މާއޮއިސްޓުންނާ ދެމެދު ހިނގި ކުރިމަތިލުމެއްގައި މަރުވެފައިވާ ބައެއްގެ ހަށިތައް. އިންޑިއާ ފުލުހުން 16 އަންހެނަކު ރޭޕްކުރި ކަމަށް އެގައުމުގެ އިންސާނީ ހައްގުތަކާ ބެހޭ އިދާރާއިން ތުހުމަތުކުރޭ. ފޮޓޯ: ރޮއިޓާސް\nއިންޑިއާގެ ޗައްތިސްގަޅްގައި އެ ގައުމުގެ ފުލުހުން ހިންގި އޮޕަރޭޝަނެއްގެ ތެރޭގައި 16 އަންހެނުން ރޭޕްކޮށްފައިވާ ކަމަށް އެގައުމުގެ އިންސާނީ ހައްގުތަކާ ބެހޭ އިދާރާއިން ތުހުމަތުކޮށްފި އެވެ.\nއިންޑިޔާގެ އިންސާނީ ހައްގުތަކާބެހޭ އިދާރާއިން އިއްޔެ ބުނީ 16 އަންހެނަކު ރޭޕްކޮށްފައިވާކަން އެނގުނީ ޗައްތިސްގަޅްގެ ބިޖަޕޫރު ޑިސްޓްރިކްޓްގެ އަވަށް ތަކަކަށް އެގައުމުގެ ފުލުހުން ހަމަލާދިން ކަމުގެ ރިޕޯޓްތަކެއް ލިބިގެން ކުރި ތަހުގީގަކުން ކަމަށެވެ. އެ އިދާރާއިން ބުނެފައި ވަނީ ފުލުހުން ހިންގި އޮޕަރޭޝަންގައި ޖިންސީ އަނިޔާ ލިބުނު އިތުރު 20 އަންހެނެއްގެ ހެކިބަސް ނެގުމުގެ މަސައްކަތް ކުރަމުން ވެސް އަންނަ ކަމަށެވެ.\nއިންޑިއާ ފުލުހުން ރޭޕްކުރި އަންހެނުންގެ ތެރޭގައި މާބަނޑު އަންހެނަކު ވެސް ހިމެނޭ ކަމަށް އިންޑިއާގެ ބައެއް މީޑިއާތަކުން ވަނީ ރިޕޯޓްކޮށްފަ އެވެ. އަދި އެމީހުން އުމުރުން 14 އަހަރުގެ ކުއްޖަކުވެސް ރޭޕްކޮށްފައި ކަމަށް ރިޕޯޓްކޮށްފައި ވެއެވެ.\nރޭޕްކުރި މައްސަލަ ތަހުގީގުކޮށް އެކަން ކުރި ފުލުހުން ހައްޔަރުކުރުން ލަސްވަމުންދާތީ އަނިޔާ ލިބުނު އަންހެނުންގެ ދިފާއީ ވަކީލު ވަނީ ނުރުހުން ފާޅުކޮށްފައެވެ. އޭނާ ބުނެފައި ވަނީ އެއީ ކަމާ ބެހޭ އިދާރާތައް ލަދުގަންނަން ޖެހޭ ކަމެއް ކަމަށެވެ.\nއިންޑިއާ ސަރުކާރާ މާއޮއިސްޓުންނާ ދެމެދު ހަނގުރާމަ ހިނގަމުންދާ ސަރަހައްދުގައި ގާނޫނާ ހިލާފަށް މީހުން މެރުމާއި ތަންތާ ހުޅުޖެހުމާއި އަންހެނުންގެ އިއްފަތްތެރިކަން ފޭރުމުގެ އަމަލުތައް ފުލުހުން ހިންގާ ކަމަށް ކުރިން ވެސް ވަނީ ތުހުމަތު ކުރެވިފައެވެ.


Raj aai vakivaan jeyhe sababe neh: Shilpa - AO News\nމޭނުން ހުރުމަކީ ބަޔަކަށް ފެންނަހާ އެއްޗެއް ކިޔައި، ބޭނުންހާ އެއްޗެއް މީޑިއާތަކުގައި ފަތުރަން ޖެހޭ ސަބަބެއް ނޫންކަމަށް ބޮލީވުޑްގެ މަޝްހޫރު ބަތަލާ ޝިލްޕާ ޝެޓީ ބުނެފިއެވެ.\nޝިލްޕާ މިހެން ބުނެފައިވަނީ ބަރަހަނާ ފިލްމުތަކެއް ހަދަމުންދާ މައްސަލައިގެ ތުހުމަތުގައި ޖަލުގައި އޮތް ރާޖް ކުންދުރާ ކައިރިން އޭނާ ވަރިވާން އުޅޭ ކަމަށް ބުނެ މީޑިއާތަކުން ފަތުރާފައިވާ ހަބަރުތަކާއި ގުޅިގެންނެވެ.\nޓައިމްސް އޮފް އިންޑިއާ އަށް ދިން އިންޓަވިއުއެއްގައި ޝިލްޕާ ބުނީ ފިރިމީހާ ރާޖް މައްސަލައެއްގައި ތާށިވުމަކީ އެ ދެމީހުންގެ މެދުގައި މައްސަލަތައް ޖެހެންވީ ސަބަބެއް ނޫންކަަމަށެވެ. އަދި އޭނާ އާއި ރާއްޖ ވަކިވާންޖެހޭ އެއްވެސް ސަބަބެއް ނެތް ކަން ފާހަގަކޮށް ޝިލްޕާ ބުނީ އޭނާ ރާޖްދެކެ ވަރަށް ލޯބިވާކަމަށެވެ. ރާޖްގެ މައްސަލަ އާއި ގުޅިގެން ދައްކަމުންދާ ވާހަކަތަކަށް ވަރަށް ގިނަ ދުވަހު ޖަވާބު ނުދީ ހުރެވިއްޖެކަން ފާހަގަކުރަމުން ޝިލްޕާ ބުނީ އޭނާ ހަނުހުރުމުންވެސް މި ވާހަކަތަކަށް ނިމުމެއް ނައިކަމަށެވެ.\nބަރަހަނާ ފިލްމުތަކެއް ހަދައި އެ އެއްޗެހި މޮބައިލް ޕްލެޓްފޯމެއްގައި ދައުރުކުރަމުންދާ ކަމުގެ ތުހުމަތުގައި ރާޖް ހައްޔަރުކޮށްފައިވަނީ މިދިޔަ މަހުގެ 19 ވަނަ ދުވަހުއެވެ.މި މައްސަލަ އާއި ގުޅިގެން ފުލުހުން ޝިލްޕާ އާއިވެސް ސުވާލުކޮށްފައިވާއިރު، އޭނާވަނީ މައްސަލައިގެ ތަހުގީގަށް އޭނާގެ ބަޔާންދީފައެވެ.\nއަންނަ އާދިއްތަ ދުވަހު ސިވިލް ސަރވަންޓުން އިހުތިޖާޖަށް ނުކުންނަނީ